Manchester City aai Liverpool evvaru, Leicester eh vanaigai | Mihaaru\nސިޓީ އާއި ލިވަޕޫލް އެއްވަރު، ލެސްޓާ އެއް ވަނައިގައި\nސިޓީގެ ރޮޑްރީ (ކ) އާއި ޑިއާޒް (ވ) ކައިރިން ލިވަޕޫލްގެ ސަލާހު ބޯޅަ ހިފައިގެންދާން މަސައްކަތްކުރަނީ.-- ފޮޓޯ: އޭއެފްޕީ\n09 ނޮވެމްބަރ 2020 - 03:47\nމެންޗެސްޓާ (ނޮވެމްބަރު 8) - އިނގިރޭސި ޕްރިމިއާ ލީގުގައި މިރޭ މެންޗެސްޓާ ސިޓީ އާއި ލިވަޕޫލް 1-1 އިން އެއްވަރުވިއިރު، ވުލްވްސް އަތުން 1-0 އިން މޮޅުވި ލެސްޓާ ސިޓީ ލީގުގެ އެއް ވަނަ ދަމަހައްޓައިފި އެވެ.\nލީގުގައި މިއަދު ހަވީރު ހެރީ ކޭންގެ ގޯލުން ވެސްޓް ބްރޮމް އަތުން 1-0 އިން މޮޅުވެ ޓޮޓެންހަމް ލީގުގެ އެއް ވަނަ އަށް އެރި އެވެ. އެކަމަކު ޓޮޓެންހަަމަށް އެއް ވަނައިގައި އޮވެވުނީ ދެ ގަޑިއިރެއްހާއިރު އެވެ. ލެސްޓާ ކުޅުނު މެޗުން އެ ޓީމު މޮޅުވުމުން އެ ޓީމަށް އެއް ވަނަ ލިބުނީ އެވެ. ލެސްޓާ އަށް އެއް ވަނަ ގެއްލެން އޮތީ ލިވަޕޫލުން ސިޓީ ބަލިކުރިނަމަ އެވެ. އެކަމަކު އެ މެޗު އެއްވަރުވުމުން ބައިނަލްއަގުވާމީ މެޗުތަކަށް ލީގު މެދުކަނޑާލާއިރު ލެސްޓާ އަށް އެއް ވަނަ ލިބުނީ އެވެ.\nލެސްޓާ އެއް ވަނައިގައި އޮތީ އަށް މެޗުން 18 ޕޮއިންޓާ އެކު އެވެ. ދެ ވަނައިގައި އޮތް ޓޮޓެންހަމާއި ތިން ވަނައިގައި ލިވަޕޫލަށް އަށް މެޗުން ލިބިފައިވަނީ 17 ޕޮއިންޓެވެ. ހަތަރެއްގައި އޮތް ސައުތެމްޓަން އަށް ވަނީ އަށް މެޗުން 16 ޕޮއިންޓް ލިބިފަ އެވެ.\nކުރިން ބާސެލޯނާ އާއި ބަޔާން މިއުނިކަށް ކޯޗުކޮށްދިން ޕެޕް ގާޑިއޯލާގެ ކޯޗިން ކެރިއަރުގައި އޭނާ އިރުޝާދުދިން ކޮންމެ ޓީމެއް ވަނީ ފުރަތަމަ ހަތް މެޗަށް ފަހު މަދުވެގެން 16 ޕޮއިންޓް ހޯދައިފަ އެވެ. އެކަމަކު ސިޓީ އަށް މި ފަހަރުގެ ފުރަތަމަ ހަތް މެޗުން ލިބިފައިވަނީ 12 ޕޮއިންޓެވެ. ސިޓީ އޮތީ ލީގުގެ 11 ވަނައިގަ އެވެ.\nގާޑިއޯލާ ބުނީ ލިވަޕޫލުން ވަރަށް ބޮޑަށް ކުރިއަށް ޖެހިގެން މެޗު ފެށުމުން އެ ޓީމަށް އުނދަގޫތަކެއް ކުރިމަތިވި ކަމަށާއި ފުރަތަމަ ހާފުގައި ފެނުނު ވަރުގެ ކުޅުމެއް ދެ ވަނަ ހާފުގައި ނުފެނުނު އެންމެ ބޮޑު ސަބަބަކީ ގާތްގާތުގައި ކުޅެން ޖެހުމުން ވަރުބަލިވުން ކަމަށެވެ. އަދި ޕްރިމިއާ ލީގުގައި ފަސް ކުޅުންތެރިން ބަދަލު ނުކުރެވޭ ގޮތަށް އޮތުމުން މި ގޮތަށް ބައެއް މެޗުތައް ދާނެ ކަމަށް އޭނާ ބުންޏެވެ.\nސިޓީގެ ޑިބްރޭނާ ފޮނުވާލި ޕެނަލްޓީ ދަނޑިކައިރިން ބޭރަށް ބޯޅަ ދަނީ.-- ފޮޓޯ: އޭއެފްޕީ\nސިޓީ ދަނޑުގައި މިރޭ ކުޅުނު މެޗު ފަށައިގެން ލިވަޕޫލުން ވަނީ ސިޓީ ހާފުގައި ރަނގަޅު ކުޅުމެއް ދައްކައިފަ އެވެ. ލިވަޕޫލުން ލީޑުނެގީ މެޗުގެ 13 ވަަނަ މިނިޓްގައި މުހައްމަދު ސަލާހު ޖެހި ގޯލުންނެވެ. މިއީ ސިޓީގެ ކައިލް ވޯކާ ލިވަޕޫލްގެ ސަޑިއޯ މާނޭ އަށް ކުރި ފައުލަކަށް ރެފްރީ ދިން ޕެނަލްޓީ އެކެވެ.\nލިވަޕޫލުން ލީޑުނެގުމާ އެކު ސިޓީން ކުރިއަށް ޖެހިގެން ކުޅެން ފެށި އެވެ. ނަތީޖާއެއްގެ ގޮތުން މެޗުގެ 31 ވަނަ މިނިޓްގައި ސިޓީން އެއްވަރުކުރީ އަނިޔާ އަށް ފަހު އެނބުރި އައިސް މިރޭގެ މެޗުގައި ކުޅުނު ބްރެޒިލްގެ ފޯވާޑް ގަބްރިއެލް ޖީސޫސް އެވެ. ކެވިން ޑިބްރޭނާ ޖައްސާލި ބޯޅައެއް ލިވަޕޫލް އޭރިއާތެރެއިން ހޯދުމަށް ފަހު ޖީސޫސް ވަނީ ގޯލުގެ ތެރެއަށް ބޯޅަ ފޮނުވާލައިފަ އެވެ.\nފުރަތަމަ ހާފުގައި ސިޓީ އަށް ލީޑުނަގައިދޭން އެ ޓީމުގެ ކެޕްޓަން ޑިބްރޭނާ އަށް ރަނުގެ ފުރުސަތެއް ލިބި ވަނީ ބޭކާރުވެފަ އެވެ. ލިވަޕޫލްގެ ޑިފެންޑަރު ޖޯ ގޯމޭޒް އަތުގައި އޭރިއާ ތެރެއިން ޖެހުނު ބޯޅައެއްގައި ވީޑިއޯ އެސިސްޓަންޓް ރެފްރީ (ވީއޭއާރް) އިން ބެލުމަށް ފަހު ދިން ޕެނަލްޓީން ޑިބްރޭނާ ޖެހި ބޯޅަ ދިޔައީ އަރިމަތިން ބޭރުންނެވެ.\nމެޗުގެ ދެ ވަނަ ހާފްގައި ދެ ޓީމުގެ ފަރާތުން މާ އަވަސް ކުޅުމެއް ނުފެނެ އެވެ. މި ހާފުގައި ސިޓީ އަށް ލީޑުނަގައިދޭން އެންމެ ހުސް ފުރުސަތު ލިބުނީ ޖީސޫސް އަށެވެ. ސިޓީގެ ޔާއޯ ކަންސެލޯ ނަގައިދިން ހުރަހެއްގައި ލިވަޕޫލްގެ އޮފްސައިޑް މަޅިން ސަލާމަތްވެ ޖީސޫސް ބޮލުން ޖެހި ބޯޅަ ދިޔައީ އަރިމަތިން ބޭރުންނެވެ.\nލިވަޕޫލްގެ ކޯޗު ޔާގެން ކްލޮޕް ބުނީ އިތުރު އެއް ގޯލު އޭނާގެ ޓީމުގެ ފަރާތުން ފެނުނު ނަމަ ހުރިހާ ކަމެއް ދިޔައީ ބޭނުންވި ގޮތަށް ރަނގަޅަށް ކަމަށާއި އެކަމަކު އެ ގޯލު ނުފެނުނަސް ކުޅުންތެރިން ކުރި ހިތްވަރާ މެދު ޝަކުވާއެއް ނުކުރާނެ ކަމަށެވެ.\nވުލްވްސް ކޮޅަށް ލެސްޓާގެ ހަމައެކަނި ގޯލު ޖެހީ ޕެނަލްޓީ އަކުން ޖޭމީ ވާޑީ އެވެ. ލީޑުފުޅާކުރަން ވާޑީ ފޮނުވާލި ދެ ވަނަ ޕެނަލްޓީ ވުލްވްސް ގޯލުގައި ހުރި ޕޯޗުގީސް ކީޕަރު ރުއީ ޕެޓްރީޝިއޯ ވަނީ މަތަކޮށްފަ އެވެ. ރެލިގޭޝަން ޒޯނުގައި އޮތް ވެސްޓް ބްރޮމް ދަނޑުގައި ޓޮޓެންހަމަށް މޮޅުވެވުނީ ކިރިޔާ އެވެ. މެޗުގެ ފުރިހަމަ ވަގުތު ހަމަވަން ދެ މިނިޓަށް ވެފައި އޮތްއިރު ވެސް ދެ ޓީމު އޮތީ އެއްވަރުވެފަ އެވެ. ޓޮޓެންހަމަށް ތިން ޕޮއިންޓް ހޯދައިދިން ގޯލު ޖެހީ ހެރީ ކޭން އެވެ. މިއީ އޭނާ ލީގުގައި ކާމިޔާބުކުރި 150 ވަނަ ގޯލެވެ.\nއާސެނަލް ކުޅުނު މެޗުން ވަނީ އަމިއްލަ ދަނޑުގައި 3-0 އިން އެސްޓަން ވިލާ އަތުން ބަލިވެފަ އެވެ. އެސްޓަން ވިލާ އިން ފުރަތަމަ މިނިޓްގައި ޖޯން މެކްގިންގެ ގޯލުން ލީޑުނެގި ނަމަވެސް އޮފްސައިޑްގައި ހުރި ރޮސް ބާކްލީ އާސެނަލްގެ ކީޕަރު ބާން ލޭނޯ އަށް ހުރަސް އެޅުމުން ރެފްރީ ވަނީ ވީޑިއޯ އެސިސްޓަންޓް ރެފްރީ (ވީއޭއާރް) އިން ބެލުމަށް ފަހު އެ ގޯލު ބަލައިނުގަންނަން ނިންމައިފަ އެވެ. އެކަމަކު ހިތްވަރު އެލުވާނުލައި ކުޅެ އެސްޓަން ވިލާ އިން ފުރަތަމަ ހާފުގައި ލީޑުނެގި ގޯލަކީ އާސެނަލްގެ ބުކާޔޯ ސަކާ އަތުން ބައިކޮޅަށް ވަން ގޯލެކެވެ. ދެ ވަނަ ހާފްގައި އެސްޓަން ވިލާގެ އަނެއް ދެ ގޯލު ޖެހީ އޮލީ ވަޓްކިންސް އެވެ.\nމެންޗެސްޓާ ސިޓީ ޓޮޓެންހަމް އިންގްލިޝް ޕްރިމިއާ ލީގް ލިވަޕޫލް ލެސްޓާ ސިޓީ\nލަންޑަނުގެ3ވަނަ ކުލަބް އާސެނަލް3ލަނޑުން ބަލިވީމަ، އެކުވެރި ރަދީފް ބެއްޔާއަށް ވަރަށް ހިތާމައާއެކު ތައުޒިޔާކިޔަން. އާޓެޓާގެ އުއްމީދުތަށް ވިލާތަކާހަމަޔަށް މަތިވެގެންދާއިރު ކުލަބް މިއުޅެނީ ޓޮޕް 10 އަކަށް ނާރާގެން. ދެން އަންނަ ސީޒަންގަ ޔޫސީއެލް ކުޅޭނެ ފޯމިއުލާއެއް ރަދީފް ބެއްޔާ ބުނެބަލަ.\nމަރުހަބާ @ލެއްގިކޮމިޝަނަރ.38 މެޗް ކުޅޭ ލީގްގަ އަދި އާސެނަލް ކުޅުނީ 8 މެޗް ، ބާކީ އެބައޮތް 30 މެޗް.ކޮންމެފަދަ ގޮތެއްވެސް ވެދާނެ އެހެންނޫންތޯ.\nތިހެން 38 މެޗޭކިޔާތާ 17 ސިޒަންވެއްޖެ. ލީގުލިބެނީކީނޫން. ވޭންގާ ހުރިއިރު ގަދަ4ގަ ހިފަހައްޓާލާ. މިހާރު ކިރިޔަ ކިރިޔާ ޔޫރޮޕާލީގުން ޖާގަ ލިބެނީވެސް. މިފަހަރުވެސް ޔޫރޮޕާ އެކުޅެނީ އާސަންދައިން ލިބުނު ޖާގައަކުން. އަންނަ ސީޒަންގަ މިވަރުވެސް ވާނެހެން ހީނުވޭ. އެކަމަކު ރަދީފްބެއްޔާމެން ތިތިބެނީ 38 މެޗޭކިޔާލަ ކިޔާލަ. ނިކަން ރަންގަޅަށް ކޮރެންކޭ ބޭރުކޮށްލަން ކެންޕޭން ހިންގާލަބަލަ. ވެންގާ އައުޓް ކެންޕޭން ހިންގާލިހެން.


ރާއްޖޭގައި ނުގަވާއިދުން އުޅޭ ބަންގްލަދޭޝް ރައްޔިތުން ރެގިއުލޭޓް ކުރުމަށް ދިވެހި ސަރުކާރުގެ އެހީއަށް އެދިއްޖެ – Haftha\nFri, 21 January, 2022, 6:53 am\nނައިބު ރައީސް ބަންގްލަދޭޝްގެ ފޮރިން މިނިސްޓަރާ ބައްދަލުކުރެއްވުން -- ފޮޓޯ: ރައީސް އޮފީސް\nރާއްޖޭގައި ނުގަވާއިދުން އުޅޭ ބަންގްލަދޭޝް ރައްޔިތުން ރެގިއުލޭޓް ކުރުމަށް ދިވެހި ސަރުކާރުގެ އެހީއަށް އެދިއްޖެ\nރާއްޖޭގައި ނުގައިވާއިދުން އުޅޭ ބަންގްލަދޭޝްގެ ރައްޔިތުން ރެގިއުލޭޓް ކުރުމަށް އެ ގައުމުން ދިވެހި ސަރުކާރުގެ އެހީތެރިކަމަށް އެދިއްޖެއެވެ.\nބަންގްލަދޭޝްއިން މިގޮތަށް އެދިފައި ވަނީ ރައީސުލްޖުމްހޫރިއްޔާގެ ނައިބު ފައިސަލް ނަސީމު އެގައުމަށް ކުރައްވާ ދަތުރުފުޅުގެ ތެރެއިން ބަންގްލަދޭޝްގެ ފޮރިން މިނިސްޓަރު އޭކޭ އަބްދުލް މޮމެންއާ ބަދަލުކުރެއްވުމުންނެވެ. އެ ބައްދަލުކުރެއްވުމުގައި މޮމެން ވަނީ ބަންގްލަދޭޝްގެ ގިނަ ރައްޔޮތުން ރާއްޖޭގައި މަސައްކަތް ކުރަމުންދާކަން ފާހަގަކުރައްވާފައެވެ.\nމޮމެން ވަނީ ރާއްޖޭގައި ނުގަވާއިދުން އުޅޭ ބަންގްލަދޭޝްގެ ރައްޔިތުންވެސް އުޅޭކަން ފާހަގަކުރައްވައި، އެފަދަ މަސައްކަތްތެރިން ރަޖިސްޓާކޮށް، ރެގިއުލޭޓް ކުރުމަށް ދިވެހި ސަރުކާރުގެ އެހީއަށް އެދިވަޑައިގެންފައެވެ.\nއެ ބައްދަލުކުރެއްވުމުގައި ނައިބު ރައީސް ފައިސަލް ވަނީ ކޮވިޑުގެ ހާލަތުގައި ބަންގްލަދޭޝްއިން ރާއްޖެއަށް ދެއްވި އެހީތެރިކަމަށް އެ ގައުމުގެ ސަރުކާރަށް ޝުކުރުއަދާކޮށްފައެވެ. އަދި އ.ދގެ އާންމު މަޖިލީހުގެ ރިޔާސަތަށް ރާއްޖެއިން ކުރިމަތިލުމުން ބަންގްލަދޭޝްއިން ދެއްވި އެހީތެރިކަމަށް ޝުކުރު އަދާކޮށްފައިވެއެވެ.\nއެ ބައްދަލުކުރެއްވުމުގައި ނައިބު ރައީސް ފައިސަލްއާއި މޮމެން ވަނީ ރާއްޖެއާއި ބަަންގްލަދޭޝްގެ ރައްޔިތުންގެ ގުޅުން އިތުރަށް ބަދަހިކުރުމާ ގުޅޭގޮތުން މަޝްވަރާ ކުރައްވާފައެވެ. އަދި އެކި އިދާރާތަކުން ގުޅުން ބަދަހިކުރުމުގެ ގޮތުން އެއްބަސްވުންތަކުގައި ސޮއިކުރުުމަށް މަޝްވަރާކޮށްފައިވެއެވެ.\nނައިބު ރައީސްގެ ދަތުރުފުޅުގައި އެމަނިކުފާނުގެ އަރިހުގައި ހެލްތް މިނިސްޓަރު އަހްމަދު ނަސީމާއި، ހަޔާ އެޑިއުކޭޝަން މިނިސްޓަރު ޑރ. އިބްރާހީމް ހަސަން ބައިވެރިވެވަޑައިގެންނެވިއެވެ.\nފާހަގަ: ރާއްޖެ - ބަންގްލަދޭޝް


ހެންވޭރު ޓިއޯލޯ ކެފޭގެ އަލިފާނުގެ ހާދިސާ: އަލިފާންގަނޑު ބޮޑަށް ނުފެތުރުނުކަން އެއީ ނަސީބެއް! | Sangu News\nހެންވޭރު ޓިއޯލޯ ކެފޭގެ އަލިފާނުގެ ހާދިސާ: އަލިފާންގަނޑު ބޮޑަށް ނުފެތުރުނުކަން އެއީ ނަސީބެއް!\n29 އޯގަސްޓް 2020 - 14:54\nހެންވޭރު އެސްބީއައި ހުންނަ އިމާރާތުގައި ހިނގި އަލިފާނުގެ ހާދިސާގެ ތެރެއިން: ފޮޓޯ ސާޝަލް މީޑިއާ\nވެރިރަށް މާލެ ސިޓީގައި އަނެއްކާވެސް ނުރައްކާތެރި އަލިފާނުގެ ބޮޑު ހާދިސާއެކެވެ. ކަން ދިމާ ކުރިގޮތުން ރޭވެސް ނޫވެސްވެރިއެއްގެ ހައިސިއްޔަތުން އެތަނަށް ހާޒިރުވެ، އަލިފާން ނިއްވާލުމުގައި ސިފައިންނާއި، ފަޔާ އެންޑް ރެސްކިއުގެ ޓީމުން ކުރަމުން ދިޔަ މަސައްކަތް ކަވަރު ކުރަމުން ދިޔައީމެވެ.\nރޭ 09:30 ހާއިރު ހިނގި އެ އަލިފާން އެކީ ކޮންޓްރޯލް ކުރެވިފައިވަނީ ރޭގަނޑު ދަންވަރު 01 ޖެހުމާއި ގާތްވެފައި ވަނިކޮށެވެ.\nބޮޑެތި ގެއްލުންތަކެއް ލިބިގެން ދިޔަ އެ ހާދިސާގައި އެންމެ ފުރަތަމަ އަލިފާން ރޯވެފައިވަނީ ބީއެމްއެލް ޑޮލަރު އޭޓީއެމް އާއި، ސްޓޭޓް ބޭންކް އޮފް އިންޑިއާ (އެސްބީއައި) ދެމެދަށް ވާ ގޮތަށް ހުންނަ މަޝްހޫރު ޓިއޯލޯ ކެފޭގައެވެ. މިއީ އާއްމު ގޮތެއްގައި ގިޔަ ބަޔަކު ގޮސް އުޅޭ ކެފޭއެކެވެ. އަދި ކެފޭ ކުރިމަތީ އޮންނަ ކުޑަ ހެންވޭރު ފުޓްސަލް ދަނޑަކީ މަރާމާތުތަކަށް ބަންދު ކުރުމުގެ ކުރިން ކޮންމެ ރެއަކުކަހަލަ ގޮތަކަށް ޒުވާނުންތައް އެއްވާ ދަނޑެކެވެ.\nމާލޭގައި ވަކި ގަޑިތަކެއްގައި ކާފިއު ހިންގާއިރު، އޭގެ ކުރީގެ ގަނޑިތަކުގައި މީހުން މަގުތަކުގައި ރޭގަނޑު އުޅެން ޖެހެނީ ހިނގާފައެވެ. އެގޮތުން ގިނަ އަދަދެއްގެ ބަޔަކު އާޓިފިޝަލް ބީޗަށް އެއްވެއެވެ.\nއެންމެ ފުރަތަމަ އަލިފާން ރޯވެފައިވަނީ ކެފޭ ޓިއޯލޯގައި، އެސްބީއައި އިމާރާތަށް ފެތުރުނީ އޭގެ ފަހުން/ ފޮޓޯ:މ އަވަސް\nއަލިފާން ރޯވީ އެންމެ ފުރަތަމަ ކެފޭގައި، އެއަށްފަހު ފެތުރުނީ އެސްބީއައީ އިމާރާތަށް!\nއަލިފާނުގެ ހާދިސާއެއް ހިނގައިގެން އުޅޭ ކަމުގެ މައުލޫމާތާއި އެކު އެ ސަރަހައްދަށް ދިޔައިރު، ލޯމައްޗަށް ފެންނަން ހުރީ ބޮޑު ހުޅުގަނޑެކެވެ. ޓިއޯލޯ ކެފޭގައި ހިފި އަލިފާންގަނޑު، އެސްބީއައީ އިމާރާތުގެ އެއް ކަނުން އޭރު މައްޗަށް އަރައިގެން ދަނީއެވެ. އެ ސަރަހައްދަށް އެއްވި ބައެއް މީހުންނާއި ވާހަކަ ދެއްކުމުން އެނގިގެން ދިޔައީ، އަލިފާން ރޯވެ ހުޅުގަނޑު ފެތުރުމުގެ ކުރިން ތަނުގެ ތެރޭގައި ހުރި ބައެއް ގޭސް ފުޅިތަކެއް ނެރުނުކަމެވެ. އެހެން ނޫންނަމަ، ޖެހިގެން ހުރި އިމާރާތަށް ވެސް އަލިފާންގަނޑު ފެތުރިގެން ދިއުމުގެ ފުރުސަތު އޮތީހެވެ.\nކެފޭގައި ހުރީ އަލިފާން ފަސޭހައިން ހިފާނެ ޒާތުގެ ތަކެއްޗެވެ. އެގޮތުން ކެފޭގެ ފްލޯރިން އާއި، އަދި ސިޑި ހަދާފައި ހުންނަނީ ވަކަރުންނެވެ. މިއީ ކެފޭއަކަށް ވުމާއި އެކު ކެއްކުމަށް ބޭނުން ކުރާ ތަކެތިތައް ހުންނާނެއެވެ. އަދި ދެ ބުރިއަށް ނަގާފައި ހުންނަ އެ ކެފޭގެ ދެވަނަ ފްލޯގައި އަލިފާން ހިފިއިރު، ތަނުގެ ތެރޭގައި ހުރި ބިދޭސީއެއްގެ އިތުރުން ކައިރީ ޖެހިގެން ހުރި އިމާރާތުގެ މީހުންނަށް އެކަން އެންގީ ދަނޑު ކައިރީ ތިބި ޒުވާނުންތަކެކެވެ.\nކެފޭގައި އަލިފާން ރޯވެ، ތަން ބިމާއި ހަމަވާން މާގިނަ ވަގުތުތަކެއް ނުނަގެއެވެ. އެމްއެންޑީއެފްގެ ފަޔާ އެންޑް ރެސްކިއުއަށް އާދެވުނުއިރު، ކެފޭގައި ހުރީ އެއްކޮށް އަލިފާން ހިފާފައެވެ. އަދި އޭރު އަލިފާންގަނޑު ދިޔައީ އެސްބީއައި އިމާރާތަށް ފެތުރެމުންނެވެ. 10 ބުރިއަށް ނަގާފައި ހުރި އެ އިމާރާތުގެ 08 ވަނަ ފްލޯ އާއި، 09 ވަނަ ފްލޯ އަދި ޓެރެސްގައި ވަރަށް ބޯޑަށް ރޯވިއެވެ.\nއެސްބީއައި، އަދި އުރީދޫ އިމާރާތުގެ އަށް ވަނަ ފްލޯ އާއި ނުވަ ވަނަ ފްލޯގައި ހިފާފައި ހުރި އަލިފާންގަނޑު/ ފޮޓޯ: ވަން\nޓެރެސްގައި ރޯވިއިރު، ހުޅުގަނޑު ވަރަށް ބޮޑަށް ފެންނަން ހުއްޓެވެ. މައުލޫމާތު ލިބޭ ގޮތުން އެއީ ޕޭންޓްހައުސްއެކެވެ. ބޮޑަށް ތަނުގައި ހުރީ ލަކުޑި އާއި، ބިއްލޫރިއެވެ. އަދި އުރީދޫގެ ބައެއް ވަޔަރުތަކެއް ތަނުގައި ހުއްޓެވެ.\n08 ފްލޯ އާއި 09 ވަނަ ފްލޯއަށް އެކްސެސް ވުމުގައި ދަތިތަކެއް އައި!\nއަލިފާން އެންމެ ބޮޑަށް ހިފި 08 ވަނަ ފްލޯ އާއި 09 ފްލޯ އެއީ އެސްބީއައިގެ ފްލޯތަކެކެވެ. އެ ފްލޯ ހަދާފައި ހުރީ ހައި ސެކިއުރީ ފީޗާސްތަކާއި އެކުކަމަށްވާއިރު، ތަނުގެ އެކްސެސް މިވަގުތު އޮތް މީހުން ތިބީ ރާއްޖެއިން ބޭރުގައެވެ. އެހެން ކަމުން ހައިސެކިއުރިޓީ ފީޗާސްތައް ފަޅާލައި އެމްއެންޑީއެފްގެ ޑެވައިސް ފީޗާސްތައް ބޭނުންކޮށް އެތެރެއަށް ވަދެގަތުމަށް ދަތިވިއެވެ.\nއެސްބީއައިއަށް އަލިފާންގަނޑު ފެތުރު ގޮތާއި މެދު އެންމެ ފުރަތަމަ ސުވާލު ވެސް އުފެދުނެވެ. ސަބަބަކީ އެ އިމާރާތުގެ އެންމެ މަތީ ފްލޯގައި އަލިފާން ހިފާފައި ހުރުމުންނެވެ. އެސްބީއައި އިމާރާތުގައި، ކްލެޑިން ބޭނުންކޮށްފައި ހުއްޓެވެ. މިއީ އިމާރާތްތައް ވަރުގަދަ ކުރުމުގެ ގޮތުން ބޭނުންކުރާ އެލްމެނިއަމް ޒާތުގެ ޝިލްޑެކެވެ. ކްލެޑިންގެ ބޭރުގައި ހުންނަނީ ވަރުގަދަކޮށް ހުންނަ ދަވާދު ފަށަލައެކެވެ. އެހެން ކަމުން އިމާރާތުގެ މައްޗަށް އަލިފާންގާނޑު ފެތުރިގެން ދިޔަ ގޮތަކީ އެއީކަމަށް ބެލެވެއެވެ.\nއެސްބީއައި ހުންނަ ހ.ސަންލީޓް އިމާރާތުގައި ރޯވެ އަނދަމުންދަނީ/ ފޮޓޯ: ވަން އޮންލައިން\nކްލޭޑިންގެ ބައިތައް މަގުމައްޗަށް ބުރައިގެން ދިޔަ، ދަނޑުގައި ވެސް ދަގަނޑު ކޮޅުތައް!\nއަލިފާންގަނޑު ކޮންޓްރޯލް ކުރެވުމަށްފަހު، ކަވަރޭޖްގެ ތެރެއިން އުޅުމުގެ ތެރޭގައި ބިންމަތީން މެޓަލްކޮޅުތަކެއް ފާހަގަވިއެވެ. އަދި އެއީ ސްބީއައީ އިމާރާތުން ބުރައިގެން އައިސްފައި ހުރިތަކެތިކަން ވެސް ޔަގީން ކުރެވުނެއެވެ. އެއަށްފަހު ކެފޭ ކުރިމަތީ ހުންނަ ގަނޑުން މިފަދަ ކުދި ކުދި މެޓަލްކޮޅުތައް ފެނުނެވެ. ވަގުތަކީ މާލޭފައި، ކާފިއު ހިންގާ ގަޑިކަމަށްވުމާއި އެކު ގިނަ ބަޔަކު މަގުމަތީ އާއި އަދި ދަނޑުގައި ނެތުން އެއީ ނަސީބެކެވެ.\nއިމާރާތުގެ ކްލޭޑިންގެ ބައިތައް އަލިފާނުގެ ހާދިސާއާއި އެކު ކުރިމަތީ ހުރި ދަނޑުގައި/ ފޮޓޯ: އަވަސް\nމާރިޔާގެ ބަސް: އަލިފާންގަނޑު ދެ ގަޑިއިރު ކޮންޓްރޯލް ވި!\nއަލިފާންގަނޑު ރޯވެ، އެ ކޮންޓްރޯލް ވުމާއި ހަމައަށް އެ ސަރަހައްދުގައި ޑިފެންސް މިނިސްޓަރު މާރިޔާ އަހުމަދު ދީދީ ހުންނެވިއެވެ. އަދި މާރިޔާ ވަނީ އަލިފާންގަނޑު ކޮންޓްރޯލު ކުރުމަށް ހޭދަވީ ދެ ގަޑިއެއްހާއިރުކަން ފާހަގަކުރައްވާފައެވެ. މާރިޔާ ވިދާޅުވީ އަލިފާން ކޮންޓްރޯލް ކުރުމަށް ވަގުތު ނެގޯ، ބޮޑެތި މެޝިނަރީސްތައް ބޭނުން ކުރަންޖެހުމުގެ ސަބަބުން ކަމަށެވެ.\nމީހުން އެއްވީ ފޮޓޯ ނަގަން!\nއަލިފާނުގެ ހާދިސާ ހިނގިި ސަރަހައްދުގައި ސިފައިން އަލިފާން ކޮންޓްރޯލް ކުރުމަށް މަސައްކަތް ކުރިޔަށް ގެންދިޔައިރު އިތުރުން ފުލުހުންނާއި ސިފައިންވެސް ވަނީ ކެނޑިނޭޅި، އެކި ފަހަރު މަތިން އާންމުންނަށް އެ ސަރަހައްދު ދޫކޮށް ދިއުމަށް ނަސޭހަތް ތެރިވެފައެވެ. އަދި އެތައް ފަހަރެއްގެ މަތީން އަޑުގަދަ ކުރާ ބޭނުންކޮށްގެން ވެސް ބައެއް މީހުން ދުރަށް ޖައްސާލުމުގެ މަސައްކަތް ކުރިޔަށް ގެންދިޔައެވެ.\nރާއްޖެ އޮތީ ބޮޑު ބަލިމަޑުކަމެއްގެ ތެރޭގައިކަމަށްވާއިރު ކޮވިޑާއި ދެކޮޅަށް ހަރަކާތްތެރިވާ އެކި އިދާރާތަކުންވެސް ވަނީ އެ ސަރަހައްދަށް އާންމުން ނުދިއުމަށް ނަސޭހަތްތެރި ވެފައެވެ. އެހެން ނަމަވެސް، އާއްމުން ދިޔައީ ފޮޓޯ ނެގުމާއި، ވީޑިއޯ ކުރުމަށް އެ ސަރަހައްދަށް އެއްވަމުންނެވެ.\nއަލިފާނުގެ ހާދިސާ ހިނގި ސަރަހައްދަށް ގިނަ ބަޔަކު އެއްވި/ ފޮޓޯ: ވަން\nރޭގެ އަލިފާނުގެ ހާދިސާ ހިނގި ވަގުތު ބީޗަށް ޖަމާވި މީހުންތެރޭ ގިނަ އަދަދެއްގެ ޒުވާނުން ހިމެނެއެވެ. އަދި ފެނިގެން ދިޔައީ އެންމެން ވެސް ފޮޓޯ ނެގުމާއި، ވީީޑިއޯ ނެގުމުގައެވެ.\nއެވަގުތު ފުލުހުންނާއި، މޯލްޑިވްސް ރެޑްކެރެސެންޓް އިން ދިޔައީ ކައިރި ގެތަކުން އިވަކުއޭޓު ކުރި މީހުންނަށް އެހީތެރިކަން ފޯރުކޮށްދެމުންނެވެ. އެހެން ނަމަވެސް ގިނަ މީހުން އެކަމަށް ބެލުމެއް ނެތި ފުލުހުންގެ އެންގުމަށް ވެސް ތަންދޫކޮށް ނުގޮސް ތިބިއެވެ.\nއަލިފާނުގެ ހާދިސާ ފުލުހުން ތަހުގީގު ކުރާނެ!\nމި ހާދިސާއާއި ގުޅިގެން ހޯމް މިނިސްޓަރު އިމާރާން ވިދާޅުވީ، ތަހުގީގީ ޓީމްތަކުން މަސައްކަތް ފަށާފައިވާ ކަމަށެވެ. އަދި އަލިފާން ރޯވުމަށް މެދުވެރިވީ ސަބަބު ދެނެގަތުމަށް މަސައްކަތް ކުރަމުން އަންނަކަމަށް އިމާރާން ވިދާޅުވިއެވެ.


Maamage athunujehi dhuvaigathee, dhen fenunee maruvefai ovvai | Mihaaru\nމާމަގެ އަތު ނުޖެހި ދުއްވައިގަތީ، ދެން ފެނުނީ މަރުވެފައި އޮއްވައި\nއދ. ފެންފުށި: ހަ\n30 ނޮވެމްބަރ 2020 - 12:25\nއދ. ފެންފުށީގައި މޫދަށް ވެއްޓި އިއްޔެ މަރުވީ ހެދިބޮޑުވުމުގައި އުނިކަމެއް ހުންނަ ކުއްޖެއް ކަމަށާއި މަރުވެފައި އޮއްވައި ފެނުނީ އެ ކުއްޖާ އަތުން ފޯނު އަތުލުމުން ދުވެފައި ދިއުމުން ގެއްލިގެން ހޯދަނިކޮށް ކަމަށް އާއިލާއިން މިއަދު ބުނެފި އެވެ.\nމިދިޔަ ސެޕްޓެމްބަރު މަހު ހަތަރު އަހަރު ފުރުނު އެ ފިރިހެން ކުއްޖާ ގެއްލިގެން ހޯދާތާ ގަޑިއިރެއްހާ އިރު ފަހުން ފެނުނީ މޫދުގައި މަރުވެފައި އޮއްވަ އެވެ. ހެލްތު ސެންޓަރަށް ގެންދިޔަ އިރު ވެސް އޮތީ މަރުވެފައި ކަމަށް ފުލުހުން އިއްޔެ ބުންޏެވެ.\n"މިހާރު" އަށް ވާހަކަ ދެއްކި އެ ކުއްޖާގެ ބޮޑުދައިތައެއް ބުނީ، އެ ހާދިސާ ހިނގީ އެ ކުއްޖާގެ މަންމަ ފިހާރަޔަކަށް ދިޔަ ވަގުތު ކަމަށެވެ. އޭނާ ބުނި ގޮތުގައި ފިހާރަ އަށް ދިޔައީ ކުއްޖާގެ ބައްޕައާ ހަވާލުކޮށްފަ އެވެ. އެ ވަގުތު ކުއްޖާގެ ބައްޕަ ފާހާނާ އަށް ވަންނަންވެގެން، ކުއްޖާގެ މާމައާ ހަވާލުކުރީ ކަމަށާއި ކުއްޖާ ދުވެފައި ދިޔައީ ފޯނާ ކުޅެން އިންދައި ފޯނު އަތުލުމުން ކަމަށް ކުއްޖާގެ ބޮޑުދައިތަ ބުންޏެވެ.\n"އެ ކުއްޖާގެ މަންމަ ފިހާރައަށް ގޮސް އަނބުރާ އަންނަން ނެގީ 15 ވަރަކަށް މިނެޓް. ފޯނު އަތުލުމުން ހިނގި ކަމެއް ވީމަ މާމައަށް ހަމަ ރޮވެނީ،" އޭނާ ބުންޏެވެ.\nކުއްޖާ ދުވެފައި ދިއުމާ އެކު އެ ކުއްޖާ ހޯދަން މުޅި ސަރަހައްދު ބެލި ކަމަށާއި ނަމަވެސް މޫދުގައި އޮއްވައި ފެނުނީ އޭގެ ގަޑިއިރެއްހާ އިރު ފަހުން އެގޭގައި އުޅޭ އެހެން ކުއްޖަކަށް ކަމަށް ވެސް އޭނާ ބުންޏެވެ.\nހަތަރު އަހަރުގެ ކުއްޖަކާ ބަލާފައި ވާހަކަ ދެއްކުމުގަ އާއި ދައްކާ ވާހަތައް ދެނެގަތުމުގައި ވެސް ދަތިތަކެއް އެ ކުއްޖާގެ ކިބައިގައި ހުންނަ ކަމަށް އާއިލާ އިން ބުންޏެވެ. ބޮޑުދައިތަ ބުނި ގޮތުގައި އެ ކުއްޖާގެ އަކީ ކުއްލިކުއްލި އަށް ދުއްވައިގަނެ އަތުނުޖެހި މާ ދުރަށް ދާ ކުއްޖެކެވެ.\n"ނަފްސާނީ ޑޮކްޓަރަކަށް ދައްކާފައި ތެރަޕީ ވެސް ހޯދަމުން އަންނަނީ ކޮންމެ ވެސް ވަރަކަށް. ނުކުޅެދުންތެރިކަން ހުންނަ ދަފްތަރުގައި ރަޖިސްޓްރީނުކޮށް އެ އާއިލާއިން މަޑުކުރަމުން އައީ އެ ކުއްޖާ އަދި ކުޑަވީމާ. ބޮޑުވަމުން އަންނަ ވަރަކަށް ޑިވެލޮޕްމެންޓް މައްސަލަތައް ބަދަލުވުން އެކަށީގެންވާތީ،" އޭނާ ބުންޏެވެ.\nމަރުވި ކުއްޖާގެ އިތުރުން އެ ދެމަފިރިންގެ ދެ އަހަރުގެ އަންހެން ކުއްޖެއް ވެސް ހުރެ އެވެ. "މިހާރު" އާ ވާހަކަ ދެއްކި މީހާ ބުނީ ކުއްޖާ މަރުވާން މެދުވެރިވި ހާދިސާގައި ކުއްޖާގެ ބެލެނިވެރިންގެ އެއްވެސް އިހުމާލެއް ނެތް ކަމަށެވެ.\nކުޑަކުދިން މަރު ގެނބުން\n21 ކޮމެންޓް, 252 ރިއެކްޝަންސް\nމާމަ އާއި ދިމާލަށް އެއްޗެހި ނުކިޔަ ބަލަ. އަޅެ އެ މާމަ ވާނެ ދެރަ އިނގޭތަ؟ މުސްކުޅިވެރިންގެ ވެސް ހުންނާނޭ ގޮތެއް. އަހަރެންގެ ދަރިފުޅު ވެސް ފޯނުގެ ތަންތަނާ ކުޅެން ފެށީމަ މަގޭ މަންމަ އައިސް އަތުލާ. ވވ ދެރަ... އާއިލާއަށް ކެތްތެރިކަން ދެއްވާށި...\nމިއަދު ތިމާގެ ދަރިއަށް އެހެންދިމާވި ނަމަ ތިހެން ބުނަން ކެރޭނެބާ. މި ގެ ކުރިން އެ މާމަގެ ދެ ފޯނު ކުއްޖާއަތައް ދީގެން ހަލާކުވި. މަރުވާދާންކަން އެގޭނެނަމަ ފޯނު އަތުލާނެތަ. ދެންވެސް ކޮމެންޓް ކުރުމުގެ ކުރިން ރަނގަށް ވީގޮތްބަލާފާ ކޮމެންޓްކުރާތި ަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަ\nވ.ދެރަވެއްޖެ.އަހަރެން ގެ4އަހަރުގެ ދަރިފުޅު އުމުރު ކުއްޖެއް ވަކިވީމަ މައެއްގެ އިހުސާސް ތައް ހިތަށް އަރާފަ\nﷲ ގެ ނީޔާގެ ވާނީ އަބަދުވެސް ރަނގަޅު ނިމުމެއް ކަމައްދެކިގެން އުޅޭތި... އެއްވެސް އަޅަކައް ﷲ ދެރަގޮތެއްމެދުވެރި ނުކުރައްވާނެ.. ދުއާއަކީ އާއިލާއައް ކެއްތެރިކަންދެއްވާ . ނިޔަނެތިވި ކުޑަ ކުއްޖާއާ ޖަންނަތުން ބަދަލުވުން މަންމަ އާއި ބައްޕައާއި...\nފަހަތުން ދިޔަނަ މަ!\nފޯނު އަތުލު މުން ދުއްވައިގަތީ ނުކުޅެދުންތެރި، ޢު މުރުން އެން މެ4އަހަރުގެ ކުއްޖެކެވެ. ޙާލަތު ރަނގަޅަށް އެނގިހުރެ، އެފަދަ ކުއްޖެއްގެ އަތަށް އެހެން އެއްޗެއް ނުދީ، ފޯނު އަތުލީ ކީއްވެ؟ އެކުއްޖާގެ ފަހަތުން ނުދުވީ ކީއްވެ؟ ފަހަތުން ދިޔަނަ ،މަ ގައި މުވެސް ކޮން މެވެސް މީހަކު ލައްވާ ހިފެހެއްޓުނީހެވެ. އެކުއްޖާ ދުވަ މުން ދިޔަތަން ފެނުނު، ޢާއިލާނޫން މީހަކު އެބަހުރި ހެއްޔެވެ؟ އެން މެފަހުން އެކުއްޖާޔާ ޙަވާލުވި އޭނަގެ މާ މަ ޒިން މާ ނަގަންޖެހޭނެ އެވެ.\nމާމަގެ ޙާލު އެނގޭތަ؟\nކޮންހާ ބޭކާރު ސުވާލު ތަކެއް\nހިތާމަހުރި ތިޔަފަދަ ރަހުމެއްނެއް ކޮމެންޓެއް ލިޔެހަދާތީވެސް، ރަނގަޅައް ދެނެހުރެ ތޯ ތިޔަލިޔަނީ ކޮމެންޓު ހިތައްއަރާ.. ސަލާމް\nމަރު އެނގޭނަމަ ދިޔަ ނުދީ ހިފެހެއްޓީސް ކަން ކަށަވަރު. އިހުމާލަކީ އެވަރު ކުއްޖަކު މޫދާ ކައިރީ އުޅޭނަމަ ސަމާލުވާންޖެހޭ ވަރަށް ސަމާލުކަން ނުދެވުން..\nމީދިވެހިންގެ ހުރި އެންމެ ޚާއްސަ ހުނަރަކީ. ކަމެއްދިމާވީމަ ކޮންމެ މީހަކުވެސް ވަރަށް މޮޅުވާނެ ގޮތްކިޔަން. ހީވަނީ ކޮންމެމީހަކީވެސް އެފް.ބީ.އައި ލައިސަންސް އޮންނަ އިންވެސްޓިގޭޓަރެއްހެން.\nފަހަތުން ދިޔަނަމައޭ ؟؟؟ ތިކަހަލަ މީހުން ވަރަށް މީހުންނާ ބެހޭނެ ސޯޝަލް މީޑިއަަގަ. މާ އެގިގަނެގެން.\nކަލެއަށް ވެސް އެފަދަ ކުއްޖަކު ލިބި އެދުވަހެއް އައިސްފާނެ ހަމަ.... ދެން ކީއް ކުރާނީ އެދުވަހަކުން އެގޭނެ ..... .ހެއްދެވި ފަރާތަށް ބިރުވެތިވޭ.\nހާދަ ބޮޑަށް އެނގިގަނެގެން ތިއުޅެނީ\n"ކުއްޖާގެ މަންމަ ފިހާރަ އަށް ދިޔައީ ކުއްޖާގެ ބައްޕައާ ހަވާލުކޮށްފަ، ދެން ބައްޕަ ފާހާނާ އަށް ވަންނަންވެގެން، ކުއްޖާގެ މާމައާ ހަވާލުކުރީ. ކުއްޖާ ދުވެފައި ދިޔައީ ފޯނާ ކުޅެން އިންދައި ފޯނު އަތުލުމުން." އެއަތުން މިއަތައް، އެއަތުން މިއަތައް، އެއަތުން މިއަތައް، އެންމެ ފަހުން މޫދައް.\nޅަބޭ ބޮޑުވަންދެން ޅަބޭގެ މަންމަހުރީ ހަމަ އެއްވެސް އެހެން މީހަކާ ހަވާލުނުކޮށް ޅަބޭ އަތުގައި އިފާގެންތަ؟ ސޮރީ، ޅަބޭ ކިޔަނީ އަދިވެސް ބޮޑުނުވާތީ ދޯ\nޅަބޭގެ ސިކުނޑި މާބޮޑަށްވެސް ޅައީ.\nމިހެން މިކަންތައްތައް ހިގަނީ އިސްލާމީ ޝަރިއާ ގާއިމު ނުކުރެވޭތީ\nހާދަ ދެރައޭ.އަހަރެންގެ ލޯ ކަރުނުން ތެމިއްޖެ.މާމަ ކީއްކުރަންތަ ފޯނު އަތުލީ.މިހާރު މިއުޅޭ ކުދިން ނިކަން ވަރު ހުންނާނެ ފޯނާކުޅެން.އެކުދިންނަށް ނޭނގޭ އެއްޗެއް ވެސް ފޯނުގަ ނުހުރޭ.އެހާވެސް ކުދިން މޮޅު.އެކުއްޖާގެ މައިންބަފައިންނަށް ލިބުނު ހިތާމައިގަ ބައިވެރިވަން.\nމާމައަށް އެކުއްޖާ މޫދަށް ފުންމާލާނެކަން ކުރިން އެނގޭ ނަމަ ނާތުލާނެ ދޯ ފޯނެއް\nރަދީފޫ ، ކަމެއް ދިމާވާއިރު ކަންތައްތައް އެންމެ ރަނގަޅަށް ނުހިނގަފާނެ. ﷲ ގެ ނިޔާފުޅު.\nވަރަށްވެސް ހިތާމަވެރި ހާދިސާއެއް. ހާއްސަކޮށް ތި އުމުރުގެ ދަރިއަކު ހުންނާތީ ވަކިން ބޮޑަށް އަސަރުކޮށްފި. އާއިލާއަށް ކެތްތެރިކަން ދެއްވާށި.


ކޮރަޕްޝަނަށް މަގުފަހިވާ ގޮތަށް މާލޭގެ ބިންތައް ވިއްކުން ހުއްޓާލުމަށް ގޮވާލަން – Maldivian Democratic Party\nމާލޭގެ އަގުހުރި ބޮޑު 19 ބިމެއް ވިއްކާލުމަށް ސަރުކާރުން ނިންމާފައިވާތީ އެކަން ގުޅިފައިވާ ސިޔާސީ ޕާޓީތަކުން އެންމެ ހަރުއަޑުން ކުށްވެރިކޮށް ކަންބޮޑުވުން ފާޅުކުރަމެވެ. އަދި މިފަދަ ހުރިހާ މުޢާމަލާތެއް މިހާރުން މިހާރަށް ހުއްޓާލުމަށް ގޮވާލަމެވެ.\nސަރުކާރުގެ ވެރިންގެ މައްޗަށް ކޮރަޕްޝަންގެ ބޮޑެތި ތުހުމަތު ކުރެވި، ދައުލަތް ޝާމިލްވެގެން ހިންގޭ ކޮރަޕްޝަންގެ ޢަމަލުތަކުގައި ބައިވެރިވެވަޑައިގަންނަވާ ކަމުގައި ޚުދު ރައީސުލްޖުމްހޫރިއްޔާ ފާޅުގައި އިއުތިރާފްވެވަޑައިގެން ވާހަކަފުޅު ދައްކަވާފައިވަނިކޮށް މި ވަގުތު މާލޭގެ އަގުހުރި 19 ބިމެއް ކުއްލި ގޮތަކަށް ވިއްކާލުމަށް ސަރުކާރުން ނިންމުމަކީ ދިވެހިންގެ މުދަލަށާއި، ބިމުގެ ރައްކާތެރިކަމަށާއި މާލީ ފޯރުންތެރިކަމަށް އަރައިގަތުން ކަމުގައި ދެކެމެވެ. ރާއްޖޭގެ ރަށްރަށާއި، ބިންތަކާއި، ފަޅުތައް ކޮރަޕްޝަނަށް މަގުފަހިވާގޮތަށް ވިއްކާފައިވާކަން ހެއްކާއެކު ފެންނާންހުރިއިރު، މާލޭގެ ބިންތައް މި ގޮތަށް ވިއްކާލުމަކީ ފޫނުބެއްދޭވަރުގެ ބޮޑު ގެއްލުމެއް ލިބޭނެ ކަމެކެވެ.\nމީގެ ކުރިންވެސް ބިން ވިއްކުމާ ގުޅޭ ގޮތުން ގުޅިފައިވާ ސިޔާސީ ޕާޓީތަކުންވަނީ ކަންބޮޑުވުން ފާޅުކޮށްފައެވެ. ފާފު އަތޮޅު ވިއްކާލުމަށް ނިންމި ފަދައިން މާލޭގެ ބޮޑެތި ބިންތައް ވިއްކާލުމަށް ސަރުކާރުން ނިންމި ނިންމުމަކީ ބާޠިލް ނިންމުމެކެވެ. މިފަދަ ބޮޑު ކަމެއް ކުުރުމަށް ނިންމުމުގެ ކުރިން އެކަމާ ގުޅިގެން ރައްޔިތުންނާ މަޝްވަރާ ކުރަންޖެހޭނެ ކަމުގައި ދެކެމެވެ.\nއެންމެ9ދުވަހުގެ ތެރޭގައި ބިންތައް ވިއްކުމަށް ޕްރޮޕޯސަލް ހުށަހެޅުމަށް ސަރުކާރުން އިއުލާން ކުރުމަކީ އެކަމުގައި އެއްވެސް އިޚްލާސްތެރިކަމެއް ނެތްކަން ދޭހަވާ ކަމެކެވެ. ސަރުކާރުގެ ޚަރަދުތަކުގެ ތަފްޞީލުތައް އާންމުނުކުރުމާއި، ދައުލަތުގެ ޚަޒާނާއިން ވައްކަން ކުރާކަން ކަނޑައެޅިގެން އެނގޭއިރު އެންޓި ކޮރަޕްޝަން ކޮމިޝަން ފަދަ މިނިވަން މުއައްސަސާތަކުގެ ޤާނޫނީ ޒިންމާ އަދާނުކުރުމާއި، ދައުލަތުގެ މާލީ ރައްކާތެރިކަން ގެއްލިފައިވާ މި ދަނޑިވަޅުގައި މިފަދަ ކަމެއް ކުރުމަކީ ފޮރުވިގެންވާ ސިއްރުތަކެއް އެކުލެވިގެންވާ ސުވާލު އުފެދޭ ކަމެކެވެ. އަދި މިފަދަ ގޮތަކަށް ރާއްޖޭގެ ކަންކަން ހުރިއިރު، ބިން ވިއްކުން ފަދަ ބޮޑު ކަމެއް ކުރުމަކީ އެއްވެސް ޙާލެއްގައި ކޮށްގެންވާނެކަމެއްނޫނެވެ.\nފާއިތުވީ އަހަރުތަކުގައި އުފެއްދުންތެރިކަން އިތުރުވާނެ އިންވެސްޓްމަންޓްތައް ނުކުރެވި، ދައުލަތަށް ގެއްލުން ލިބޭ ފަދަ ލޯންތައް ނެގުން ފަދަ ރާއްޖޭގެ އިޤްތިޞާދު އިނދަޖެއްސުމުގެ ނަތީޖާއަކީ ސަރުކާރުގެ މުވައްޒަފުންނަށް މުސާރަ ދެވޭނެ ފައިސާވެސް ދައުލަތުގައި ނެތުމެވެ. މިފަދަ ކަންކަން ފޫބެއްދުމަށް ނުއަގުގައި ކޮރަޕްޝަނަށް މަގުފަހިވާފަދަ ގޮތަށް މާލޭއާއި ރާއްޖޭގެ ރަށްރަށުގެ ބިންތައް ވިއްކުމަކީ ބަލައިގަނެވޭނެ ކަމެއްނޫނެވެ.\nމާލެއަކީ ޖާގަ ކުޑަ، މުޅި ރާއްޖޭގެ އާބާދީގެ ތިން ބައިކުޅަ އެއްބައި ދިރިއުޅޭ ވެރިކަން ކުރާ ރަށް ކަމުގައިވީހިނދު، ޒިންމާދާރުކަން ކުޑަކޮށް، އެއްވެސް ރޭވުންތެރި ކަމެއްެނެތި، އަވަސްއަރުވާލައިގެން މާލޭގެ ބޮޑެތި ބިންތައް ވިއްކާލުމުން މިހާރު މާލެއަށް ކުރިމަތިވެފައިވާ ތޮއްޖެހުމާއި، ކުލި އަގުބޮޑުވުމާއި، އިޖްތިމާޢީ އެތައް މައްސަލަތައް އިތުރަށް ބޮއްސުންލައިގެން ދިއުމަށް މަގުފަހިވެގެންދާނެއެވެ. އަދި ފޫނުބެއްދޭވަރުގެ ގެއްލުން ރައްޔިތުންނަށް ލިބިގެންދާނެ ކަމުގައި ދެކެމެވެ.\nމިފަދަ ޝައްކު އުފެދޭ އުސޫލުތަކުގެ ތެރެއިން ވިއްކޭ ހުރިހާ ބިމެއްގެ މުޢާމަލާތްތަކަކީ ބާޠިލް ނިންމުންތަކެއް ކަމަށާއި މި ސަރުކާރު ބަދަލުވުމާއެކު އެފަދަ ބިންތައް އަނބުރާ ރައްޔިތުންނަށް ލިބިދެވޭނެ ގޮތަށް ޢަމަލުކުރެވޭނެ ކަމުގައި ދަންނަވަމެވެ.\nތާރީޚް: 17 އޯގަސްޓު 2017


Idhikolhu memberun beynumee nukulhedhuntherikan hunna meehunge inaayaiy bodu kuran | Mihaaru\nނުކުޅެދުންތެރިކަން ހުންނަ ކުދިންތަކެއް ނެށުމެއްގައި ބައިވެރިވަނީ- ފޮޓޯ: ނިޝާން އަލީ/ މިހާރު\nއިދިކޮޅު މެމްބަރުން ބޭނުމީ ނުކުޅެދުންތެރިކަން ހުންނަ މީހުންގެ އިނާޔަތް ބޮޑުކުރަން\n09 ޖުލައި 2019 - 13:16 18 comments\nނުކުޅެދުންތެރިކަން ހުންނަ މީހުންގެ ހައްގުތައް ރައްކާތެރިކުރުމާއި މާލީ އެހީތެރިކަން ފޯރުކޮށްދިނުމުގެ ގާނޫނަށް ދަނގެތި ދާއިރާގެ މެމްބަރު އަދި ކުރީގެ ޑިފެންސް މިނިސްޓަރު މުހައްމަދު ނާޒިމް ހުށަހެޅުއްވި އިސްލާހުގައި ވަނީ އެ މީހުންނަށް 5،000ރ. އާއި 9،000ރ. އާ ދެމެދުގެ އިނާޔަތެއް ދިނުމަށެވެ. އެފަދަ މީހުންނަށް ގާނޫނުގައިވާ ގޮތުން މިހާރު ދެނީ 2000ރ.ގެ އިނާޔަތެކެވެ.\nބިލަށް ބަހުސް ކުރައްވަމުން ކާށިދޫ ދާއިރާގެ އަމިއްލަ މެމްބަރު އަބްދުﷲ ޖާބިރު ވިދާޅުވީ ނުކުޅެދުންތެރިކަން ހުންނަ މީހުންނާ ގުޅޭ ގާނޫނަށް ހުށަހެޅި އިސްލާހުތަކަކީ ރާއްޖެ އަށް މުހިންމު އިސްލާހުތަކެއް ކަމަށެވެ. ނުކުޅެދުންތެރިކަން ހުންނަ މީހުންގެ ގޮތުގައި މަދު އަދަދެއްގެ ބަޔަކު ތިބި އިރު، އެމީހުންނަށް ދިމާވެފައި ހުރި ހުރިހާ ކަމެއް ދައުލަތުން ހައްލުކޮށް ދޭން ޖެހޭ ކަމަށް ވެސް އޭނާ ވިދާޅުވި އެވެ.\n"ދައުލަތުން ކޮންމެހެން 7000ރ. އެއް ނޫން ދޭންވީ. 5000ރ. އެއް ނޫން ދޭންވީ. 100،000ރ. މަހަކު ދީގެން ނަމަވެސް ނުކުޅެދުންތެރިކަން ހުންނަ މީހުންގެ ކަންކަން ބެލެހެއްޓެން ވާނެ،" ޖާބިރު ވިދާޅުވި އެވެ.\nދައުލަތުގެ ހަރަދުތައް ކުޑަކޮށްފައި، ދައުލަތަށް ލިބެން ޖެހޭ އާމްދަނީ އިތުރުކޮށްފައި ވެސް ނުކުޅެދުންތެރިކަން ހުންނަ މީހުން ބަލަހައްޓަން ޖެހޭ ކަމަށް ވެސް ޖާބިރު ވިދާޅުވި އެވެ.\nމަޑުއްވަރީ ދާއިރާގެ ޕީއެންސީގެ މެމްބަރު އާދަމް ޝަރީފް ވިދާޅުވީ ރާއްޖޭގެ އެކިކަންކޮޅުތަކުގައި ނުކުޅެދުންތެރިކަން ހުންނަ މީހުން އުޅެމުން އަންނަ އިރު، އެމީހުން މާލެ އައިސް، ކުރަން ޖެހޭ ހަރަދުތަކުގެ ސަބަބުން މާލީ އިނާޔަތުގެ ގޮތުގައި ލިބޭ 2000ރ. އިން އެކަން ނުވާ ކަމަށެވެ. އެހެންވެ، މަޖިލިހުގެ މެމްބަރުން އެކަމަށް ރިއާޔަތްކޮށް ދިނުމަށް އޭނާ އެދިވަޑައިގެންނެވި އެވެ.\n"ފައިސާގެ އިނާޔަތެއް ދިނުމަށް ވުރެ ބޮޑަށް، އަޅުގަނޑުމެން މަސައްކަތް ކުރަން ޖެހެނީ މި މައްސަލަތަކަށް ދާއިމީ ހައްލެއް ނުވަތަ ލުއި ފަސޭހަ ގޮތަކަށް ކަންކަން ބައްޓަން ކުރަން،" އާދަމް ވިދާޅުވި އެވެ.\nއެގޮތުން ނުކުޅެދުންތެރިކަން ހުންނަ މީހުންނަށް ސިއްހީ މަރުކަޒު ނުވަތަ ހޮސްޕިޓަލުތަކުން ތެރަޕީގެ ހިދުމަތް ލިބޭނެ އިންތިޒާމު ހަމަޖެހިގެން ދިއުމަކީ އެފަދަ މީހުންގެ އާއިލާތަކަށް ލިބޭނެ ވަރަށް ބޮޑު ތަސައްލީއެއް ކަމަށް ވެސް އާދަމް ވިދާޅުވި އެވެ. ނުކުޅެދުންތެރިކަން ހުންނަ ކުދިން މާލެ ގެނެސް، ސިއްހީ ފަރުވާ ދިނުމުގައި ވަރަށް ބޮޑެތި ތަކުލީފްތަކެއް މިހާރު ވެސް އުފުލަމުން އަންނަ ކަމަށް އޭނާ ވިދާޅުވި އެވެ.\nނުކުޅެދުންތެރިކަން ހުންނަ މީހުންގެ އިނާޔަތް ބޮޑު ކުރަން ނާޒިމް ހުށަހެޅުއްވި އިސްލާހަށް އެމްޑީޕީގެ ގިނަ މެމްބަރުން ވަނީ ދެކޮޅު ހައްދަވައިފަ އެވެ. އެ މެމްބަރުން ވިދާޅުވި ގޮތުގައި ސަރުކާރާ މަޝްވަރާ ނުކޮށް ހުށަހެޅި ބިލަކީ މާލީ ގޮތުން ބޮޑު ބުރައެއް އުފުލަން ޖެހޭނެ ކަމެކެވެ.\nޕީޕީއެމްގެ ޕާލަމެންޓްރީ ގްރޫޕްގެ ލީޑަރު އަދި އޭދަފުށީ ދާއިރާގެ މެމްބަރު އަހުމަދު ސަލީމް (ރެޑްވޭވް ސަލީމް) ވިދާޅުވީ ނާޒިމް ހުށަހެޅުއްވި އަދަދަށް ނުކުޅެދުންތެރިކަން ހުންނަ މީހުންނަށް ފައިސާ ނުދިނަސް، ކޮންމެވެސް ވަރެއްގެ ކުރިއެރުމެއް ލިބުމަކީ އެމީހުންނަށް ލިބޭނެ އުންމީދެއް ކަމަށެވެ.\n"ދައުލަތުގެ ފައިސާ އެންމެ ރަނގަޅު ގޮތަށް ބޭނުން ކުރުމަކީ ދައުލަތުގެ ވެރިންގެ މައްޗަށް ވާޖިބު ކަމެއް. ލާޒިމް ކަމެއް. އެންމެ ރަނގަޅު ދިމާލަށް ހަރަދު ކުރުން،" ސަލީމް ވިދާޅުވި އެވެ.\nފަރެސްމާތޮޑާ ދާއިރާގެ އަމިއްލަ މެމްބަރު ހުސެއިން މުހައްމަދު ލަތީފް ވިދާޅުވީ ނުކުޅެދުންތެރިކަން ހުންނަ މީހުންގެ އާއިލާތަކުން ބޮޑެތި ހަރަދުތަކެއް ކުރަން ޖެހިފައިވާ ކަމަށެވެ. އެހެންވެ، އެފަދަ ކުދިންނަށް ލިބެން ޖެހޭ އިނާޔަތްތައް ބޮޑު ކުރަން ޖެހޭ ކަމަށް ވެސް އޭނާ ވިދާޅުވި އެވެ.\nއިތުރު ލިޔުންތައް އެމްޑީޕީ ރައްޔިތުންގެ މަޖިލިސް އިދިކޮޅު ފަރާތްތައް މަޖިލީހުގެ މެމްބަރުން ނުކުޅެދުންތެރިކަން ހުންނަ މީހުން ޕީޕީއެމް


ސިޔާސީ ޤައިދީންނަކީ ކޮބާ؟ – Mahfooz Saeed\nފަންނީ ގޮތުން ބަލާއިރު، ސިޔާސީ ކުށްވެރިއެއް ނުވަތަ ޤައިދީ (Political Prisoner) އެއް ކަމަށް ބުނެވެނީ ސަރުކާރަށް ތާއީދުނުކުރުމުގެ ސަބަބުން، ނުވަތަ ސިޔާސީ ތަފާތު ވިސްނުމަކަށް ތާއީދުކުރުމުގެ ސަބަބުން، ނުވަތަ ސަރުކާރާ ދެކޮޅު ސިޔާސީ ވިސްނުމުގެ ޖަމާޢަތެއްގެ ބައިވެރިޔަކަށް ވުމުގެ ސަބަބުން ކުށްވެރިވެ، ޖަލަށް ލެވޭ މީހުންނަށެވެ. މިއީ އިނގިރޭސި ކެމްބްރިޖް ޑިކްޝަނަރީގައި އޮތް ސިޔާސީ ކުށްވެރިންގެ ތައާރަފެވެ. އަދި ޤާނޫނީ ރަދީފްގެ ޢާންމު ތަޢުރީފަކީ މިއެވެ. މި ތަޢާރަފަށް ބަލާނަމަ ރާއްޖޭގައި ސިޔާސީ ކުށްވެރިން ނެތްކަމަށް ސަރުކާރުން ބުނާ ބުނުން ވަރަށް ރަނގަޅެވެ. ސިޔާސީ ވަކި ފިކުރެއް ގެންގުޅުމަކީ ކުށެއް ކަމަށް ކަނޑައަޅައި ޖަލަށްލެވިފައި ހުރި އެއްވެސް މީހަކު ނެތެވެ.\nސިޔާސީ ކުށްވެރިޔަކީ ކޮބައިކަން ކުރިން ބަޔާންކުރެވިފައި އެއޮތީ އޭރުގެ ޙާލަތަށް ބަލައިގެންނެވެ. ސިޔާސީ ވަކި ފިކުރެއް ގެންގުޅުމަކީ ކުށެއްކަމަށް ޤާނޫނުތަކުގައި ކަނޑައަޅާފައި އޮތް ޒަމާނުގައި ކަންވެފައި އޮތްގޮތެވެ. އެހެންނަމަވެސް، މިއަދު ތަޙްޒީބް، އަދި އިންތިހާއަށް މުނާފިޤު މުޖުތަމަޢުތަކުގައިވެސް ސިޔާސީ ކުށްވެރިން ކަނޑައެޅެނީ އެ ތަޢާރަފަށް ބަލައިގެން ކަމުގައިވާނަމަ، ޤާނޫނަށް މަކަރު ހަދައި އޮޅުވާލުމުގެ ފުރުޞަތު ސަރުކާރުތަކަށް އޮންނާނެވެ.\nސަރުކާރާމެދު ފިތުނަ އުފެއްދިކަމުގެ ތުޙުމަތުގައި 1961 ވަނަ އަހަރު ޕޯޗުގަލްގައި ޖަލަށް ލެވުނު ދެ ދަރިވަރެއްގެ ދިފާޢުގައި އެމްނެސްޓީ އިންޓަނޭޝަނަލް ކިޔާ ޖަމާޢަތެއް އުފައްދާފައިވެއެވެ. އެ ދެ ދަރިވަރުންގެ މައްޗަށް ތުޙުމަތުކުރެވުނު ކުށް ބިނާކުރެވުނު ޢަމަލަކީ މިނިވަންކަމަށް ވަކާލާތުކުރުމެވެ. އެ ދެ ދަރިވަރުންގެ ދިފާޢުގައި ތެދުވީ އިނގިރޭސި ވިލާތުގެ ރައްޔިތެއްކަމަށްވާ ޕީޓަރ ޖޭމްސްއެވެ. ޕީޓަރ ޖޭމްސް އެ ދެ ދަރިވަރުން ތަޢާރަފްކޮށްދިނުމަށް ބޭނުންކުރެއްވި ބަހަކީ “ޟަމީރުގެ ޤައިދީ” ނުވަތަ Prisoner of conscience އެވެ. އެއީ ‘ބޭއިންސާފަކީ ޒާތީކަމެއްކަމުގައި ދެކޭ7މިލިއަން މީހުން’ ގެ މައްޗަށް އެކުލެވޭ އެމްނެސްޓީ އިންޓަނޭޝަނަލްގެ ފެށުމެވެ. ސަރުކާރާމެދު ފިތުނަ އުފެއްދުން ނުވަތަ sedition އަކީ މިހާރުވެސް ދުނިޔޭގެ ވަރަށް ގިނަ ޤައުމުތަކުގައި ކުށެއްކަމަށް ކަނޑައަޅާފައި އޮވެއެވެ. އެ ކުށުގެ ތުޙުމަތު ކުރެވޭ މީހާއަކީ ސިޔާސީ ޤައިދީއެއް ކަމަށް ކަނޑައަޅަނީ ވަށައިގެންވާ އެންމެހައި ކަންތައްތަކަށް ރިޢާޔަތްކުރެވުމަށްފަހުގައެވެ.\nދިވެހިރާއްޖޭގެ މިއަދުގެ ޙާލަތަށް ބަލާއިރު، ސިޔާސީ އިދިކޮޅު ހުރިހާ ފަރާތްތަކެއް ތިބީ ޖިނާއީ ޢަދުލުގެ ނިޒާމުގެ ތެރޭގައި ތާށިވެފައެވެ. ބައެއް ބޭފުޅުންނަށް ޙުކުމް ކުރެވި ތަންފީޛްކުރަމުންދާއިރު، ބައެއް ބޭފުޅުން ޙުކުމުގެ އިންތިޒާރުގައެވެ. އެއިން އެއްވެސް ބޭފުޅެއްގެ މައްޗަށް ކުރާ ތުޙުމަތަކީ ސިޔާސީ ވަކި ފިކުރެއް ގެންގުޅުމެއް ނޫނެވެ. ޓެރަރިޒަމްއާއި، ރިޝްވަތު ދިނުމާއި، ޤާނޫނު ތަންފީޛްކުރުމަށް ހުރަސް އެޅުމެވެ. އެހެންވީމާ އެއީ ސިޔާސީ ޤައިދީން ހެއްޔެވެ؟ ސަރުކާރުން އެ ބުނަނީ އެވާހަކައެވެ. ފަންނީ މާނަކުރުމަށް ބަލާއިރު އެއީ ސިޔާސީ ކުށްވެރިންކަމުގައި ނުބެލެވޭނޭ ވާހަކައެވެ.\nފިލިޕިންސްގައި އިންސާނީ ޙައްޤުތައް ނެގެހެއްޓުމަށް މަސައްކަތްކުރާ ޖަމާޢަތެއްކަމަށްވާ KARAPATAN އިން ވަނީ މިއަށް ޖަވާބުދީފައެވެ. އެ ޖަމާޢަތުން ފިލިޕިންސްގެ ޙާލަތު ދިރާސާކޮށް ނެރެފައިވާ ފެކްޓް ޝީޓްގެ މައްޗަށް ބިނާކޮށް ސިޔާސީ ކުށްވެރިންގެ ތަޢާރަފެއްކަމުގައި ކަނޑައަޅާފައިވަނީ ސިޔާސީ ކުށްވެރިންނަކީ އެ ޤައުމެއްގައި ޢަމަލުކުރާ ޤާނޫނުތަކުގެ ދަށުން ޢާންމު ޖިނާއީ ކުށެއްގެ ތުޙުމަތު ބޮލުގައި އެޅުވިފައިވާ ވިކްޓިމުންނެވެ. އެމީހުންގެ މައްޗަށް ދަޢުވާކުރެވުނު ޙާލަތާއި، ވަށައިގެންވާ ކަންކަމަށް ބަލާއިރު، އެ ދަޢުވާއަކީ ސިޔާސީ ގޮތުން ކޮށްފައިވާ ދަޢުވާއެއްކަމަށް ފެންނަނަމަ އެފަދަ މީހަކީ ސިޔާސީ ކުށްވެރިއެއްކަމުގައި ބެލެވޭނޭކަމަށް އެ ޖަމާޢަތުން ދެކެއެވެ.\nދިވެހި ސަރުކާރުން އިނގިސޭރި ޑިކްޝަނަރީގެ ތަފްޞީލަށް ބަލައިގެން ތިއްބާ މުޅި ދުނިޔެ ރާގު ބަދަލުކޮށްފިއެވެ. ސަރުކާރު ފަޟީޙަތް ވެއްޖެއެވެ. ބަދަލުވި އާ ރާގަށް ބަލާއިރު، ދިވެހިރާއްޖޭގައި ޖަލަށްލެވި، ނުވަތަ ޙުކުމްކުރެވިފައިތިބި ހުރިހާ ސިޔާސީ ފަރާތްތަކަކީ ސިޔާސީ ކުށްވެރިންނެވެ. ދިވެހިރާއްޖެއަކީ ސިޔާސީ ސަބަބުތަކަށްޓަކައި މީހުން ޖަލަށްލުމުގައި ހައްދުފަހަނައަޅާފައި އޮތް ޤައުމެކެވެ.


BML Islamic in General Financing project eh thaarafukohfi\nބީއެމްއެލް އިސްލާމިކް އިން ޖެނެރަލް ފައިނޭންސިންގ ޕްރޮޖެކްޓެއް ތަޢާރަފުކޮށްފި\n9 މަސް,3ހަފްތާ, 1 ދުވަސް, 12 ގަޑި,4މިނެޓް, 24 ސިކުންތު ކުރިން 2310އިދުހާމް ނައީމް\nއަމިއްލަ ފަރުދުންނާއި ވިޔަފާރިތަކަށް އަމާޒުކޮށްގެން ބީއެމްއެލް އިސްލާމިކް އިން ޖެނެރަލް ފައިނޭންސިންގ ޕްރޮޖެކްތެއް ތަޢާރަފުކޮށްފިއެވެ.\nބޭންކް އޮފް މޯލްޑިވްސް އިން ހާމަކުރާގޮތުގައި އެ ޕްރޮޖެކުޓުގެ ސަބަބުން ޝަރީޢާ ހުއްދަ ކުރާ ކޮންމެ ބޭނުމަކަށްވެސް ބައި ލައްކައަށް ވުރެ މަތީ އަދަދަކަށް ފައިސާ ހަމަޖެހޭނެކަމަށެވެ. އަދި ގަންނަން ބޭނުންވާ ތަކެތީގެ ޖުމްލަ 70 އިންސައްތައާއި ހަމަޔަށް ބޭންކުން ފައިސާ ދޭނެކަމަށާއި މަހުން މަހަށް ފައިސާ ދައްކާ ޚަލާސް ކުރުމަށް 12 މަހުގެ ގްރޭސް ޕީރިއެޑަކާއެކު 10 އަހަރުގެ މުއްދަތެއް ލިބޭނެކަމަށްވެސް ބީއެމްއެލުން ބުނެއެވެ.\nޖެނެރަލް ފައިނޭންސް އަށް އެދި ބީއެމްއެލް އިސްލާމިކް މާލެ ބްރާންޗުންނާއި އަދި އަތޮޅުތެރޭގައި ގާއިމްކޮށްފައިވާ ބީއެމްއެލްގެ ކޮންމެ ބުރާންޗަކުންވެސް ހުށަހެޅޭނެކަމަށް އެ ބޭންކުން ބުނެއެވެ.\nޖެނެރަލް ފައިނޭންސިންގ ޕްރޮޖެކް ތަޢާރަފުކުރުމަށްފަހު ބިއެމްއެލް ގެ ޑެޕިއުޓީ ސީއީއޯ މުޙައްމަދު ޝަރީފު ވިދާޅުވީ އެ ޚިދުމަތާއެކު އިސްލާމީ އުސޫލުތަކުގެ މަތިން ހަރުމުދާ ގަތުމާއި ވިޔަފާރި ފެށުމާއި ފުޅާ ކުރުމަށް ބޭނުންވާ ފައިސާ ހަމަޖެހިގެންދާނެކަމަށެވެ. އަދި އެއާއެކު ބީއެމްއެލް އިސްލާމިކްގެ ޕްރޮޑަކްޓްތަކަށް އިތުރު ފުރިހަމަކަމެއް ގެނެވިފައިވާކަމަށްވެސް އޭނާ ވިދާޅުވިއެވެ.\nބީއެމްއެލް އިސްލާމިކް ޚިދުމަތްތައް ފަރުމާ ކުރެވިފައިވަނީ އިސްލާމިކް ބޭންކިންގ އާ ގުޅޭ ބައިނަލްއަޤްވާމީ އެންމެ ރަނގަޅު އުސޫލުތަކަށް ބިނާކޮށް، ޝަރުޢީ ހަމަތަކަށް ފުރިހަމައަށް ފެތޭ ގޮތްތަކަށެވެ. އަދި ކަސްޓަމަރުން ޑިޕޮސިޓްކުރާ ފައިސާ ވަކި ފަންޑެއްގެ ގޮތުގައި ބަހައްޓާއިރު އެ ފައިސާ ބޭނުންކުރަނީ އިސްލާމީ ޝަރުޢީ ހަމަތަކަށް ފެތޭ ކަންކަމަށް ކަމަށް ބީއެމްއެލުން ބުނެއެވެ.\nބީއެމްއެލް ބީއެމްއެލް އިސްލާމިކް


ޢުލޫމުލް ޤުރުއާން ކުލާހުން ޤާރީ ކޯސްތަކެއް ފަށަނީ — Ihavandhoo.com\nޢުލޫމުލް ޤުރުއާން ކުލާހުން ޤާރީ ކޯސްތަކެއް ފަށަނީ\n11 ޖުލައި 20160އެޑްމިން\nއިންސްޓިޓިއުޓް އޮފް ހޮލީ ޤުރުއާން އާއި އިހަވަންދޫގައި ހިންގަމުންދާ އުލޫމުލް ޤުރުއާން ކުލާސް ގުޅިގެން އިހަވަންދޫގައި ޤާރީ ކޯސް ލެވެލް 1 އަދި2ފެށުމަށް ނިންމައިފިއެވެ.\nޖުލައިމަހު ފެށުމަށް ހަމަޖެހިފައިވާ މިކޯސްތަކަށް ވަނުމުގެ ފުރުސަތު އަދިވެސް ހުޅުވާލެވިފައިވާކަމަށް ކޯސް ހިންގެވުމުގައި އިސްކޮށްއުޅުއްވާ ޝުޢައިބު މުޙައްމަދު ވަނީ މިނޫހައް މައުލޫމާތު ދެއްވާފައެވެ. އަދި އެފަރާތުން މައުލޫމަތު ދިންގޮތުގައި ޤާރީ ކޯސް ލެވެލް އެކެއްގައި ފުރަތަމަ ބައިވެރިވާ 50 ފަރާތްތަކަށް ވަނީ ކޯސްފީ މުޅިން ހިލޭ ލިބޭނެ ފުރުސަތެއް ހުޅުވާލާފައެވެ.\nޤާރީކޯސް ލެވެލް އެކަކަށް ވަނުމުގެ ޝަރުތަކީ އަސާސީ ތައުލީމް ހާސިލްކޮށްފައިވުން ނުވަތަ ގްރޭޑް7ނިންމާފައިވުން ނުވަތަ 16 އަހަރު ފުރިފައިވުމެވެ.\nޤާރީ ކޯސް ލެވެލް 1 ގައި ބައިވެރިވުމަށް ގުޅައިގެން ނަންނޯޓް ކުރުމުގެ ފުރުސަތުވެސް ވަނީ ހުޅުވާލާފައެވެ. އަދި ފޯމް ހުށަހެޅުމުގެ ފުރުސަތުވެސް ވަނީ ހުޅުވާލެވިފައެވެ. ފޯމް ދޫކުރުމާއި ބަލައިގަތުން ފައިވްސްޓާއިން ކުރިއަށް ގެންދާކަމަށް ވިދާޅުވިއެވެ.\nއަދި ހަމަމިއާއެކު އެފަރާތުން ވަނީ މުޅިން އަލަށް ޤާރީކޯސް ލެވަލް2ގެ ބައިވެރިވުމުގެ ފުރުސަތުވެސް ހުޅުވާލާފައެވެ. ލެވެލް2ގައި ބައިވެރިވުމުގެ ޝަރުތަކީ މޯލްޑިވްސް ކޮލިފިކޭޝަން އޮތޯރިޓީ ގަބޫލުކުރާ ލެވަލް އެކެއްގެ ސެޓްފިކެޓެއް ހާސިލްކޮށްފައިވުމެވެ.\nއިތުރަށް މައުލޫމާތު ހިއްސާކުރަމުން ވިދާޅުވީ ޝަޢައިބު ވިދާޅުވީ "ޤުރުއާން ތަޖުވީދުމަގަށް ކިޔަވާއި އުނގެނުމަކީ ކޮންމެ މުސްލިމަކުވެސް އެއްމެ ހާސިލް ކުރަން ބޭނުންވާ ކަމަކަށްވެފައި ބޮޑެތި މީހުންނާއި ކުޑަކުދިންވެސް މިފުރުސަތުގެ ބޭނުން ހިފާނެކަމަށް އުއްމީދުކުރަން. އަދި މިދާއިރާއިން ކިޔަވަން ބޭނުންވާ ފަރާތްތަކުން މިފަދަ ފުރުސަތުތަކުގެ ބޭނުން ހެޔޮގޮތުގައި ހިފާނެކަމުގެ އުއްމީދު ކުރާކަމަށާއި މިހާރު ޤާރީކޯހުގެ މުގައްރަރަށް ގެނެވިފައިވާ ބަދަލުގެ ސަބަބުން ލެވަލް އެކެއް ފުރިހަމަ ނުކޮށް ލެވަލް2ކަށް ކިޔެވުމުގެ ފުރުސަތު ނުލިބޭކަން ހަނދާން ކޮށްދެމެވެ."\n↵ ޢުލޫމުލް ޤުރުއާން ކުލާސް


ނަޞްރުގެ ދުވަހުގެ މުނާސަބަތުގައި ބާއްވާ އެމްއެންޑީއެފްގެ މިއުޒިކަލް ޑްރިލް ޑިސްޕްލޭ ޖުމްހޫރީ މައިދާނުގައި ބާއްވާގޮތަށް ހަމަޖެހިއްޖެ\n01 ނޮވެމްބަރ 2018 11:31\nދިވެހިރާއްޖޭގެ ފަޚުރުވެރި ނަޞްރުގެ ދުވަހުގެ މުނާސަބަތުގައި ބާއްވާ އެމްއެންޑީއެފްގެ މިއުޒިކަލް ޑްރިލް ޑިސްޕްލޭގެ ހަރަކާތްތައް މިމަހު3ވަނަ ދުވަހު ބާއްވާގޮތަށް ހަމަޖެހިއްޖެއެވެ.\nމިމަހު3ވަނަ ދުވަހު ހަވީރު 16:00 ގައި "ޖުމްހޫރީ މައިދާން" ސަރަޙައްދުގައި ފެށުމަށް ހަމަޖެހިފައިވާ އެމްއެންޑީއެފް މިއުޒިކަލް ޑްރިލް ޑިސްޕްލޭގެ ހަރަކާތްތައް ބަލާލުމުގެ ފުރުޞަތު އާންމުކޮށްވަނީ ހުޅުވާލެވިފައެވެ.\nމީގެ އިތުރުން މިމަހު4ވަނަ ދުވަހު ހުޅުމާލޭ ސެންޓްރަލް ޕާކް ސަރަޙައްދާއި މިމަހު 05 ވަނަ ދުވަހު ވިލިމާލެ ބަނދަރު ސަރަޙައްދުގައި މިއުޒިކަލް ޑްރިލް ޑިސްޕްލޭގެ ހަރަކާތައް ބާއްވާ ގޮތަށް ވަނީ ހަމަޖެހިފައެވެ. އަދި މި ދެ ދުވަހު ޑިސްޕްލޭގެ ހަރަކާތައް ފެށުމަށް ހަމަޖެހިފައިވަނީ 17:00 ގައެވެ.\nއާންމުންގެ ވަރަށް ބޮޑު ތަރުހީބެއް ލިބިފައިވާ މިއުޒިކަލް ޑްރިލް ޑިސްޕްލޭއަކީ އަސްކަރީ ސިފަވަންތަކަމާއި، ސަފުތަކުގެ ބަދަހިކަމާއި އެކުގައި މަސައްކަތްކުރުމުގެ ރޫހު ދައްކުވައިދޭ ހެވިކަމެކެވެ. މިކަމުގައި ކޮމާންޑު ދިނުން ނުހިމެނޭ އިރު، ގެމައިގެ ހުރިހާ ހަރަކާތެއްވެސް ކުރިޔަށް ދަނީ ވަކި ސީކުއެންސެއްގެ ގޮތުގައެވެ.


Shahid ge furathama film "Ishq vishk" ge sequel eh\nފިލްމުގެ ޕޯސްޓަރެއް --\nޝާހިދް ކަޕޫރު އަކީ މިހާރު ބޮލީވުޑްގެ އޭ ލިސްޓް ތަރި އެކެވެ. ޝާހިދް ބޮލީވުޑް އަށް ނިކުތް ފުރަތަމަ ފިލްމު، "އިޝްގް ވިޝްކް" ގެ ސީކުއެލް އެއް ހަދަން ނިންމައިފި އެވެ.\nބޮލީވުޑްގެ ހަބަރުތައް ބުނާ ގޮތުގައި، 2003 ގައި ރިލީޒް ކުރި މި ފިލްމުގެ ސީކުއެލް އެއް ހަދަން ފިލްމުގެ ޕްރޮޑިއުސަރުން ވަނީ ނިންމާފަ އެވެ. މި ފިލްމުގައި ޝާހިދް އާއެކު ފެނުނީ އަމްރިތާ ރާއޯ އެވެ. އަދި، މިއީ އަމްރިތާގެ ވެސް އެންމެ ފާހަގަ ކޮށްލެވޭ ފިލްމެވެ.\nކޮލެޖެއްގައި ހިނގާ ލޯބީގެ ހާދިސާއެއް ދައްކުވައިިދޭ މި ފިލްމުގައި ޝާހިދް އާއި އަމްރިތާގެ ކެމިސްޓްރީ ފާހަގަ ކޮށްލެވެ އެވެ. އަދި މި ފިލްމަށް ފަހު މި ޖޯޑު ވަނީ ގިނަ ފިލްމުތަކެއްގައި އެކުގައި މަސައްކަތް ކޮށްފަ އެވެ. އެގޮތުން، "ވިވާހް" "ޝިކާރް" ފަދަ ފިލްމު ތައް ފާހަގަ ކޮށްލެވެ އެވެ.\n"އިޝްގް ވިޝްކް" އަކީ ކެން ޖޯޝް ޑައިރެކްޓް ކުރި ފިލްމެކެވެ. ފިލްމުގެ ޕްރޮޑިއުސަރު، ރަމޭޝް ތައުރާނީ ބޮލީވުޑްގެ ނޫސް މުމްބާއީ މީރާ އަށް ދިން އިންޓަވިއު އެއްގައި މި ފިލްމު އުފައްދަން އުޅޭ ކަމުގެ ޔަގީންކަން ވަނީ ދީފަ އެވެ. ފިލްމުގައި ފެންނާނީ ކޮން ތަރިންނެއް ކަމެއް އަދި ނުބުނެ އެވެ. އެހެންނަމަވެސް، މި ފިލްމުގައި ޝާހިދް އާއި އަމްރިތާ އަލުން ފެނިދާނެ ކަމަށް އުއްމީދު ކުރެވެ އެވެ.


އައްޑޫ އިކުއެޓޯރިއަލް ހޮސްޕިޓަލުން އާއްމު ކޮށްފައިވާ ތަފާސް ހިސާބުތަކަށް ބަލާއިރު، މިއަދުގެ ހަވީރު 18:00 އާއި ހަމައަށް އެ ސިޓީން އިތުރު ހަތް މީހަކު ފައްސިވެ، ޖުމްލަ ބަލި ޖެހުނު މީހުންގެ އަދަދު ވަނީ 499 އަށް އަރާފައެވެ.\nއެސިޓީން އަލަށް ފައްސިވެފައިވާ މީހުންގެ ތެރޭގައި ހިމެނެނީ ހުސް ދިވެހިންނެވެ. އެ އެންމެން ފައްސިވެފައިވަނީ ހިތަދޫންނެވެ.\nއައްޑޫން ބަލި ޖެހުނު މީހުންގެ ތެރެއިން 434 މީހަކު ބަލިން ރަނގަޅުވެ މިވަގުތު ބަލި ޖެހިފައި ތިބި ކަމަށް ރިކޯޑް ކުރެވިފައިވަނީ 63 މީހެކެވެ. އޭގެ ތެރެއިން ވެސް ތިން މީހަކަށް ފަރުވާ ދެމުން އަންނަނީ ހޮސްޕިޓަލުގައި އެނދުމަތި ކޮށްގެންނެވެ.\nއައްޑޫން ކޮވިޑް ޖެހުނު މީހުންގެ ތެރެއިން ދެ މީހަކު ވަނީ ނިޔާވެފައެވެ.\nއައްޑޫގައި ކޮވިޑް ފެތުރެން ފެށުމާއި ގުޅިގެން އޭޕްރިލް މަހުގެ 30 ވަނަ ދުވަހުން ފެށިގެން 11،108 ސުންކު ވަނީ ނަގާފައެވެ. އަދި ބަލި ކޮންޓްރޯލް ކުރުމަށް އެސިޓީގައި ހަރުކަށި ފިޔަވަޅުތައް އެޅި ނަމަވެސް، ބައެއް އަވަށްތަކުން ބަލި ޖެހުނު މީހުން ރަނގަޅުވުމާއި ގުޅިގެން މިވަގުތު ފިޔަވަޅުތަކަށް ވަނީ ލުއިތަކެއް ދީފަައެވެ.\nދިއްދޫއަށް އަރާ ފޭބުން މަނާ ކޮށްފި


ސްރީލަންކަން އެއަރލައިންސް އިން ފުވައްމުލަކުގައި ރޯޑްޝޯއެއް ބާއްވަނީ. :: މިކަލް ނޫސް\nސްރީލަންކަން އެއަރލައިންސް އިން ފުވައްމުލަކުގައި ރޯޑްޝޯއެއް ބާއްވަނީ.\n12 ޖުލައި 2017 16:15\nސްރީލަންކަން އެއަރލައިންސްގެ ޕްރޮމޯޝަނަލް އިވެންޓެއް ގޮތުން ފުވައްމުލަކުގައި ރޯޑް ޝޯއެއް އަންނަ ހުކުރު ދުވަހު ބާއްވަން ހަމަޖައްސައިފިއެވެ.\nސްރީލަންކަން އެއަރލައިންސްގެ އައްޑޫ އޮފީހުން ވިދާޅުވީ މި ރޯޑްޝޯ އޮންނާނީ ޖުލައި 14 ވާ ހުކުރު ދުވަހު މެންދުރުފަހު 2:00 އިން ހަވީރު 5:00 އަށް މާނޭރެ ސަރަޙައްދުގައިކަމަށެވެ.\n"މި ރޯޑް ޝޯގެ ތެރެއިން ސްރީލަންކަން އެއާލައިންގެ ދަތުރުތަކާއި ގުޅޭ އެކި މަޢުލޫމާތުތަކާއި، ގަމުގެ ވައިގެ ބަނދަރުން ދުނިޔޭގެ އެކި ތަންތަނަށް ދަތުރުކުރައްވާ ފުވައްމުލަކުގެ ބޭފުޅުންނަށް ހުރި ފަސޭހަތައް އެނގިގެން ދާނެ" ސްރީލަންކަން އައްޑޫ އޮފީހުގެ އޮފިޝަލަކު ވިދާޅުވިއެވެ.\nމީގެ އިތުރުން މި ރޯޑްޝޯއަށް ޒިޔާރަތްކުރައްވާ ފަރާތްތަކަށް ހަދިޔާ ދިނުމާއި، ގުރުއަތުން ހޮވޭ ފަރާތްތަކަށް ސްރީލަންކާ އަށް ހިލޭ ދަތުރެއް ދިނުމަށްވެސް ވަނީ ހަމަޖެހިފައެވެ. އަދި ރޯޑް ޝޯއަށް ޒިޔާރަށްކުރައްވާ ކުޑަކުދިނަށްވެސް ޚާއްޞަ ހަދިޔާތަކެއް ލިބިގެންދާނެ ކަމަށްވެސް އެއަރލައިން އިން ވިދާޅުވިއެވެ.\nސްރީލަންކަން އެއާލައިންސް އަކީ ދުނިޔާގެ އެންމެ ގިނަ މަންޒިލްތަކަށް ދަތުރުކުރެވޭ މި ސަރަޙައްދުގައި އޮންނަ އެންމެ ބޮޑު އެއާލައިނެވެ. އެ އާލައިނުން ގަމުގެ ވައިގެ ބަނދަރުން ދަތުރުކުރައްވާ ބޭފުޅުންނަށް ޚާއްޞަކޮށްގެން ސަދަން ޓްރާންސްޕޯޓް ލިންކްގެ ފެރީ ޝެޑިއުލަށްވެސް ވަނީ ދާދި ފަހުން ބަދަލުތަކެއް ގެނެސްފައެވެ. އެގޮތުން ކޮންމެ ހޯމަ އަދި ބުރާސްފަތި ދުވަހު ފްލައިޓް ޝެޑިއުލާ ދިމާވާގޮތަށް ފެރީ ޝެޑިއުލް ވަނީ ހަމަޖައްސާފައެވެ.\nސްރީލަންކަން އެއާލައިންސްގެ ފުވައްމުލަކުގެ އެޖެންޓަކީ އިސްފަހާން އެވެ.\nމިލިޔުމަށް ޚިޔާލެއް ލިބިފައި ނެތް!


Covid-19: Kinolhahu Council Ge Faraathun Rayyithunnah Gina Hadhiyaa Thakeh - Vaguthu\nކޮވިޑް-19: ކިނޮޅަހު ކައުންސިލްގެ ފަރާތުން ރައްޔިތުންނަށް ގިނަ ހަދިޔާތަކެއް\nކިނޮޅަސް-- ފޮޓޯ: ފޭސްބުކް\nކޮވިޑް-19 އާ ގުޅިގެން އާއްމު ރައްޔިތުންގެ މާލީ ހާލަތު މިވަނީ ވަރަށް ބޮޑަށް ދަށްވެފައެވެ. ބައެއް މީހުންގެ ވަޒީފާތަކަށް ވެސް ކޮވިޑް-19 ގެ ސަބަބުން ލޮޅުންތައް އަރާފައިވާއިރު ސަރުކާރުން އަންނަނީ މިކަމުގައި ރައްޔިތުންނަށް ރަނގަޅު ގޮތްތަކެއް ހޯދައި ދިނުމަށް މަސައްކަތްތަކެއް ކުރަމުންނެވެ. މީގެއިތުރުން ރަށްރަށުގެ ބައެއް ކައުންސިލްތަކުގެ އަމިއްލަ އިސްނެގުމާއި އެކުގައި އެ ރަށްތަކުގެ ރައްޔިތުންނަށް ގިނަ ކަންކަން އަންނަނީ ކޮށްދެމުންނެވެ. އެގޮތުން ރ. ކިނޮޅަސް ކައުންސިލުން މިވަނީ އެރަށުގެ ރައްޔިތުންނަށް ގިނަ ކަންކަން ކޮށްދެމުންނެވެ.\nކިނޮޅަހު ކައުންސިލުން ބުނެފައިވަނީ ހަލުވި ކަމާއި އެކީ ކޮވިޑް-19 ފެތުރެމުން އަންނާތީ އެރަށު ރައްޔިތުންނަށް އެހީތެރިކަމާއި ރައްކާތެރިކަމަށް މަގުފަހި ކޮށްދިނުމުގެ ގޮތުން ޤުރުއާން ކްލާހުގެ ފީ މިމަހާއި ކުރިއަށް އޮތް މަހަށް މައާފު ކޮށްދެއްވާފައިވާ ކަމަށާއި ދަނޑު ގޮވާން ކުރުމަށް6މަސް ދުވަހަށް ހިލޭ ބިން ދޫކުރުމަށް ނިންމާފައިވާ ކަމަށެވެ.\nއަދި އަންނަ މަހުގެ ކުނި އުކާލުމުގެ ފީ މައާފް ކޮށްދިނުމުގެ އިތުރުން ރައްޔިތުންގެ ރައްކާތެރިކަމަށް މިސްކިތްތަކުގައި ހޭންޑް ވޮޝް ފުޅި ބެހެއްޓިފައިވާނެ ކަމަށްވެސް އެރަށު ކައުންސިލުން ވަނީ ބުނެފައެވެ. މީގެ އިތުރުން އެރަށުގެ ކޮޮންމެ ގެއަކަށް މިއަހަރުގެ ރަމަޟާން މަހަށް ވަނީ އެހީތެރިކަން ފޯރުކޮށްދިނުމަށް ނިންމާފައެވެ. އެގޮތުން ކޮންމެ ކޮންމެ ގެއަކަށް ދިނުމަށް ނިންމާފައިވަނީ:\n1 ބަސްތާ ހަނޑޫ\n1 ބަސްތާ ހަކުރު\n16 ކިލޯ ފުއް\n12 ދަޅު އަލަނާސި\n10 ކިލޯ ފިޔާ\n1 ކިލޯ ކަދުރު\n1/2 ކޭސް ބިސް\nކޮވިޑް-19ގެ ސަބަބުން ރާއްޖޭގެ ގިނަ ރަށްތަކުގައި ދިރިއުޅުން އަންނަ މީހުންނަށް އެހީތެރިވުމުގެ ގޮތުން އެރަށްތަކުގެ ކައުންސިލުން ވަނީ ގިނަ ލުއިތަކެއް ހޯދަދީފައެވެ. އެގޮތުން ބައެއް ރަށްތަކުން ތަފާތު އެކި ހިދުމަތްތަކާއި ގުޅިގެން ރައްޔިތުންގެ އަތުން ނަގަމުން އަންނަ ފީތައް އަންނަނީ މައާފް ކޮށްދެމުންނެވެ.\nއޭޕްރީލް 7, 2020 22:02\nވަރަށް ރަނގަޅު ކައުންސިލެއްތީ.. މި ދަނޑިވަޅުގައި ރައްޔިތުންނަށް އޯގާތެރިކަމާ އަޅާލުން އެންމެ މުހިއްމީ.\nއަޅުގަނޑުމެންގެ ކައުންސިލުން ތިކަހަލަ އެއްވެސް ކަމެއް ނުކުރޭ ....\nއޭޕްރީލް 8, 2020 05:49\nމި ރަށުގަ އަހަރުން ގޮހޮރަށްލާފަ ރައްޔިތުމީހާއަށް ދޭނެ އެއްޗެއް ނެށް. ނުވެސްދޭނަން.\nއޭޕްރީލް 8, 2020 09:27\nތިކައުސިލަށް ހެއޮދަރުމަ އާއި ތަނަވަސްކަން ދެއްވާ ފަގަތި ކަން ދެއްވާށި.


China in Israel ah kanda alhaafaivaa safeeru maru vefai ovvaa fenijje – adduLIVE\nޗައިނާއިން އިސްރާއީލަށް ކަނޑައަޅާފައިވާ ސަފީރު މަރުވެފައި އޮއްވާ ފެނިއްޖެ\nMay 17, 2020, 16:22 އަމީރާ\nޗައިނާ އިން އިސްރާއީލަށް ކަނޑައަޅާފައިވާ ސަފީރު ޑޫ ވެއި މަރުވެފައި އޮއްވާ ފެނިއްޖެއެވެ. އޭނާގެ ހަށިގަނޑު ފެނިފައިވަނީ އޭނާ ދިރިއުޅޭ ތެލް އަވީވްގެ ސަބަރބްގެ އެޕާޓްމެންޓުންނެވެ.\nއޭނާގެ އެޕާރޓްމެންޓްގައި މަސައްކަތް ކުރާ މީހުންނަށް އޭނާ ފެނިފައިވަނީ އޭނާގެ އެނދުގައި ހަރަކާތެއް ނެތި އޮއްވައެވެ. އަދި ހަށިގަނޑުގައި އެއްވެސް އެއްވެސް އަނިޔާއެއްގެ ނިޝާނެއް ނެތުމުން ބެލެވެނީ މަރުވެފައިވަނީ ނިދީގައި ކަމަށެވެ.\nއެމްބެސެޑަރ ޑޫ ވެއިގެ މަރާއި ގުޅިގެން އިސްރާއީލުގެ ޚާރިޖީ ވުޒާރާގެ ޑިރެކްޓަރ ޖެނެރަލް ޔުވަލް ރޮޓެމް ވަނީ ޗައިނާގެ ޑެޕިއުޓީ އެމްބެސެޑަރ ޑައި ޔޫމިންގއާ ވާހަކަ ދައްކާ، ތައުޒިޔާ ފޮނުވާފައެވެ. އަދި ޗައިނާގެ އެމްބަސީއިން ބޭނުންވާ ކޮންމެ އެހީއެއްވެސް ފޯރުކޮށްދޭން ތިބިކަމުގެ ޔަޤީންކަން އަރުވާފައެވެ.\nމިކަމާއި ގުޅިގެން ދުނިޔޭގެ އެކި ކަންކޮޅު ތަކުގައިވާ އެމްބަސީތަކުން ވަނީ އިސްރާއީލުގެ ޚާރިޖީ ވުޒާރާއަށް ގުޅައި، އެމްބެސެޑަރ ޑޫވެއި ގެ މަރާއި ބެހޭ ތަފްސީލުތައް އޮޅުން ފިލުވާފައެވެ.\nޑޫވޭއި މަރުވުމުގެ ކުރިން އިސްރާއީލުގައި ވާ ޗައިނާގެ އެމްބަސީއިން ވަނީ ކޯވިޑް-19ގެ ކަންކަމާއި ގުޅިގެން ޗައިނާއިން މައުލޫމާތު ފޮރުވާފައިވާކަމަށް އެމެރިކާގެ ސެކްރެޓެރީ އޮފް ސްޓޭޓް މައިކް ޕޮމްޕެއޯ ބުނި ބުނުން ދޮގުކޮށް، އެއަށް ވަރަށް ބޮޑަށް ފާޑު ކިޔާފައެވެ.\nފުލުހުން އޭނާގެ މަރު ތަހުގީގު ކުރަމުން ދާއިރު، މިހާތަނަށް ބެލި ބެލުމުން، އޭނާ މަރުވެފައިވަނީ ހިތުގެ މައްސަލައެއްގައި ކަމަށް، ފުރަތަމަ ފަރުވާދޭ ގުރޫޕެއް ކަމަށްވާ މެގެން ޑޭވިޑް އެޑޮމް އިން ވަނީ ބުނެފައެވެ.\nޑޫ ވެއި މަރުވި އިރު، އޭނާގެ އަންބަކާއި ކުއްޖަކު އެބަ ހުއްޓެވެ.


PHOTO GALLERY: Dr.Shaheem L. atholhugai kuriah gendhavaa campaign dhathuruge therein. | Mihaaru\nފޮޓޯގެލަރީ / ލ. އަތޮޅު\nޑރ. ޝަހީމް ލ. އަތޮޅުގައި ކުރިއަށް ގެންދަވާ ކެމްޕެއިން ދަތުރުގެ ތެރެއިން\nލ. އަތޮޅު: އޮގަސްޓް 26، 2018: ޕީޕީއެމްގެ ރިޔާސީ ކެންޑިޑޭޓް ރައީސް ޔާމީންގެ ރަނިންމޭޓް ޑރ. ޝަހީމް ލ. އަތޮޅުގައި ކުރިއަށް ގެންދަވާ ކެމްޕެއިން ދަތުރުގެ ތެރެއިން: އަންނަ މަހުގެ 23 ގައި ބާއްވާ މި އަހަރުގެ ރިޔާސީ އިންތިޚާބުގެ ކެމްޕެއިނަށް، ޕީޕީއެމްގެ ކެންޑިޑޭޓް ރައީސް އަބްދުﷲ ޔާމީންގެ ރަނިންމޭޓް ޑރ. މުހައްމަދު ޝަހީމް އަލީ ސައީދު ގެންދަވަނީ މި މަހުގެ 24 ވަނަ ދުވަހުން ފެށިގެން ލ. އަތޮޅުގައި ކެމްޕެއިން ކުރައްވަމުން. ޕީޕީއެމްގެ ކެމްޕެއިން ގުރޫޕްތަކާ ވަކިވަކިން ބައްދަލުކުރައްވައި، ރައީސް ޔާމީނަށް ތާއީދު އިތުރު ކުރެވޭނެ ގޮތްތަކެއް ޝަހީމް ގެންދަވަނީ ހޯއްދަވަމުން. އޭނާ ވަނީ މީގެ ކުރިން، ގއ. އަތޮޅުގެ ބައެއް ރަށްރަށާއި ފުވައްމުލައް އަދި ގދ. ތިނަދޫގައި ވެސް ކެމްޕެއިން ކުރައްވާފައި.---ފޮޓޯތައް: ޕީޕީއެމް\nލ. އަތޮޅު: އޮގަސްޓް 26، 2018: ޕީޕީއެމްގެ ރިޔާސީ ކެންޑިޑޭޓް ރައީސް ޔާމީންގެ ރަނިންމޭޓް ޑރ. ޝަހީމް މި އަތޮޅުގެ ރަށަކަށް ވަޑައިގަތުމުން އެރަށުގައި ބޭއްވި ހަފުލާއެއްގައި ވާހަކަ ދައްކަވަނީ.---ފޮޓޯ: ޕީޕީއެމް\nލ. އަތޮޅު: އޮގަސްޓް 26، 2018: ޕީޕީއެމްގެ ރިޔާސީ ކެންޑިޑޭޓް ރައީސް ޔާމީންގެ ރަނިންމޭޓް ޑރ. ޝަހީމް މި އަތޮޅުގެ ރަށަކަށް ވަޑައިގަތުމުން މަރުހަބާ ދަންނަވަން އެއްވެ ތިބި ބަޔަކާ ސަލާމް ކުރައްވަނީ.---ފޮޓޯ: ޕީޕީއެމް\nލ. އަތޮޅު: އޮގަސްޓް 26، 2018: ޕީޕީއެމްގެ ރިޔާސީ ކެންޑިޑޭޓް ރައީސް ޔާމީންގެ ރަނިންމޭޓް ޑރ. ޝަހީމް މި އަތޮޅުގެ ރަށަކަށް ވަޑައިގަތުމުން މަރުހަބާ ދަންނަވަން އެއްވެ ތިބި ބަޔަކު "ރައީސް ޔާމީން 2018" ޖަހާފައިވާ ކުޑަ އާއި ދިދަ ހިފައިގެން ކިޔޫގައި.---ފޮޓޯ: ޕީޕީއެމް\nލ. އަތޮޅު: އޮގަސްޓް 26، 2018: ޕީޕީއެމްގެ ރިޔާސީ ކެންޑިޑޭޓް ރައީސް ޔާމީންގެ ރަނިންމޭޓް ޑރ. ޝަހީމް މި އަތޮޅުގެ ރަށަކަށް ވަޑައިގައިގެން އެރަށުގެ މީހަކާ ވާހަކަ ދައްކަވަނީ.---ފޮޓޯ: ޕީޕީއެމް\nލ. އަތޮޅު: އޮގަސްޓް 26، 2018: ޕީޕީއެމްގެ ރިޔާސީ ކެންޑިޑޭޓް ރައީސް ޔާމީންގެ ރަނިންމޭޓް ޑރ. ޝަހީމް މި އަތޮޅުގެ އެކި ރަށް ރަށަށް ކުރެއްވި ދަތުރުގައި އެ އަތޮޅުގެ ރަށެއްގައި ބޭއްވި ބައްދަލުވުމެއްގައި ހުޅުހެންވޭރު ދާއިރާގެ މަޖިލިސް މެމްބަރު ރީކޯ މޫސާ މަނިކު ވާހަކަ ދައްކަވަނީ.---ފޮޓޯ: ޕީޕީއެމް\nލ. އަތޮޅު: އޮގަސްޓް 26، 2018: ޕީޕީއެމްގެ ރިޔާސީ ކެންޑިޑޭޓް ރައީސް ޔާމީންގެ ރަނިންމޭޓް ޑރ. ޝަހީމް މި އަތޮޅުގެ ރަށަކަށް ވަޑައިގެން އެރަށުގެ ބައެއް މީހުންނާއެކު ވަޑައިގަންނަވަނީ.---ފޮޓޯ: ޕީޕީއެމް\nލ. އަތޮޅު: އޮގަސްޓް 26، 2018: ޕީޕީއެމްގެ ރިޔާސީ ކެންޑިޑޭޓް ރައީސް ޔާމީންގެ ރަނިންމޭޓް ޑރ. ޝަހީމް މި އަތޮޅުގެ ރަށަކަށް ވަޑައިގެން އެރަށުގެ މީހަކާ ސަލާމް ކުރައްވަނީ.---ފޮޓޯ: ޕީޕީއެމް\nލ. އަތޮޅު: އޮގަސްޓް 26، 2018: ޕީޕީއެމްގެ ރިޔާސީ ކެންޑިޑޭޓް ރައީސް ޔާމީންގެ ރަނިންމޭޓް ޑރ. ޝަހީމް މި އަތޮޅުގެ ރަށަކަށް ވަޑައިގެން އެރަށުގެ ބަޔަކާ ވާހަކަ ދައްކަވަނީ.---ފޮޓޯ: ޕީޕީއެމް\nލ. އަތޮޅު: އޮގަސްޓް 26، 2018: ޕީޕީއެމްގެ ރިޔާސީ ކެންޑިޑޭޓް ރައީސް ޔާމީންގެ ރަނިންމޭޓް ޑރ. ޝަހީމް މި އަތޮޅުގެ ރަށަކަށް ވަޑައިގެން އެރަށުގެ ގެއެއްގެ ބޭރުގައި ތިބި ބަޔަކާ ވާހަކަ ދައްކަވަނީ.---ފޮޓޯ: ޕީޕީއެމް


Janet Jackson emme fahun tour akah nikunnany | Mihaaru\nޖެނެޓް ޖެކްސަން ސެޕްޓެމްބަރުގައި ވޯލްޑް ޓުއާއަކަށް ނުކުންނަނީ\nޖެނެޓް ޖެކްސަން: ސެޕްޓެމްބަރު މަހު ޓުއާއަކަށް ނިކުންނާނެ.\n03 މެއި 2017 - 06:04\nފަސް އަހަރުވީ ކައިވެންޏަށް ދާދި ފަހުން ދަރިއަކު ވެސް ލިބިފައި ވަނިކޮށް، ކައިވެނި ރޫޅިފައިވާ މަޝްހޫރު ލަވަކިޔުންތެރިޔާ ޖެނެޓް ޖެކްސަން ޓުއާއަކަށް ނިކުންނަން ތައްޔާރުވަމުން އަންނަކަން އިއުލާންކޮށްފި އެވެ.\nއޭނާ މިދިޔަ އަހަރުގެ ޖުލައިގައި ފަށަން އެންމެ ފުރަތަމަ ޕްލޭންކުރި ޓުއާ "އަންބްރޭކަބަލް ވޯލްޑް ޓުއާ" ވަނީ ދަރިިއަކު ހޯދަން ނިންމުމާ ގުޅިގެން ކެންސަލްކޮށްފަ އެވެ.\nދުބާއީގެ ވިޔަފާވެރިއެއް ކަމަށްވާ ވިސާމް އަލް މަނާއާ ކައިވެނިކޮށްގެން، ޖެނެޓަށް ލިބުނު ފުރަތަމަ ދަރިފުޅު އީސާ އަލް މަނާ އުފަންވީ މިދިޔަ ޖެނުއަރީ މަހުގެ ތެރޭގަ އެވެ. ނަމަވެސް ޖެނެޓާއި ވިސާމް ވަކިވިކަން ދާދި ފަހުން ވަނީ އިއުލާންކޮށްފަ އެވެ.\nޓުއާއަކަށް ނިކުންނަން ނިންމިކަން އިއުލާންކޮށް، ފޭނުންނާ ޖެނެޓް ހިއްސާ ކުރި ޔޫޓިއުބް ވީޑިއޯއެއްގައި އޭނާ ވަނީ ވަރީގެ މައްސަލަ ކޯޓްގައި ހިނގަމުން އަންނަ ކަމަށް ވެސް ބުނެފަ އެވެ. އަދި ދަރިއަކު ލިބުމުން ވަރަށް އުފަލުން ހުރި ކަމަށް ބުންޏެވެ.\n"ދަރިފުޅު ވަރަށް ލޯބި. ސިއްހަތު ވެސް ރަނގަޅު. ވަރަށް އުފަލުން މިހިރީ،" ފަސް މަސްވީ ދަރިފުޅާ ބެހޭ ގޮތުން ޖެނެޓް ބުންޏެވެ.\nމަރުވެފައިވާ ޕޮޕް ލަވައިގެ ރަސްގެފާން މައިކަލް ޖެކްސަންގެ ކޮއްކޮ ޖެނެޓް ބުނީ އޭނާ ޓުއާ އަށް ނިކުންނާނީ ސެޕްޓެމްބަރު މަހުގެ7ގައި ކަމަށެވެ. އަދި ޓުއާގެ ނަން ވެސް ބަދަލުކޮށްފައިވާ ކަމަށް ބުންޏެވެ.\n"އޯލް ފޮ ޔޫ" ފަދަ ހިތްގައިމު އެތައް ލަވަތަކެއް ގެނެސް ދީފައިވާ ޖެނެޓްގެ ޓުއާ އަށް މިހާރު ދީފައިވާ ނަމަކީ "ދަ ސްޓޭޓް އޮފް ދަ ވޯލްޑް ޓުއާ" އެވެ.\n"އަހަރެން މިހިރީ ހަމަ ކުރިން ވެސް ވައުދުވި ގޮތަށް ޓުއާ ކުރިއަށް ގެންދަން ނިންމައިގެން. ސްޓޭޖް މަތިން ފޭނުންނާ ބައްދަލު ކުރަން ވެސް ކެތްތެރިކަން ކުޑަވެފައި މިހިރީ،" ޖެނެޓް، 50، ބުންޏެވެ. "އަހަންނަށް މިހާތަނަށް ސަޕޯޓް ކުރަމުން އައި ހުރިހާ ފޭނުންނަށް ޝުކުރު ވެސް އަދާ ކުރަން ބޭނުން."\n0 ކޮމެންޓް, 20 ރިއެކްޝަންސް


مادة التوحيد ٤ (ف2، د6– މުއުމިނުން ޠާޣޫތުންނަށް ކާފިރުވުމަކީ ލާޒިމްކަމެއް) – ފަހު ފިލާވަޅު – DhiSalafiyyah\nދަންނާށެވެ. ޠާޣޫތަށް ކާފިރުވެގެން މެނުވީ ﷲ ތަޢާލާއަށް އީމާންވެގެންހުރި މުއުމިނަކަށް ނުވެވޭނެއެވެ. ދަލީލަކީ ﷲ ތަޢާލާގެ އަންނަނިވި ވަޙީބަސްފުޅެވެ.\n﴿لَا إِكْرَاهَ فِي الدِّينِ ۖ قَد تَّبَيَّنَ الرُّشْدُ مِنَ الْغَيِّ ۚ فَمَن يَكْفُرْ بِالطَّاغُوتِ وَيُؤْمِن بِاللَّـهِ فَقَدِ اسْتَمْسَكَ بِالْعُرْوَةِ الْوُثْقَىٰ لَا انفِصَامَ لَهَا ۗ وَاللَّـهُ سَمِيعٌ عَلِيمٌ ﴾ [سورة البقرة٢٥٦]\nމާނައީ: “ދީނަށް ވެއްދުމުގައި މަޖުބޫރުކުރުމެއް ނެތެވެ. ހަމަކަށަވަރުން މަގުފުރެދުމުގެ (އަނދިރިކަމުގެ) ތެރެއިން ހިދާޔަތުގެ (ސާފު އަލި) މަގު އެނގި ފާޅުވެއްޖެއެވެ. ފަހެ ޠާޣޫތުންނަށް ކާފަރުވެﷲ އަށް އީމާންވާމީހާ، ފަހެ އެމީހާ އެންމެ ވަރުގަދަ އުޅައްގަނޑުގައި ހިފަހައްޓައިފިކަން ކަށަވަރެވެ. ހަލާކުވުމެއް އެޔަކަށް ނުވެއެވެ. ﷲ އީ، މޮޅަށް އައްސަވާވޮޑިގެންވާ، މޮޅަށް ދެނެވޮޑިގެންވާ އިލާހެވެ.”\nالرُّشْدُ އަކީ މުޙައްމަދު صلى الله عليه وسلم ގެ ދީނެވެ. އަދި الْغَيُّ އަކީ އަބޫ ޖަހުލުގެ ދީނެވެ.\nﷲ ފިޔަވާ ޙައްޤުގޮތުގައި އަޅުކަންވެވޭ އިލާހެއްނުވާކަމަށް ހެކިވުގައި އެކުލެވިގެންވަނީ ނަފީކުރުމާއި އަދި ޘާބިތު ކުރުމެވެ.\nނަފީކުރަނީﷲ ނޫން ފަރާތްތަކަށް އަދާކުރެވޭ އެންމެހާ ވައްތަރެއްގެ އަޅުކަންތަކެވެ.\nޘާބިތުކުރަނީ އެހެން އެއްވެސް ފަރާތެއް ޝަރީކުކުރުމަކާ ނުލާ، ހަމައެކަނީ ﷲއަށްޓަކައި އަދާކުރެވޭ އެންމެހާ އަޅުކަންތަކެވެ.\n* ﷲ ތަޢާލާ އެއްކައުވަންތަކުރުމުގައި އެންމެ މުހިންމުކަމަކީ ހަމައެކަނި ﷲއަށްޓަކައި ޚާލިޞްކޮށް އަޅުކަން އަދާކުރުމެވެ.\n* ޠާޣޫތަށް ކާފިވެ އަދި ތާޣޫތުންނަށް އަޅުކަންކުރާ މީހުންގެ ކިބައިން ބަރީއަވެގެން މެނުވީ ﷲ އަށް ޙަޤީޤަތުގައި އީމާންނުވެވެއެވެ. ފަހެ ލާޒިމުވެގެންވަނީ އެންމެ ފުރަތަމަވެސް ޠާޣޫތަށް ކާފިރުވުމެވެ. ﷲ ތަޢާލާ ވަޙީކުރެއްވިއެވެ.\n﴿…فَمَن يَكْفُرْ بِالطَّاغُوتِ وَيُؤْمِن بِاللَّـهِ…﴾ [سورة البقرة٢٥٦]\nމާނައީ: “…ފަހެ ޠާޣޫތުންނަށް ކާފަރުވެﷲ އަށް އީމާންވާމީހާ…”\n* “الْعُرْوَةِ الْوُثْقَىٰ”އަކީ ﷲ ފިޔަވާ ޙައްޤުގޮތުގައި އަޅުކަންވެވޭ އިލާހަކުނުވާކަމަށް ހެކިވުމެވެ. އޭގައި ހިފަހައްޓައިފި މީހަކު ގެއްލެނިވުމާއި ހަލާކުން ނަޖާވެ ސަލާމަތްވެއްޖެއެވެ.\n1. އެކަށީގެންވާ ބަސްތައް ބޭނުކޮށްގެން އަންނަނިވި ޖުމުލަތަކުގައިވާ ހުސްތަންތަން ފުރާށެވެ.\nأ) އެންމެ ވަރުގަދަ އުޅައްގަނޑުގައި ހިފަހައްޓައިގެން ހުންނަމީހަކު ___________________ކާފަރުވެ، ______________________ އަށް އީމާންވުން ވާޖިބުވެގެންވެއެވެ.\nب)ﷲ ފިޔަވާ ޙައްޤުގޮތުގައި އަޅުކަންވެވޭ އިލާހެއްނުވާކަމަށް ހެކިވުމުގައި އެކުލެވިގެންވަނީ _____________________ އަދި ____________ ކުރުމެވެ.\n2. ވަރުގަދަ އުޅައްގަނޑުގައި ހިފަހައްޓައިފި މީހެއްގެ ޖަޒާއަކީ ކޮބާ ހެއްޔެވެ؟\n3. ޠާޣޫތުންނަށް ކާފަރުވުމަކީ ވާޖިބެއް ހެއްޔެވެ؟ އަދި އެއީ ކީއްވެ ހެއްޔެވެ؟


ފަރަންސޭސި ވިލާތުން ގެންގުޅޭ ނަސްލީ ތަފާތުކުރުމުގެ މައްސަލައާއި ގުޅިފައިވަނީ ރައްޔިތުންގެ މެދުގައި ގެންގުޅޭ ތަފާތުކުރުންތަކާއި ބާކީކުރުންބާ؟ - Sandhaanu\nފަރަންސޭސި ވިލާތުން ގެންގުޅޭ ނަސްލީ ތަފާތުކުރުމުގެ މައްސަލައާއި ގުޅިފައިވަނީ ރައްޔިތުންގެ މެދުގައި ގެންގުޅޭ ތަފާތުކުރުންތަކާއި ބާކީކުރުންބާ؟\nބައިމަދު މީހުން ބާކީ ކުރުމަށް ދައުލަތުން ކުރާ މަސައްކަތްތަކުގެ ވާހަކަ ނުދައްކާ، މުސްލިމުން އެކަހެރި ކުރުމަށްދޭ ހަމަލާތަކުގެ ސަބަބުން ފަރަންސޭސިވިލާތުގެ އިޖުތިމާޢީ ފޭޜާންދަނީ ވީދި، ހަމަނުޖެހުންތައް އިތުރު ވަމުންނެވެ.\nކިޔަވާ ކުދިންތަކަކަށް ރަސޫލް ސައްލައްﷲ ޢަލައިހި ވަސައްލަމްއަށް ފުރައްސާރަކޮށް ކުރަހާފައިވާ ކާޓޫނު ދެއްކި މެދު މަދުރަސީ ޓީޗަރެއް ކަމަށްވާ ސެމިއުލް ޕަޓީގެ ބޯބުރިކުރި ހާދިސާއަށްފަހު ފަރަންސޭސި ވިލާތްވަނީ ބޮޑު ހަމަނުޖެހުންގަނޑެއްގެ ތެރެއަށް ވެއްޓިފައެވެ.\n” އެއީ މުޅި ފަރަންސޭސި ވިލާތުގެ ރޫހަށް ދިން ހަމަލާއެއް” ކަމަށް ސިފަކޮށް ފަރަންސޭސި ވިލާތުގެ ރައީސް އިމަނުއަލް މެކްރޮން އެ ޓީޗަރު ސިފަކުރެއްވީ “އެއީ ގައުމުގެ މޫނުމަތި” ކަމުގައިއެވެ.\nއެކަމުގެ ހިތާމައާއި އެއްކޮށްވެސް، އެހަމަލާ ވެގެންދިޔައީ މެކްރޮން އާއި އޭނާގެ ވެރިކަން ދިފާޢުކުރުމަށް ބޭނުންވާ ޑްރާމާ ހަގީގަތަށް ހަދައި، އިސްލާމްދީން ” ރިފޯމް” ކުރަން ގޮވަން ލިބުނު ބާރަކަށެވެ.\n” މުސްލިމުންނަށް މަލާމާތްކޮށް ފާޑުކިޔައިގެން 1400 އަހަރަށްވުރެ ކުރިން އައިދީނެއް ބަދަލު ކުރުމުގައި އޭނާއަށް ކާމިޔާބު ލިބިދާނެ؟ ނުވާނެ އެކަމެއް..” ފަރަންސޭސި ވިލާތުގައި އުޅެ ބޮޑުވި އަލްޖީރިއާގެ ޒުވާނެއް ކަމަށްވާ މުހައްމަދު ލާރުބީ ވިދާޅުވިއެވެ. “އެކަމަކު އޭނާ ފަހަރެއްގައި އަނެއްކާވެސް އިންތިޚާބު ވެދާނެ” މުހައްމަދު އިތުރަށް ވިދާޅުވިއެވެ.\nމެކްރޮން މަސައްކަތް ކުރައްވަނީ އިސްލާމްދީނާއި ދެކޮޅު ވާހަކަތައް ފަތުރައި، ފަރަންސޭސި ވިލާތުގެ ކަނާތު ފިޔައިގެ މީހުންގެ ވޯޓު ހޯއްދެވުމަށެވެ. ފަރަންސޭސި ވިލާތުގެ މީހުން ނޫން އެހެންމީހުން މެކްރޮން ދެކެ ހިތްހަމަނުޖެހުނަސް، ފަރަންސޭސި ވިލާތުގެ ގިނަ މީހުން އޭނާއަށް ތާއީދު ކުރެއެވެ. ޚާއްސަކޮށް ކަނާތު ފިޔާގެ މަދު މުސްލިމުންތަކެއްގެ ރުޅި ކޮންޓްރޯލުން ނެއްޓި، ކާފަރުން މަރަންފެށުމުން، މެކްރޮންގެ މަގްބޫލުކަން ފަރަންސޭސި ވިލާތުގައި އިތުރުވެފައި ވެއެވެ. މިކަމުގެ ސަބަބުން ފަރަންސޭސި ވިލާތުގައި ދިރިއުޅޭ އަމާންކަމަށް ލޯބިކުރާ ގިނަމުސްލިމުންނަށް މިބަލިމަޑުކަމުގެ ތެރޭގައި ދުއްތުރާކުރުމަށް މެކްރޮންއަށް ވަނީ އިތުރަށް ފަސޭހަވެފައެވެ.


Best buddy Roadha promotion ge naseebuverin hovaifi\nރޯދަ ޕްރޮމޯޝަންގެ ނަސީބުވެރިން ހޮވުމަށް ބޭއްވި ހަފްލާގެ ތެރެއިން--\nކުޅުދުއްފުށީގައި ހުންނަ ބެސްޓްބަޑީގެ ޝޯ ރޫމް--\nބައިސްކަލެއް ގަނެގެން އަގުހުރި އިނާމުތަކެއް ލިބޭގޮތަށް ބެސްޓްބަޑީން ފެށި ޕުރޮމޯޝަންގެ ނަސީބުވެރިން ހޮވައިފިއެވެ. މި ޕުރޮމޯޝަން ކުރިއަށް ގެންގޮސްފައިވަނީ މިއަހަރު އެޕްރީލް މަހުގެ 1 ވަނަދުވަހުން 31 މެއިގެ ނިޔަލަށެވެ.\nއެއްވަނަ އިނާމަކަށް ބަންކްބެޑެށް، ދެވަނަ އިނާމަކަށް2ދޮރުފަތްލީ އަލަމާރިއެއް، އަދި ތިންވަނަ އިނާމަކަށް4ވަތްގަނޑުލީ ކަބަޑެށް ހުށައެޅިގެން ކުރިއަށް ގެންދިޔަ މި ޕުރޮމޯޝަންގެ 1 ވަނަ ނަސީބު ވެރިޔަކީ ކުޅުދުއްފުށީ/ސަންފުލާވަރ، އިބްރާހިމް މުހައްމަދެވެ.\nދެވަނަ ނަސީބުވެރިޔަކަށް ހޮވިފައިވަނީ ނޮޅިވަރަންފަރު/ވިލާ، ފާތިމަތު ފަޒްލީނާއެ އަދި ތިންވަނަ ނަސީބުވެރިޔަކަށް ހޮވިފައިވަނީ ކުމުންދޫ/އިރުދޭމާގެ، އާމިނަތު ލޫނާ އެވެ.\nބެޓެރީ ވެހިކަލް އާއި ބައިސްކަލްގެ ވިޔަފާރި ރާއްޖޭގައި އެންމެ ފުޅާ ދާއިރާގައި ވިއްކަމުންދާ ބެސްޓް ބަޑީން ދަނީ މިފަދަ ޕުރޮމޯޝަންތައް ކުރިއަށް ގެންދަމުންނެވެ. މިހާރު ބެސްޓްބަޑީގެ ވިޔަފާރިފުޅާކުރުމުގެ ގޮތުން މާލޭގައިވެސް މިއަހަރުތެރޭގައިވަނީ އެތަނުގެ ފިހާރައެއް ހުޅުވާފަ އެވެ.


SunOnline: Bright Challenge cup 2019: Mifaharuge final gai Youngstars adhi legend ge kurimathilumeh\nބްރައިޓް ޗެލެންޖް ކަޕް 2019: މިފަހަރުގެ ފައިނަލުގައި ޔަންގްސްޓާސް އަދި ލެޖެންޑުގެ ކުރިމަތިލުމެއް\nޢަބްދުﷲ އައިމަން 08 Jun 2019, 22:35\nމިހާރު ކުރިއަށްދާ ތޮއްޑޫގެ ބްރައިޓް ޗެލެންޖް ކަޕުގައި މިއަދު ހަވީރު ކުޅުނު ސެމީ ފައިނަލް މެޗުގެ ތެރެއިން --- ފޮޓޯ/ ބްރައިޓް ކުލަބް\nތޮއްޑޫގައި މިހާރު ކުރިއަށްދާ ބްރައިޓް ޗެލެންޖް ކަޕުގެ ސެމީ ފައިނަލުގެ މެޗުތައް މިއަދު ކުޅުނު އިރު އެންމެ ފަހުގެ ޗެމްޕިއަން ޔަންގްސްޓާސްއާއި ޓީމް ލެޖެންޑް ފައިނަލަށް ދަތުރު ކޮށްފި އެވެ.\nމިއަދު ހަވީރު ކުޅުނު ސެމީ ފައިނަލުގެ ފޯރި ގަދަ މެޗު ޔަންގްސްޓާސްއިން ކާމިޔާބު ކުރީ ވާދަވެރި ޔުނިކް އެފްސީ 0-3 ގެ ނަތީޖާއަކުން ބަލިކޮށްގެނެވެ. އެ މޮޅާ އެކު ޔަންގްސްޓާސް އިން ފައިނަލަށް ދަތުރު ކޮށްފައިވާ އިރު އެ ޓީމާވާދަ ކުރުމަށް ނުކުންނާނެ ދެވަނަ ޓީމަކީ ލެޖެންޑެވެ.\nމިހާރު ކުރިއަށްދާ ތޮއްޑޫގެ ބްރައިޓް ޗެލެންޖް ކަޕުގައި މިއަދު ހަވީރު ކުޅުނު ސެމީ ފައިނަލް މެޗުގެ ތެރެއިން --- ފޮޓޯ/ބްރައިޓް ކުލަބް\nޔަންގްސްޓާރސް އިން މުބާރާތުގެ ތަށި މިއަހަރުވެސް ދިފާއު ކުރަން ނުކުންނަ އިރު އެ ޓީމުން އަންނަނީ މިއަހަރުގެ މުބާރާތުގައި ވެސް މޮޅު ކުޅުމެއް ދައްކަމުންނެވެ. މުބާރާތުގެ ފުރަތަމަ ކުޅުނު މެޗުން އެއްވަރުވި ނަމަވެސް އޭގެ ފަހުން ކުޅުނު ހުރިހާ މެޗެއް ވެސް ޔަންގްސްޓާސް އިން ވަނީ ފަސޭހަކަމާ އެކު ކާމިޔާބު ކޮށްފަ އެވެ.\nމިއަދު ހަވީރު ކުޅުނު މެޗުގައި ވެސް ޔަންގްސްޓާސްއިން ވަނީ އެމީހުންގެ ފެންވަރު އިދިކޮޅު ޓީމަށް ދައްކާލައިފަ އެވެ. ފުރަތަމަ ހާފުގެ ގޯލުން ލިބުނު ހިތްވަރާ އެކު ދެވަނަ ހާފުގައި ޔަންގްސްޓާސް އިން ވަނީ އިތުރު ދެ ގޯލު ޖަހައި މެޗު ޔަގީން ކޮށްފަ އެވެ. އެ ޓީމަށް އެ މެޗުގައި ގޯލުތައް ޖަހައިދިނީ ހަސަން ރާއިފްއާއި މުހައްމަދު އިންޝާދުގެ އިތުރުން ހަސަން މުއާނެވެ. އެ މެޗުގެ މޮޅު ކުޅުންތެރިއަކަށް ހޮވުނީ މެޗުގައި ތަފާތު މޮޅު ކުޅުމެއް ދެއްކި ހަސަން ރާއިފެވެ.\nޓީމް ލެޖެންޑުން މިރޭ ކުޅުނު ސެމީ ފައިނަލުގެ މެޗުގައި ވޭތުވެ ދިޔަ އަހަރުގެ ރަނަރަޕް ހެލޯ ބޭބީސް ބަލިކުރީ ޕެނަލްޓީއިންނެވެ. ފުރިހަމަ ވަގުތު ހަމަވި އިރު އެއްވެސް ޓީމަކަށް ލަނޑެއް ޖެހިފައި ނުވުމުން ޖެހި ޕެނަލްޓީގައި ލެޖެންޑް ކުރި ހޯދީ 2-4 ގެ ނަތީޖާއަކުންނެވެ.\nމިހާރު ކުރިއަށްދާ ތޮއްޑޫގެ ބްރައިޓް ޗެލެންޖް ކަޕުގައި މިރޭ ކުޅުނު ސެމީ ފައިނަލް މެޗުގެ ތެރެއިން --- ފޮޓޯ/ބްރައިޓް ކުލަބް\nޓީމް ލެޖެންޑުން ފޮނުވާލި ހުރިހާ ޕެނަލްޓީއެއް އެ ޓީމުން ކާމިޔާބު ކުރި އިރު ހެލޯ ބޭބީއަށް ކާމިޔާބު ކުރެވުނީ ދެ ޕެނަލްޓީ އެވެ. ބޯ ވިއްސާރައިގައި ކުޅުނު ފޯރި ގަދަ އެ މެޗުން ލެޖެންޑް މޮޅުވި އިރު އެ ޓީމުން ފައިނަލުގައި ވާދަ ކުރާނީ މުބާރާތުގެ ފެވަރިޓުންގެ ގޮތުގައި ފާހަގަ ވެފައި އޮތް ޔަންގްސްޓާސް އެވެ.\nމި މުބާރާތުގެ ފައިނަލް މެޗު ކުޅުމަށް ހަމަޖެހިފައި ވަނީ ތޮއްޑޫގެ އުތުރު އަވަށު ދަގަބާ އެރީނާގައި މާދަމާ ރޭ 20:30 ގަ އެވެ.\nމިއަހަރުގެ މުބާރާތުން އެއްވަނައަށް ދާ ޓީމަކަށް 45،000 ރުފިޔާގެ ފައިސާގެ އިނާމެއް ހުށައަޅާފައިވާ އިރު ރަނަރަޕް ޓީމަަށް ވަނީ 15،000 ރުފިޔާ ދޭން ނިންމާފަ އެވެ. އަދި މުބާރާތުގެ މޮޅު ކުޅުންތެރިއަކަށް ހޮވޭ ކުޅުންތެރިއަކަށް 25،00 ރުފިޔާގެ ފައިސާގެ އިނާމެއް ދޭން ވަނީ ނިންމާފަ އެވެ.


Misrun mashvaraa ah Israel aai Palestine ah dhauvathu dheefi\nމިސްރުން އިޒްރޭލަށާއި ފަލަސްތީނަށް މަޝްވަރާއަށް ދައުވަތު ދީފި\nމިސްރުގެ ރައީސް އަބްދުލް ފައްތާހް އައްސީސީ (ކ) ގައި އަދި ފަލަސްތީންގެ ރައީސް މަހްމޫދު އައްބާސް: މެދުއިރުމަތީގެ ސުލްހައަށް މަޝްވަރާތައް ކުރާނެ\nމިސްރު މެދުވެރިވެ ދެކެވުނު ވާހަކަތައް ކޮޅެއްގައި ޖެހި އިޒްރޭލާއި ހަމާސްއިން ހަނގުރާމަ މެދުކަނޑާލާފައި މިހާރު އޮތް ނަމަވެސް ހީވަނީ ހަމަ ކުއްލިއަކަށް ހަލަމާތައް ދެންމެ އަކު ފަށާފާނެ ހެންނެވެ. އިޒްރޭލާ ހަމާސްއިން އެއްބަޔަކު އަނެއް ބަޔަކަށް ދައްކަމުން ގެންދާ ބިރާއި ބަހުގެ ހަމަލާތަކާ ހެދި މަސްރަހުން އަދިވެސް ހޫނު ފިލައިގެން ނުދެ އެވެ.\nމެދުއިރުމަތީގައި ސުލްހަ ދެމެހެއްޓުމަށްޓަކައި މިސްރުން މިހާރު ގޮވާލަނީ މަޝްވަރާގެ މޭޒު ދޮށަށް އައުމަށެވެ.\nއިޒްރޭލާއި ފަލަސްތީން އަަދި ހަމާސް އެކުގައި މަޝްވަރާ ކުރުމަށެވެ. ސުލްހައަށް އޮތް އެންމެ ކުރު މަގަކީ މަޝްވަރާކޮށް ދޫދިނުން ކަން މުޅި ދުނިޔެ ދަނެ އެވެ.\nއިޒްރޭލާ ހަމާސް އަދި ފަލަސްތީނަށް ދައުވަތު ދެމުން މިސްރުން ބުނީ މަޝްވަރާ ކުރެވޭނީ ގާޒާގެ ހާލަތު ރަނގަޅު ކުރެވޭނެ ގޮތްތަކާ ބެހޭ ގޮތުންނާއި ހަމަލާތައް ދާއިމަށް ހުއްޓާލުމާ ބެހޭ ގޮތުން ކަމަށެވެ.\nއިޒްރޭލުގެ ޕަބްލިކް ބްރޯޑްކާސްޓިން ކޯޕަރޭޝަނުން ގެނެސްދިން ރިޕޯޓެއް ބުނާ ގޮތުން މަޝްވަރާތައް އަމާޒު ކުރެވޭނީ ގާޒާ އާބާދު ކުރުމާ ބެހޭ ގޮތުންނާއި އަސީރުން ދޫކުރުމާ ބެހޭ ގޮތުންނެެވެ. އަދި މެދުއިރުމަތީގައި ހަމަލާ ބަދަލު ނުކޮށް ފަރުޖެއްސެން ހުރި ގޮތްތަކާ ބެހޭ ގޮތުންނެވެ.\nމިސްރު މެދުވެރިވެ މިހާރު ވެސް ސުލްހައިގެ ވާހަކަތައް ދަނީ ދެކެވެމުންނެވެ. އިޒްރޭލު ނޫސްތަކުން ބުނާ ގޮތުން މިސްރުގެ އޮފިޝަލުން ގާޒާ އާއި ރާމަﷲ ގައި މަޝްވަރާ ބައްދަލުވުންތައް ވަނީ ބާއްވާފަ އެވެ. އަދި ބައްދަލުވުންތަކާ ގުޅުން ހުރި މައުލޫމާތު އިޒްރޭލާ ހިއްސާކުރާ ކަމަށް ނޫސްތަކުން ބުނެ އެވެ.\nއެމެރިކާގެ ސެކްރެޓަރީ އޮފް ސްޓޭޓް އެންތަނީ ބްލިންކެން އިޒްރޭލަށާއި ފަލަސްތީނަށް އަދި މިސްރަށް ވަޑައިގެން ސުލްހައާ ބެހޭ ގޮތުން މަޝްވަރާ ކުރައްވައި ގާޒާ އަލުން އާބާދު ކުރަން އެހީތެރިވެ ދެއްވާނެ ކަމަށް ވިދާޅުވި އެވެ. އަދި މިސްރު މެދުވެރިވެ ކުރެވެމުން އަންނަ މަޝްވަރާއަށް އެމެރިކާއިން އެއްބާރުލުން ދެއްވާނެ ކަމަށް ވިދާޅުވި އެވެ.\nފަލަސްތީން އިޒްރޭލް މިސްރު + މެދު އިރުމަތި މަހްމޫދޫ އައްބާސް ބެންޖަމިން ނަތަންޔާހޫ


Accident Gai Zakhamvi 17 Aharuge kujjaa Maruvejje\nއެކްސިޑެންޓެއްގައި ޒަހަމްވި 17 އަހަރުގެ ކުއްޖާގެ ...\nފުވައްމުލަކުން ފެށިގެން އައްޑޫ ސިޓީއާ ދެމެދަށް ...\nމިއަދު ހެނދުނު މާލޭގައި ހިނގި އެކްސިޑެންޓެއްގައި ޒަހަމްވި 17 އަހަރުގެ ކުއްޖާގެ މަރުވެއްޖެއެވެ.\nމިއަދު ހެނދުނު 07:05 ކަންހާއިރު ހިނގި މި އެކްސިޑެންޓްގައި 17 އަހަރުގެ ކުއްޖާ ދުއްވަމުންދިޔަ ސައިކަލް ޖެހިފައިވަނީ މާލޭ މަސްމާރުކޭޓް ސަރަހައްދުގައި ޕާކްކޮށްފައި އޮތް ޕިކަޕެއްގައި ޖެހިގެންނެވެ.\nމި ކުއްޖާ މަރުވެފއިވަނީ އެކްސިޑެންޓްގައި ލިބުނު ޒަަހަމްތަކަށް ފަރުވާ ދެމުންދަނިކޮށް މިއަދު މެންދުރު 12:50 ކަންހާއިރު އެވެ. އަދި އެ ކުއްޖާގެ ބޮލާއި ހަށިގަނޑުގެ އެކި ތަންތަނަށް އެކިވަރުގެ ޒަހަމްތައް ލިބިފައިވާކަމަށް އައިޖީއެމް ހޮސްޕިޓަލުން ބުނެއެވެ.\nމި އެކްސިޑެންޓްގައި 17 އަހަރުގެ ކުއްޖާ ދުއްވަން އިން ސައިކަލު ވަނީ ވަރަށް ބޮޑަށް ހަލާކުވެ ފުނޑުފުނޑުވެފައެވެ.


Lanka ge jaleh gai guardun gaidheen ah aniyaa kuri massala bodu vejje | Mihaaru\nލަންކާގެ ޖަލުގައި ގައިދީންނަށް އަނިޔާކުރި މައްސަލަ ދަނީ ތަހުގީގު ކުރަމުން.\nލަންކާގެ ޖަލެއްގެ ގާޑުން ގައިދީންނަށް އަނިޔާކުރި މައްސަލަ ބޮޑުވެއްޖެ\n20 ޖެނުއަރީ 2019 - 11:452comments\nކޮލަމްބޯ (ޖެނުއަރީ 20) - ސްރީ ލަންކާގައި އެންމެ ފަހުން ހުޅުވި ޖަލުގައި ގައިދީންނަށް އަނިޔާކުރި މައްސަލައެއް ތަހުގީގު ކުރަން ފަށައިފި އެވެ.\nޖަލުގެ ގާޑުން ގައިދީން ބޭރަށް ނެރެ ކުޑަކަކޫ މައްޗަށް ތިރިކޮށް ލަޓިބުރިން ތަޅާ މަންޒަރުގެ ވީޑިއޯތައް ވަނީ ސޯޝަލް މީޑިއާގައި އާއްމުވެފަ އެވެ. ޖަސްޓިސް މިނިސްޓަރު ތާލަތާ އަތުކޮރާލް ވިދާޅުވީ އެ މަންޒަރުތައް ފެނިފައި ޝޮކެއް ލިބުނު ކަމަށެވެ. އަދި އަންގުނަކޮލަޕަލެސާ ޖަލުގައި ހިނގި ހާދިސާގެ ތަހުގީގު ފަށާފައިވާ ކަމަށް ވިދާޅުވި އެވެ.\n"ގައިދީންނަށް ކުރި އަނިޔާ ވަރަށް ހަރުކަށިކޮށް ކުށްވެރި ކުރަން. އަދި އެކަމުގައި ޒިންމާވާ މީހުންނަށް ފިޔަވަޅު އަޅަން ފަސް ނުޖެހޭނަން،" ކޮލަމްބޯގައި ނޫސްވެރިންނާ ވާހަކަ ދައްކަވަމުން އަތުކޮރާލް ވިދާޅުވި އެވެ.\nވީޑިއޯ އިން ފެންނަ ގޮތުގައި ޖަލުގެ ގޮޅިތަކުން ކޯޓްޔާޑަށް މީހުން ނެރެ، ކުޑަކަކޫ މައްޗަށް ތިރިކޮށް ޖަލުގެ ގާޑުންގެ ގިނަ ބަޔަކު ގައިދީންނަށް އަނިޔާކުރާ މަންޒަރު ފެނެ އެވެ.\nއަތުކޮރާލް ވިދާޅުވީ މިނިސްޓްރީ ލެވެލްގައި އެ މައްސަލަ ތަހުގީގު ކުރަން ފަށާފައިވާ ކަމަށާއި އޭގެ އިތުރުން ޕްރިޒަން ޑިޕާޓްމަންޓުން ވަކި ތަހުގީގެއް ފަށާފައިވާ ކަމަށެވެ. އޭނާ ވިދާޅުވީ ނޮވެމްބަރު މަހު ތެރޭ އެ ހާދިސާ ހިނގަން މެދުވެރިވީ ގައިދީންނާއި ގާޑުންނާ ދެމެދު ކުރިން ޖެހުނު މައްސަލަތަކަކާ ގުޅިގެން ކަމަށެވެ. އެކަމަކު އެ މައުލޫމާތު އެނގުނީ އަނިޔާކުރާ ވީޑިއޯ އާއްމުވުމުން ކަމަށް ވިދާޅުވި އެވެ. ސޯޝަލް މީޑިއާގައި ލީކުކޮށްލާފައި ވަނީ ޖަލުގެ ސީސީޓީވީގެ މަންޒަރުތަކެކެވެ.\nމޮޑެލް ކަރެކްޝަނަލް ފެސިލިޓީއެއްގެ ގޮތުގައި އަންގުނަކޮލަޕަލެސާ ޖަލު ހުޅުވީ އޮކްޓޯބަރު 2017 ގަ އެވެ. އެ ޖަލުގައި 2،000 ގައިދީންގެ ޖާގަ އޮވެ އެވެ. ލަންކާގެ އެހެން ޖަލުތައް ގޮތަށް އެއީ ބައިގިނަ ޖަލެއް ނޫނެވެ.\nލަންކާގެ އެންމެ ބޮޑު ޖަލުގައި 2012 ވަނަ އަހަރު ހިންގި ހަމަނުޖެހުމުގައި 27 މީހުން މަރުވި އެވެ.\nއިތުރު ލިޔުންތައް ސްރީ ލަންކާ ޖަލުގެ އަނިޔާ


މިޙަޔާތާ ދުރުނުވޭ… | Esfiya - Dhivehi Vaahaka Site\nހަވީރުގެ ހިތްފަސޭހަ ވަގުތެވެ. ނަޝާމް ދުއްވަމުން ދިޔަ ސައިކަލް މިސްރާބު ޖަހާފާވަނީ ހެންވޭރުކޮޅާ ދިމާއަށެވެ. ވަގުތަކީ ހަވީރުގެ ވަގުތުކަމުން ފިނިބުރުޖަހަން ނުކުމެ އުޅޭ މީހުންނާއި ވަޒީފާތަކުން ނިމިގެން އަންނަ މީހުން ގިނަކަމުން މަގުތައްވަނީ ދުއްވާއެއްޗިއްސާއި މީހުންގެ ސަބަބުން ފުރި ބާރުވެފައެވެ. ނަޝާމް ދުއްވަމުން ދިޔަ ސައިކަލް ގޮސް މަޑުކޮށްލީ ހ.ރެޑްރޯޒް ގޭ ދޮރުމައްޗަށެވެ.\nއެއްފަރާތެއްގައި ސައިކަލް ޕާކުކޮއްލުމަށްފަހު ނަޝާމް އެގެއަށްވަދެ ސަލާމް ގޮވާލިއެވެ. “ވަޢަލައަކުމުއް ސަލާމް…” ގޭތެރެއިން ނިކުތް ދެބައި އުމުރުގެ އަންހެނަކު ސަލާމް ބަލައިގަތެވެ. “ދައްތާ ޒަޔާން އެބައުޅޭތަ؟؟” އަހާނ ނަޝާމް ދޯ…. ހާދަ ދުވަހެއްކޮށްލާފައޭ ތިއައީ….” ނަޝާމަށް އެތެރެއަށް ވަނުމަށް ތަންދައްކަމުން ޒަޔާންގެ މަންމަ ޒުނޭރާ ވާހަކަ ދެއްކިއެވެ. ” ހޫމް… މިއައީ ރަށުން ބޭރުގަ އުޅެލާފަ… އެހެންވެ ހަބަރެއް ނުވީ….” އެތެރެއަށް ވަންނަމުން ނަޝާމް ބުނެލިއެވެ. ” ޒަޔާން ވެއްޖެ ކޮޓަރީގަ…” ހީލަމުން ޒުނޭރާ ބުނެލިއެވެ. ނަޝާމްވެސް ހިނިތުންވެލަމުން ޒަޔާންގެ ކޮޓަރިއާއި ދިމާއަށް ހިނގައިގަތެވެ.\nދެފަހަރަކު ޓަކިޖެހުމުން ޒަޔާން ދޮރުހުޅުވިއެވެ. ” އަހަރެން ހީކުރީ ނަޝާމް މަރުވީކަމަށް…” ދޮރުމަތީގައި ހުރި ނަޝާމް ފެނުމުން ދިމާކޮށްލުމުގެ ގޮތުން ޒަޔާން ބުނެލިއެވެ. ޒަޔާން މިހެންބުނުމުން ހިނިގަނޑެއް ޖަހާލަމުންގޮސް ކޮޓަރީގައި ހުރި ސޯފާގައި ނަޝާމް ޖައްސާލިއެވެ. ” ކޮންތާކުތަ ތިއުޅުނީ މިއޮއްހާދުވަހު….” ޒަޔާން ވެސް ނަޝާމްގެ ގާތުގައި އިށީންނަމުން އަހާލިއެވެ. ” އަހަރެން ރާއްޖެ އައިގޮތަށް ރައްޓެހިކުއްޖަކާއެކީ ދެތިންމަހަށް އޭނަގެ ރަށަށް ދިޔައީ… އެރަށަށް ދިޔުމުގެ ކުރިން ޒަޔާންއަށް ގުޅީމޭ… ފޯން ނިވާލާފަ އޮތީ…. ގެއަށް އައީމަ އެނގުނީ ރާއްޖެއިން ބޭރަށް ދިޔައީކަން….” ސޯފާގައި ހަށިގަނޑު ދަމާލަމުން ނަޝާމް ވާހަކަ ދެއްކިއެވެ. ” އާން… އަހަރެން ދިޔައީ ބައްޕައާއެކީ ބިޒްނަސްގެ ކަމެއްގަ… އަހަރެން މިހާރު މި އުޅެނީ ބައްޕަގެ އޮފީހުގަ… ނަޝާމް ވަޒީފާ އަކަށް ދާ ހިޔާލެއް ނުކުރަންތަ؟؟؟” ” ނޫނޭ އަހަރެންވެސް އެބަ ވިސްނަން ތިކަމާ.. ބައްޕަގެ އޮފީހަށް ދާހިތް ނުވެގެން މި އުޅެނީ… ތި އޮފީހަކު ނެތްތަ ރަނގަޅު ވަޒީފާއެއް..” ހަށިގަނޑު ތެދުކޮށްލަމުން ނަޝާމް އަހާލިއެވެ. ” އޫމްމް… ބައްޕަ ކިޔޭ އަހަންނާ އެކީގަ މަސައްކަތް ކުރާނެ އިތުރު ކުއްޖަކު ހޯދާ ވާހަކަ… އެހެންވީމަ ބައްޕަގާތު މިވާހަކަ ދައްކާލަންވީދޯ…” ކުއްލިއަކަށް ހަނދާންވުމުން ޒަޔާން ބުނެލިއެވެ.\nވާހަކައިގައި އެތައްއިރަކު އިނުމަށްފަހު ނަޝާމް ތެދުވީ ގެއަށް ދިޔުމަށްޓަކައެވެ. ބޭރަށް ނިކުމެ ސައިކަލަށް އަރާ ސްޓާޓް ކުރަން އުޅެނިކޮށް ނަޝާމްގެ ލޮލުގައި އަޅައިގަތީ މަގުގެ އަނެއް ފަރާތުން ހިނގާފައި އައި ތިން އަންހެންކުދިންގެ ތެރެއިން މެދުގައިހުރި ކުއްޖާއެވެ. އިސްކޮޅާއި ރޫފަ ހެޔޮވަރުވަރެއްގެ އެކުއްޖާއަށް ޤުދުރަތީ ގޮތުން ރީތި ސިފައަކާއި ހުދު ދޮންކަމެއް ލިބިފައިވެއެވެ. ލައިފާ ހުރި ފިޔާތޮށި ކުލައިގެ ދޯޕައްޓާ ހެދުމުން އެކުއްޖާގެ ރީތިކަން އިތުރަށް ހާމަވެގެން ދެއެވެ. އޭނާގެ ކަޅުކުލަ ގަދަ ފަން އިސްތަށިގަނޑު ވަނީ ފަހަތަށް ދޫކޮށްލާފައެވެ. ހިނިތުންވެ ހުރެ ގާތުގައި ތިބި ދެކުދިންނާ ވާހަކަ ދައްކަމުން އެކުއްޖާ ކުރިޔަށް ދެއެވެ. ނަޝާމް އަވަސް އަވަހަށް ސައިކަލަށް އަރާ ސައިކަލް ސްޓާޓް ކޮށްލުމަށްފަހު އެކުދިންގެ ފަހަތުން ދިޔުމަށްޓަކާ ދުއްވާލިއެވެ. ނަމަވެސް ކަން ދިމާކުރި ވަރަށް ދެރަގޮތަކަށެވެ. ޖެހިގެން ހުރި ގޯޅިން އެކުދިން ލަބާލިއިރު ނަޝާމަށް ޖެހުނީ ޓުރެފިކްގައި ޖެހިގެން މަޑުކުރާށެވެ. ނަޝާމް ވަރަށް ހާސްވިއެވެ. އެކުއްޖާ ދިޔަ ތަނެއް ނޭނގިދާނެތީއެވެ. އެވަގުތު ފެހިބޮކި ދިއްލުމުން ނަޝާމް ސައިކަލް ދުއްވާލާ ޖެހިގެން ހުރި ގޯޅިއަށް ވަނެވެ. ނަމަވެސް އެ ތިންކުދިންގެ ތެރެއިން އެއްވެސް ކުއްޖެއް ފެންނާކަށް ނެތެވެ. ނަޝާމް ވަރަށް ދެރަވިއެވެ. އޭނާގެ އުމުރުން ތޭވީސް އަހަރު ވީއިރު އޭނާގެ ހިތްއެދޭ ކަހަލަ ކުއްޖެއް ފެނުނީ އަދި ކިރިޔާއެވެ. ނަމަވެސް އެކުއްޖާއާ ވާހަކަ ދައްކާނުލެވުނުތާނގައި އެ ކުއްޖާގެ އެއްވެސް މައުލޫމާތެއް އަދި އުޅޭ ގެއެއްވެސް އެނގުނީއެއް ނޫނެވެ. މާޔޫސްކަމާއިއެކު ނަޝާމް މިސްރާބު ބަދަލުކޮއްލީ ގެއާ ދިމާއަށެވެ. ނަމަވެސް ބަންގި ގޮވަން ފެށުމުން ނަޝާމްގެ ހިޔާލް ބަދަލުވިއެވެ. އޭނާ ދިޔައީ މިސްކިތަށެވެ. ނަޝާމަކީ ވަގުތުން ވަގުތަށް ނަމާދު ކުރާ އަޚުލާގު ރަނގަޅު ކުއްޖެކެވެ.\nމަޣްރިބު ނަމާދު ކޮށްލައިގެން އައިސް ގެއަށްވަން ނަޝާމަށް ނޭފަތް އެތެރެއަށް ދަމާލެވުނީ ގޭގެ ކަނާތްފަޅީގައި ހައްދާފައިވާ ބަގީޗާގައިވާ މާގަސްތަކުން ދުވާ މީރުވަހުގެ ސަބަބުންނެވެ. ނަޝާމް ގޭތެރެއަށް ވަންއިރު އޭނާގެ މަންމަ އަމީނާ އާއި ބައްޕަ ސަލީމް ސިޓިންގރޫމްގައި އިނެވެ. ނަޝާމް ސިޑިއާއި ދިމާއަށް ހިނގައިގަތުމުން ސަލީމް ނަޝާމަށް ގޮވާލިއެވެ. “ދަރިފުޅާ ނަޝާމް… އާދެބަލަ މިތާ އިށީންނަން….” ކިޔަމަންތެރިކަމާއިއެކު މަޑު ހިނގުމެއްގައި ހިނގާލާފައި އައިސް ނަޝާމް އޭނާގެ ބައްޕަގެ ގާތުގައި އިށީނެވެ. “ދަރިފުޅާ ނަމާދުކޮށްފިންތަ؟؟؟” “ލައްބަ ބައްޕާ…” ސޯފާގައި ލެނގިލަމުން ނަޝާމް ބުނެލިއެވެ. “ބައްޕައަށް އެނގޭ ބައްޕަގެ ހުރިހާ ކުދިންވެސް ގަވާއިދުން ނަމާދު ކުރާނެކަން… އެކަމަކުވެސް ބައްޕަ ހަމަ އަހާލީ… އަސްލު ދަރިފުޅު މި ގެނައީ އެހެން ވާހަކައެއް ދައްކާލަންވެގެން….” ހިނިތުންވެ އިނދެ ސަލީމް ވާހަކަ ދެއްކިއެވެ. “ދަރިފުޅާ…. ބައްޕައަށް ފެންނަނީ ދަރިފުޅުވެސް ބޭބެއެކޭ އެއްފަދައިން ބައްޕަގެ އޮފީހަށް ނުކުންނަން….. ތިހެން ވަޒީފާއަކަށް ނުގޮސް އުޅެނިކޮށް ދަރިފުޅުގެ އުޅުން ގޯސްވެދާނެތީ ބައްޕަ ވަރަށް ޖެހިލުންވޭ…..” “ބައްޕާ… އަހަރެން މީ މިހާރު ކުޑަކުއްޖެއް ނޫނޭ… އަހަންނަށްވެސް ހެވާއި ނުބައި ވަކި ކުރަން އެނގޭ…. އަހަރެން އެނގިހުރެ ގޯސްމަގަކުން ނުދާނަން… ބައްޕަމެން އަހަންނަށް އިތުބާރުކުރޭ….” ހަށިގަނޑު ތެދުކޮށްލަމުން ނަޝާމް ވާހަކަދެއްކިއެވެ. “ބައްޕަމެން ދަރިފުޅަށް އިތުބާރު ނުކުރަނީކީ ނޫން… އެކަމަކު ވަޒީފާއަކަށް ނުގޮހެއްވެސް ނުވާނެއެއްނު….” “އަހަރެން މިއުޅެނީ ޒަޔާންގެ ގާތު ވަޒީފާގެ ވާހަކަ ބުނެގެން… އޭނަ ބުނި އެކަމާ އުޅެދޭނަމޭ…” “ކީއްކުރަން އެހެން ތަނަކުން ވަޒީފާ ހޯދަނީ…. ބައްޕަގެ އޮފީހަށް ނިކުންނަންވީނު….” ނަޝާމްގެ ބޮލުގައި ފިރުމާލަމުން އަމީނާ ބުނެލިއެވެ. “މަންމާ…. ބައްޕަގެ ބިޒްނަސްއަކީ އަހަރެން މާ ގަޔާވާ ދާއިރާއެއް ނޫންކަން އެންމެ ރަނގަޅަށް އެނގޭނީ މަންމައަށް… އެހެންނޫނަސް ދޮންބެވެސް އެހުރީނު ބައްޕައާއެކީ އޮފީހުގެ މަސައްކަތްތައް ކުރިޔަށް ގެންދަން…..” “އެކަމަކު ދަރިފުޅާ….” އަމީނާ އޭނަ ބުނަން އުޅުން ޖުމްލަ މެދު ކަނޑާލީ ސަލީމްގެ އިޝާރާތަށެވެ. “ދަރިފުޅާ ބައްޕައަށް އެންމެ ރަނގަޅު ދަރިފުޅު ކޮންމެ ތާކު ވަޒީފާ އަދާކުރިޔަސް….. ދަރިފުލު ރަނގަޅު ވަޒީފާއަކަށް ދިޔައީމަ ބައްޕަ ހިތްހަމަ ޖެހޭނެ….” މިހެން ބުނުމަށްފަހު ސަލީމް ނަޝާމްގެ ބޮލުގައި ފިރުމާލިއެވެ… އަމީނާވެސް ހެވިފާ އިނދެ ނަޝާމްގެ އަތްމަތީ އަތް ބާއްވާލިއެވެ.\nޖެހިގެން އައިދުވަހެވެ. މެންދުރު ނަމާދު ކޮށްލައިގެން ނަޝާމް ހިނގައިގަތީ ގެއަށްދިޔުމަށްޓަކައެވެ. އަންހެންކުދިންގެ ހިތްތައް ފިދާވާފަދަ ފިރިހެންވަންތަ ހިނގުމެއްގައި ހިނގާފައި ދިޔަ ނަޝާމަށް ހުއްޓުން އެރީ މަގުގެ އެއްފަރާތެއްގައިހުރި ފިހާރައިގައި ހުރި އޭނާގެ ހިތުގެ ރާނީ ފެނުމުންނެވެ. ނަޝާމް ގޮސް އެފިހާރައަށްވަދެ އެކުއްޖާގެ ކައިރީގައި މަދުކޮށްލިއެވެ. “އައްސަލާމް ޢަލައިކުމް…” އިސްލާމީ ރިވެތި އާދަތަކާ އެއްގޮތްވާ ގޮތުގެ މަތިން ނަޝާމް އެކުއްޖާއާ މުޚާތަބުކޮށް ސަލާމް ގޮވާލިއެވެ. “ވަޢަލައިކުމުއް ސަލާމް…” އެކުއްޖާ ސަލާމް ބަލައިގަތެވެ. އެކުއްޖާއެކޭ އެއްފަދައިން އެކުއްޖާގެ އަޑުވެސް އެހާމެ ރީއްޗެވެ. “އަހަންނަށް ކިޔަނީ ނަޝާމް… ތީނައަށް ކިޔަނީ ކޮންނަމެއްތަ؟؟؟” ކައުންޓަރުމަތީ އަތް އަޅާލަމުން ނަޝާމް ވާހަކަ ދެއްކިއެވެ. “އަހަރެން ނުދަންނަ މީހުންނާ ވާހަކަ ދައްކައެއް ނޫޅެން… ތިބޭފުޅާގެ ސަލާމަށް ޖަވާބުދިނީ އަހަރެންމީ މުސްލިމަކަށް ވީތީ…” ނަޝާމާ ދިމާއަށް ބަލާލަމުން މިހެން ބުނުމަށްފަހު ސޭޓު ދިން ބާކީ ފައިސާ ހިފައިގެން އެކުއްޖާ ފިހާރައިން ނުކުތެވެ. ނަޝާމްވެސް އެކުއްޖާގެ ފަހަތުން ނުކުތީ އެކުއްޖާ ވަންނަނީ ކޮންގެއަކަށްތޯ ބެލުމުގެ ބޭނުމުގައެވެ. ނަމަވެސް އެވަގުތު އޭނާގެ ފޯނު ރިންގުވާން ފެށުމުން މަޑުކޮށްލުމަށްފަހު ފޯނަށް ޖަވާބުދިނެވެ. “ހެލޯ ނަޝާމް… ވަރަށް އަވަހަށް އާދެބަލަ ޑައިންމޯއަށް…. ވަރަށް މުހިއްމު ވާހަކައެއް ދައްކާލަންވެގެން…” ފޯން ކަންފަތުގައި ޖެހުމާއިއެކު ފޯނުން ޒަޔާންގެ އަޑުއިވުނެވެ. “ދިހަވަރަކަށް މިނިޓްތެރޭ އެބަ ދަން…” މިހެން ބުނެފާ ނަޝާމް ފޯން ކަނޑާލިއެވެ. ނަޝާމް މަގުގެ ދެފަރާތަށް އަވަސް ނަޒަރެއް ހިންގާލީ އެއަންހެން ކުއްޖާ ފެނޭތޯއެވެ. ނަމަވެސް އޭރު އެކުއްޖާ ފެންނާކަށް ނެތެވެ. އެހެންކަމުން ނަޝާމް ދިޔައީ ގެއާ ދިމާއަށެވެ.\nނަޝާމް އޭނާގެ ކޮޓަރިއަށްވަދެ އެއްޗެހި ބަދަލް ކޮށްލިއެވެ. ރަތް ޓީޝާޓަކާއި ހުދުކުލައިގެ ކަކުލަށްވުރެ ތިރިއަށް އަރާ ހުދުސޯޓުބުރިއެއް ލިއެވެ. އެއަށްފަހު ސައިޑްޓޭބުލްމަތީ އޮތް އަވި އައިނު އަޅައިލައިގެން ކޮޓަރިން ނުކުތެވެ. “ދަރިފުޅާ އާދޭކާން…” ސިޑިން ފައިބައިގެން އައި ނަޝާމް ފެނުމުން ކާގެއިން ނުކުތް އަމީނާ ގޮވާލިއެވެ. “މަންމާ އަހަރެން ނުކާނަން…. މިދަނީ ޒަޔާން ގުޅާފަ އައިސްބަލާށޭ ބުނީމަ….” މިހެން ބުނެފާ ނަޝާމް ގެއިން ބޭރަށް ނުކުތެވެ.\nނަޝާމް ޑައިންމޯއަށް ވަދެ މާހައުލަށް ނަޒަރު ހިންގާލީ ޒަޔާން ފެނޭތޯއެވެ. އެވަގުތު ކަނެއްގައި ހުރި މޭޒު ދޮށުގައި އިން ޒަޔާންއަށް ނަޝާމް ފެނުމުން އަތުން ހަނާއަޅާލިއެވެ. ނަޝާމަށް ޒަޔާން ފެނުމުން އެދިމާއަށް ހިނގާގަތެވެ.\nEbunaahen mi koacheh\nknchen mie??? kiriya kiyalevune ves…..\ni couldn’t read this. suchashit… don’t you ppl check before publish….\nmi rashu bas tha\n,,,,,,,saajy mieee kn knkameh\nSaaji mee konrashegge kujjehtha? Saaji mi ragalhukobba… Mee keekeytha liyefa? All the best saajy… new writer eh dhoa thee mi site ah\nsorry everyone. i have now corrected the issue in viewing this story.\nsorry everyone on behalf of saajy..aslu rangalhu kuran ulhe ulhe nuvefaeiny..tnx admin rangalhu kohla dhiinythy\nwho is the admin of this site\nމި ސައިޓްގެ އެޑްމިންއަކީ ކޮންބޭފުޅެއްތޯ؟\n?What the hell is this\ni cant see anything wrng in this story.. itsanice story\nވާށޭ މަށާ އެކީ-22\nލޯބި May 16, 2020\nތިޔަ ދިން އުފާ 24\nހިތާމަ ލޯބި October 15, 2017\nހިތްވެސް ދިނީމޭ 3


SpaceX ah NASA ge faraathun contract eh\nއިލޮން މަސްކް --- ފޮޓޯ: ޓެސްލަރާޓީ\nސްޕޭސްއެކްސް އަށް ނާސާގެ ފަރާތުން ކޮންޓްރެކްޓެއް\n17 އޭޕްރީލް 2021 - 22:12:57\nނާސާގެ ފަރާތުން ގާތްގަނޑަކަށް 52 އަހަރަށްފަހު އަނެއްކާވެސް އެސްޓްރޮނޯޓުން ހަނދަށް ފޮނުވުމަށްޓަކައި ސްޕޭސްއެކްސް އިން ޖައްވީ އުޅަނދެއް އުފެއްދުމަށް 2.9 ބިލިއަން ޑޮލަރުގެ ކޮންޓްރެކްޓެއްގައި ސޮއިކޮށްފިއެވެ.\nމި ކޮންޓްރެކްޓަކީ އެލޮން މަސްކްގެ ކުންފުނި ކަމަށްވާ ސްޕޭސްއެކްސް އިން ވަރަށް ބޮޑު އަހައްމިޔަތުކަމެއް ދީގެން ކުރަމުންދާ ހިއުމަން ސްޕޭސްފްލައިޓް ޕްރޮގްރާމް، ފުރިހަމަކުރުމަށް ލިބޭ އިތުރު ފުރުސަތެކެވެ.\nހުކުރު ދުވަހު ސްޕޭސްއެކްސް އަށް ނާސާގެ ކޮންޓްރެކްޓް ލިބުމުގެ ހަބަރަކީ ޖެފް ބެޒޯސް ގެ ކުންފުނި، ބްލޫ އޮރިޖިން އަށް ލިބުން ވަރަށް ބޮޑު ގެއްލުމެކެވެ. ބްލޫ އޮރިޖިން އިން ވަނީ ބޮޑެތި ކޯޕަރޭޝަން ތަކާއެއްކޮށް ކޯލިޝަން ހަދައިގެން ނާސާ އަށް ހަނދަށް އެސްޓްރޮނޯޓުން ގެންދެވޭނެ ޖައްވީ އުޅަނދެއް ޑިޒައިން ކޮށްފައި އުފެއްދުމަށް ޕްރޮޕޯޒަލް އެއް ހުށަހަޅައިފައެވެ. އެހެންނަމަވެސް ފަހު ވަގުތު ކޮންޓްރެކްޓް ލިބުނީ ސްޕޭސްއެކްސް އަށެވެ. ސްޕޭސްއެކްސްއިން މިހާރުވެސް އަންނަނީ ދެކުނު ޓެކްސަސްގައި ޓެސްޓު ފްލައިޓްތައް ހިންގަމުންނެވެ.\nސްޕޭސްއެކްސް އިން ބިނާކުރަމުން އަންނަ އުޅަނދު، ސްޓާޝިޕްއަކީ އެލޮން މަސްކްގެ ބޮޑު ހުވަފެނެކެވެ.\nމަސްކްގެ ފޮނި އުއްމީދަކީ އޭނާގެ ކުންފުނި ސްޕޭސްއެކްސް އިން މާސްގައި ފުރަތަމަ އިންސާނުން ލޭންޑުކުރުމެވެ. މިހާތަނަށް ޓެސްޓުތަކަށް ބޭނުންކުރި ހުރިހާ ޕްރޮޓޮޓައިޕް އުޅަނދުތައްވެސް ވަނީ ގޮވާފައެވެ. އެހެންނަމަވެސް، ސްޕޭސްއެކްސް އިން ހަލުވިކަމާ އެކީ އަންނަނީ އާ ޓެސްޓު އުޅަނދުތައް ބިނާކުރަމުންނެވެ.\nމިދިޔައަހަރު ނާސާއިން ވަނީ ހަނދަށް ދެވޭނޭ އުޅަނދެއް ތަރައްގީކުރުމުގެ މަގްސަދުގައި ތިން ކޮންޓްރެކްޓެއް ނެރެފައެވެ. އެ ތިން ކޮންޓްރެކްޓް ދެވިފައިވަނީ ސްޕޭސްއެކްސް އަށާއި ބްލޫ އޮރިޖިންގެ ޓީމަށެވެ.\nނާސާގެ ހިއުމަން ލޭންޑިންގް ސިސްޓަމް ނުވަތަ އެޗްއެލްއެސް ގެ ޕްރޮގްރާމް މެނޭޖާ ލީޒާ ވޮޓްސަން-މޯގަން ހުކުރު ދުވަހުގެ ޕްރެސް ކޯލެއްގައި ބުނިގޮތުގައި، ނާސާއިން ވާނީ ހުރިހާ ބައިވެރި ކުންފުނިތަކަށްވެސް ހަމަހަމަކޮށް އެހީދެއްވައި، ޑިޒައިން ސަޕޯޓް އެނަލިސިސް ފޯރުކޮށްދީ، އަދި ސަބްޖެކްޓް މެޓާ މާހިރުންނާއި ޓެސްޓިންގްގެ ވަސީލަތްތައް ވެސް ފޯރުކޮށްދީފައެވެ.\nއަދި ވޮޓްސަން-މޯގަން ބުނިގޮތުގައި، ސްޕޭސްއެކްސް އިން ކުރަމުންދާ އުޅަނދު ތަރައްގީކޮށް ބިނާކުރަމުންދާ މަސައްކަތްތައް ދަނީ ނާސާގެ ހާއްސަ ބެލުމުގެ ދަށުންނެވެ.\nބޮއެއިންގް އޭރޯސްޕޭސް ކުންފުނިން އަންނަނީ އާޓެމިސް ޕްރޮގްރާމުގެ މުހިންމު ތަނބެއް ބިނާކުރަމުންނެވެ. އެއީ ސްޕޭސް ލޯންޗް ސިސްޓަމް ނުވަތަ އެސްއެލްއެސް ގެ ނަންދެވިފައިވާ ފާހަގަކޮށްލެވޭ ވަރުގެ ބޮޑު ރޮކެޓެކެވެ.\nވޮޓްސަން-މޯގަން ބުނިގޮތުގައި އެސްއެލްއެސް ރޮކެޓަކީ ހަނދުގެ އޯބިޓަށް އެސްޓްރޮނޯޓުން ގެންގޮސްދީ އެކޮޅުން ކްރޫ ގޭޓްވޭ ސްޓޭޝަނަށް ޓްރާންސްފާކުރާ ރޮކެޓެވެ. އެހިސާބުން ދެން ސްޓާޝިޕްގައި އެސްޓްރޮނަޓުން ހަނދުގެ މަލަމައްޗަށް މިސްރާބު ޖަހާނެ ކަމަށްވެސް ވޮޓްސަން-މޯގަން އިތުރު ކޮށްލިއެވެ.\nޖައްވުގެ ދުނިޔޭގައި މަސައްކަތްކުރާ ގިނަފަރާތްތަކުން އަންނަނީ ނާސާއިން އެސްއެލްއެސް ރޮކެޓް ޕްރޮގްރާމް ބޭނުންކުރަން ނިންމި ނިންމުމަށް ނުރުހުން ފާޅުކުރަމުންނެވެ. ސަބަބަކީ، ތަފާސް ހިސާބުތަކުން ދައްކާގޮތުގައާއި، ކުރީގެ ތަޖުރިބާއަށް އަޅައިބަލާއިރު ސްޕޭސްއެކްސް އިން ނާސާގެ މުޅި މިޝަން ނިންމޭނޭ ގާބިލްކަމުގެ ޔަގީންކަން ވަރަށް ނުފޫޒުގަދަކޮށް އެބަދައްކަައެވެ. އަދި އެއާއެކު އެސްއެލްއެސް ޕްރޮގްރާމަކީ އެއަށް އެތައް ބިލިއަން ޑޮލަރުގެ ހަރަދުތަކެއް ކުރަމުންގެންދާ ޕްރޮގްރާމަކަށް ވުމާއެކު، އެތައް އަހަރެއް ޝެޑިއުލް ފަހަތުގައި އުޅޭ ޕްރޮގްރާމެއްވެސް މެއެވެ.\nނާސާއިން އަންގާފައިވާ ގޮތުގައި އެސްޓްރޮނޯޓަކާއެކީ އުޅަނދު ޓެސްޓުކުރުމުގެ ކުރިން ސްޓާޝިޕް އެއްފަހަރު ހަނދުގައި ޖެއްސުމަކީ ކޮންމެހެންވެސް ކުރަންޖެހޭ ކަމެކެވެ.\nއާޓެމިސް ކޮންޓްރެކްޓް އިއުލާންކުރުމުން ނާސާއިން ސްޕޭސްއެކްސް އާމެދު އޮންނަ އިތުބާރުގެ މިންވަރު ވަރަށް ބޮޑަށް ފާހަގަވެގެން ދެއެވެ. އެހެންނަމަވެސް މާޒީގައި މިދެ ކުންފުނިން ވަނީ ދެބަސްވުންތަކާ ކުރިމަތިލާން ޖެހިފައެވެ. ސަބަބަކީ ސްޕޭސްއެކްސް އިން މަސައްކަތް ފުރިހަމައަށް ނިންމުމުގައި ވީހާވެސް އަވަހަށާއި ބައެއްފަހަރު ނުރައްކާތެރި އުކުޅުތައް ނާސާގެ ނަޒަރުގައި ފެންނާތީއެވެ.\nއެހެނެއްކަމަކު ދާދި ފަހަކަށް އައިސް ނާސާއާއި ސްޕޭސްއެކްސް އިންވަނީ އަތާއަތް ގުޅައިގެން އެއްބާރުލުމާއެކު ތާރީހުގައި އަބަދަށް ފާހަގަ ކޮށްލެވޭ މަަސައްކަތްތަކެއް ކޮށްފައެވެ. މީގެ ތެރެއިން ފާހަގަކޮށްލެވޭ އެންމެ މަޝްހޫރު މަސައްކަތަކީ ކްރޫއާއެކު ސްޕޭސްއެކްސް ގެ ޑްރެގަން އުޅަނދުގައި ހިންގި ފްލައިޓްތަކެވެ. މިފްލައިޓްތައް ފަށާފައިވަނީ މިދިޔަ އަހަަރުގައެވެ. އަދި ބައިނަލްއަގުއާމީ ސްޕޭސް ސްޓޭޝަނަށް ދެފްލައިޓް ވަނީ ކާމިޔާބު ކަމާއެކީ ފުރިހަމަ ކޮށްފައެވެ. ތިން ވަނަ ފްލައިޓް އޮތީ ދެން އޮތް ހަފްތާގައި ކުރިއަށް ގެންދަން ނިންމާފައެވެ\nދާދި ތަންކޮޅެއް ކުރިން ސްޕޭސްއެކްސް އަށް ވަނީ ސްޓާގޭޓް ކިޔާ ސްޕޭސް ސްޓޭޝަން އަކަށް ކާގޯ ފޮނުވަން ޑްރެގަން ވެހިކަލް ގެ އާ ޑިޒައިން އެއް ފަރުމާ ކުރުމުގެ މަސައްކަތްވެސް ހަވާލުކޮށްފައެވެ. ސްޓާގޭޓަކީ ނާސާގެ ފަރާތުން ހަނދުގައި އޯބިޓް ކުރުމުގެ މަގްސަދުގައި ބިނާ ކުރަމުންދާ ސްޓޭޝަނެކެވެ. މި ސްޓޭޝަންގެ މަގްސަދަކީ އަވަސް މުސްތަގްބަލުގައި ހަނދުގައި އެސްޓްރޮނޯޓުންނަށް ދިގު މުއްދަތުތަކަށް ދިރިއުޅެ މަސައްކަތް ކުރެވޭނެ މަރުކަޒެއް ބިނާކުރުމެވެ.


SunOnline: Hong Kong gai muzaaharaa kuraa meehun sarukaaruge imaaraaithah hisoaru kohfi\nހޮންކޮންގައި މުޒާހަރާ ކުރާ މީހުން ސަރުކާރުގެ އިމާރާތްތައް ހިސޯރުކޮށްފި\nރުގިއްޔާ މުހައްމަދު މޫސާ 12 Jun 2019, 10:26\nމުޒާހަރާގެ ބައިވެރިން ވަނީ ސަރުކާރުގެ މައި އޮފީސްތައް ވަށާލާފަ -- ފޮޓޯ: ރޮއިޓާސް\nހޮންކޮން (ޖޫން 12): ހޮންކޮންގެ ގާނޫނު ހަދާ މަޖިލީހަށް ހުށަހަޅާފައިވާ ބިލަކާ ދެކޮޅަށް މުޒާހަރާ ކުރަމުންދާ އެތައް ހާސް މީހުން ސަރުކާރުގެ މައި އޮފީސްތައް ހުންނަ އިމާރާތްތައް ވަށާލައިފި އެވެ.\nހޮންކޮންގައި ތިބި ކުށުގެ ތުހުމަތު ކުރެވޭ މީހުން ޗައިނާ އަދި ޓައިވާނާ ހަވާލު ކުރުމަށް ހުއްދަ ދޭނެ އެބިލުގެ ދެވަނަ ބަހުސް މިއަދު ލެޖިސްޓޭލިވް ކައުންސިލްގައި ބާއްވަން އޮތް ނަމަވެސް، އެބަހުސް މިހާރު ވަނީ ލަސްކޮށްފަ އެވެ. އަދި ބަހުސް ދެން އޮންނާނެ ތާރީހެއް ފަހުން އަންގާނެ ކަމަށް ބުނެފަ އެވެ. އެބިލު ފާސް ކުރުމަށް ވޯޓު ނަގަން ހަމަޖެހިފައި ވަނީ މިމަހުގެ 20ގަ އެވެ.\nހޮންކޮންގެ ފުލުހުން ވަނީ އެމުޒާހަރާގެ ބައިވެރިން ގަވާއިދާ ހިލާފަށް އަމަލު ކުރަމުންދާ ކަމަށް ބުނެ، މުޒާހަރާ ރޫޅާލުމަށް ބާރުގެ ބޭނުން ކުރާނެ ކަމުގެ އިންޒާރު ދީފަ އެވެ.\nއެމުޒާހަރާގެ ބައިވެރިން ވަނީ ބިލް ފާސް ކުރުމުން ހޮންކޮންގައި ޗައިނާގެ ނުފޫޒު އިތުރުވާނެ ކަމުގެ ކަންބޮޑުވުން ފާޅުކޮށް، ޗައިނާގެ ޝަރުއީ ދާއިރާގައި ހުރި މައްސަލަތައް ފާހަގަކޮށްފަ އެވެ. އޭގެ ތެރޭގައި ގަވާއިދާ ހިލާފަށް މީހުން ހައްޔަރު ކުރުމާއި، ހައްޔަރު ކުރާ މީހުންނަށް އަނިޔާކޮށް، ގަދަކަމުން ކުށަށް އިއުތިރާފު ކުރުވުން އެފަރާތްތަކުން ފާހަގަ ކުރެ އެވެ.\nނަމަވެސް ހޮންކޮންގެ އޮފިޝަލުން ވަނީ އެބިލު ފާސްކުރި ނަމަވެސް، ޗައިނާއާ ކުށްވެރިން ހަވާލު ކުރުމާ ބެހޭ ގޮތުން އެންމެ ފަހު ނިންމުން ނިންމާނީ ހޮންކޮންގެ ކޯޓުތަކުން ކަމަށް ބުނެފަ އެވެ. އަދި ސިޔާސީ ކުށްތަކާއި ދީނީ ކުށްތަކުގައި ތުހުމަތު ކުރެވޭ މީހުން ޗައިނާއާ ހަވާލު ނުކުރާނެ ކަމަށް ބުނެފަ އެވެ.\nއެހެންނަމަވެސް އެބިލާ ދެކޮޅަށް މުޒާހަރާކޮށް، ޕެޓިޝަންތައް އަދިވެސް ދަނީ ހަދަމުންނެވެ. އެގޮތުން މިދިޔަ އާދިއްތަ ދުވަހު ބޭއްވި މުޒާހަރާގައި އެއް މިލިއަނަށް ވުރެ ގިނަ މީހުން ބައިވެރިވި ކަމަށް އިންތިޒާމު ކުރި ފަރާތްތަކުން ބުންޏެވެ. އަދި އެހާ ވަރަށް ގިނަ މީހުން އެމުޒާހަރާގައި ބައިވެރިވި ނަމަ، އެވާނީ 1997 ވަނަ އަހަރު ހޮންކޮން ޗައިނާގެ ބާރުގެ ދަށަށް ގެނައި ފަހުން އެސަރަހައްދުގައި ބޭއްވި އެންމެ ބޮޑު މުޒާހަރާއަށެވެ.\nހޮންކޮންއަކީ ޗައިނާގެ ސަރަހައްދަކަށްވީ ނަމަވެސް، "ވަން ކަންޓްރީ، ޓޫ ސިސްޓަމްސް" ޕްރިންސިޕަލްގެ ދަށުން ހޮންކޮންއަށް ޝަރުއީ މިނިވަންކަން ލިބި، އަމިއްލަ ގާނޫނު ހަދާ މަޖިލީހަކާއި އިގުތިސާދީ ނިޒާމެއް ބޭނުން ކުރެވެ އެވެ.\nރަސްމީ ދަތުރުފުޅެއްގައި ޝާހިދު މިމަހު 19 ގައި ޗައިނާއަށް\nއަލީބާބާގެ ޗެއާމަން ކަމުން ޖެކް މާ އިސްތިއުފާ ދީފި\nފުލްޓައިމް- ރާއްޖެ 0-5 ޗައިނާ


އަންބަކު އެހެން ފިރިހެނެއް ދެކެ ލޯބިވުމަކީ ކޮންކަހަލަ ކަމެއް ؟ | ދެމަފިރިން | ޢާއިލާ\nBack ކަވާސާ ޢާއިލާ ޢާއިލާގެ ބައިތައް ދެމަފިރިން އަންބަކު އެހެން ފިރިހެނެއް ދެކެ ލޯބިވުމަކީ ކޮންކަހަލަ ކަމެއް ؟\nމި ޖަވާބަކީ ފަހަރެއްގައިވެސް، ޖޯކެއް ނޫނެވެ. އެކަމަކު މިއީ، ދީނުގައި ކަޑައެޅިގެންވާ މައިގަޑު އުސޫލެކެވެ. އެއީ ޙަލާލް ކަންތައްވަނީ ބަޔާން ކުރެވިގެންނެވެ. އަދި ޙަރާމްކަންތައްވެސް ވަނީ ބަޔާން ކުރެވިގެންނެވެ. މިދެމެދުގައި މުތަޝާބިހު ކަންތައްތަކެއް ވެއެވެ. އޮތް އެންމެ ރަގަޅު ގޮތަކީ ފަހުން މި ބުނިފަދަ ކަންތައްތަކުން ދުރުހެރިވެގަތުމެވެ.\nޙަލާލްކަން އެގިފާޅު ޢިޝްޤީ ލޯތްބަކީ، ފިރިމީހާ އަނބިމީހާ ދެކެވާ ލޯތްބެވެ. އަދި އަނބިމީހާ ފިރިމީހާދެކެ ވާ ލޯތްބެވެ. ނުވަތަ އެންގޭޖްކުރެވިފައިވާ އަންހެން ކުއްޖާދެކެ ފިރިހެންމީހާ ވާ ލޯތްބާއި، އަންހެން ކުއްޖާ އެންގޭޖްކުރި ފިރިހެން ކުއްޖާ ދެކެ ވާ ލޯތްބެވެ.\nޙަރާމްކަން އެގިފާޅު ޢިޝްޤީ ލޯތްބަކީ، އެހެން މީހެއްގެ އަނބިމީހާ ދެކެ ފިރިހެނަކު ލޯބިވެ، އެ އަންހެންމީހާގެ ހިތާއި ސިކުނޑި ކިލަނބުކޮށް، އޭނާގެ ފިރިމީހާއާއި އެކު އުޅެމުންދާ ޒަވާޖީ ޙަޔާތަށް ބިންހެލުމެއް ގެންނަ ލޯތްބެވެ. މީފަދަ ލޯތްބެއްގެ ނިމުމަކީ ބައެއްފަހަރު، އަންހެންމީހާ އޭނާގެ ފިރިމީހާއަށް ޚިޔާނާތްތެރިވުމެވެ. ނޫންނަމަ، ޙަޔާތް ގަޑުބަޑުވެ، ވިސްނުން ފިރިމީހާއާއި ދުރަށް ގޮސް، އަންހެންމީހާގެ ހިތް ނުތަނަވަސް ވުމެވެ. މި ހުރިހައި ކަމެއްގެ ފެށުމަކީ ފިރިމީހާ ނޫން މީހަކު އައިސް ލޯބިވެއޭ ކިޔައި، އެ ލޯބި ހުށައެޅުމެވެ. ނުވަތަ ފުދުންތެރި ކަމެއްނެތް އަނބިން އެހެން ފިރިހެނުންގެ ފަހަތުން އުޅުމެވެ.\nމިފަދަ ލޯތްބަކީ އަނބިމީހާ އާއި އޭނާގެ ފިރިމީހާ ވަކިކުރުމެވެ. ނުވަތަ މީހެއްގެ އަންބަކު ޙަރާމްކަމަކަށް ހުށައެޅުވެ. ވީމައި މިއީ ދީނުގައި ބޮޑުފާފައެކެވެ. އަދި މި ލޯތްބަކީ ޙަރާމް ލޯތްބެކެވެ. ރަސޫލާ ޙަދީޘް ކުރައްވާފައިވަނީ: "ليس منا من خبب (أي أفسد) امرأة على زوجها"\nމާނައަކީ: ''އަންބަކު އޭނާގެ ފިރިމީހާއާއި އޮންނަ ގުޅުމަށް ބުރުއަރުވާ މީހާއަކީ އަހަރެމެންގެ ތެރެއިން ވާ މީހެއް ނޫނެވެ.''\nހަމަ މި ހުރިހާ ވާހަކައެއް ފިރިމީހާ ނޫން އެހެން ހިލޭ ފިރިހެނަކު ދެކެ އަނބިމީހާ ވާ ލޯތްބަތްވެސް ފެތެއެވެ. އެގޮތުން އަންހެނަކު އޭނާގެ ފިރިމީހާދެކެ ލޯބިވެގެން، އޭނާގެ ސިނކުޑިއާއި ވިސްނުން ޒަވާޖީ ޙަޔާތުން ބޭރަށް ނެރެ، ލޯބިވެރިއާގެ ހަނދާނުގައި ރޭ ދުވާ ހޭދަކޮށް، އޭނާ ފެންނާނެ ވަގުތަކަށް ނުވަތަ އަޑުއިވޭނެ ހިނދަކަށް ގަޑި ގުނާލަ ގުނާލަ ހުރުމަކީ ހުއްދަ ކަމެއްނޫނެވެ. އެއީ ޙަރާމް ކަމެކެވެ. މި ކަހަލަ ލޯބި، ވާ ގޮތަކުން ހިތުގެ ހައްދުން ބޭރުވެ، ދީނުގައި ޙަރާމް ކުރެވިގެންވާފަދަ ހައްދަކަށް ވަދެދާނެއެވެ. ސިއްރު ބައްދަލުވުންތަކާއި، ބީހުމާއި، އަދި މިވަރުން ނުފުދިގެން ޒިނޭއާއި ހަމައަށް ދިއުމަކީވެސް ވެދާނެ ކަމެކެވެ. ޙަޤީޤަތުގައި މިފަދަ ހުއްދަ ނޫން ޖިންސީ ގުޅުމެއް ނު ހިންގި ކަމުގައިވިޔަސް، ނަހަމަ ޖިންސީ ޚިޔާލުތައް ހިތައް އެރުމާއި ނުވަތަ އެކަން ކުރާހިތްވުމަކީ، މިކަހަލަ ލޯބީގައި އާ ކަންކަމެއް ނޫނެވެ. މިއީ އާއްމުކޮށް ކަން ހިގާ ގޮތެވެ.\nވީމައި، މީހަކާއި އިދެގެން އުޅޭ އަންހެނަކު ފިރިމީހާ ނޫން މީހެއްގެ ލޯބީގައި އާވާރާވެ އަވަދިވެގެން ދިއުމަކީ އަންހެންމީހާގެ ސާފު ހިތް ކިލަނބުވެ، ބުއްދިއަށް ބާރުކޮށް ކައިވެނީގެ އުފާވެރި މާހައުލު ތަޣައްޔަރުވެދާނެ ކަމެއްކަން އެއީ އެގިފާޅުކަމެކެވެ. މިފަދަ ލޯތްބަކީ "ލޯބި" ކަހަލަ މުޤައްދަސް ތާހިރު ލަފްޒެއް ދެވޭނެ އެއްޗެއްވެސް ނުމެ ނޫންމެއެވެ. ކިއެއްތަ މިއީ ހަވާ ނަފްސަށް ތަބާވުމެވެ. މީހަކާއި އިދެގެން އޭނާއާއި އެކު އެއްދާން ކުރަމުން، އެކަމަކު ހިތުތެރޭގައި އެހެން މީހެއްގެ ސޫރަ ބާއްވައިގެން އުޅުމަކީ މޮޔަ ކަމުގެ އިންތިހާއެވެ. އަދި އަމިއްލަ ނަފްސަށް ކުރެވޭ އިހާނާތެއްވެސް މެއެވެ. ނަފްސާނީ ބައްޔެއްގެ ފެށުމެވެ.\nކީރިތި ޤުރުއާނުގައި، މީހެއްގެ އަންބެއް ޒުވާން ފިރިހެން ކުއްޖެއް ދެކެ ލޯބިވި ގޮތުގެ ވާހަކައެއް އައިސްފައިވެއެވެ. އަދި މި ލޯބީގެ ސަބަބުން، އެއްވެސް ދީނެއް އަދި އަޚްލާޤެއްވެސް ނުރުހޭނެ އެތައްކަމެއް ވަނީ ހިގާފައެވެ. ބުނަން މިއުޅޭ ވާހަކައަކީ ޢަޒީޒުގެ އަންހެނުންނާއި ޔޫސުފްގެފާނުގެ ވާހަކައެވެ.\nއެ ވާހަކައިގައި މީހަކާއި އިދެގެން، ޢިއްޒަތުގައި އުޅެމުން ދިޔަ ޢަޒީޒުގެ އަނބިކަބަލުން ޒުލައިޚާ ޔޫސުފްގެފާނު ދެކެ ''ލޯބިވެގެން'' އަމިއްލައަށް އެކަން ހުށައަޅައި، އަމިއްލައަށް ހުށައެޅިގަތެވެ. އަދި ޒުލައިޚާގެ މަސައްކަތް ކާމިޔާބުވިނަމަ ފިރިމީހާ އަށް ޚީޔާނާތްތެރިވުމަކީ، އެއްވެސް ކަމެއް ނޫން ކަމުގައި މި ''ލޯބި'' ޒުލައިޚާއަށް ދެއްކީހެވެ. ޢިއްފަތްތެރި އީމަންކަން ވަރުގަދަ ޔޫސުފް މި އަންހެންމީހާގެ އެދުންތަކަށް ފުރަގަސްދިނީމާ، ޔޫސުފްގެ އިސްތަށިފުޅުގައި ދޮގު ތުހުމަތުތަކެއް އަޅުވައި ޖަލައްލައި ދެރަ މީހަކަށް ހެދުމުގެ ނުބައި ރޭވުން ރޭވިއެވެ.\nއެއްގޮތަކުން ބަލާއިރު މި ޙާދިސާގައި ޒުލައިޚާއަށް ދެއްކެން އޮތް ޢުޒުރުތަކެއްވެސް އެބައޮތެވެ. އެއީ ޔޫސުފް އެގެއަށް ގެނައީވެސް ފިރިމީހާ ޢަޒީޒެވެ. އެގޮތުން އަބަދު އެކުގައި އެއް ފުރާޅެއް ދަށުގައި އުޅުމާއި، ޔޫސުފަށް އާދަޔާއި ޚިލާފް ރީތިކަމެއް ލިބިފައި ހުރުމެވެ.\nނަމަވެސް ޤުރުއާނުގައި ޒުލައިޚާގެ ޢަމަލު ސިފަކޮށްފައިވަނީ ގޯސް ކަމެއްގެ ގޮތުގައެވެ. މި އިން އެގެނީ ފާޙިޝް ކަމަކަށް އަރައިގަނެ، ތިމަންނައަށް ޢުޒުރެއް އެބައޮތޭ ނުބުނެވޭނެކަމެވެ. ތިމަންނަގެ ފިރިމީހާ އަކީ ހުތުރު މީހެކޭ، ނުވަތަ އެ ޒުވާނާގެ ރީތިކަމުން ނަފްސު ނުހިފެހެއްޓުނީއޭ، މުސްކުޅިއެކޭ ނުވަތަ ތިމަންނަގެ ޖިސްމާނީ އެދުންތައް ފުއްދައި ދޭންވާ ގޮތަށް ފުއްދައި ނުދެވެއޭ ބުނެ، އެހެން ވަގުފިރިއެއް ގެންގުޅުމަކީ ހުއްދަވާނެ ކަމެއް ނޫނެވެ. އަދި ބުއްދީގެ ހަމަތަކުން ބަލާއިރު ވެސް އެކަށޭނެ ކަމެއް ނޫނެވެ.\nޒިނޭ ކުރުމަކީ އެންމެބޮޑެތި ފާފަތަކުގެ ތެރެއިން ހިމެނޭ ކަމެކެވެ. އެއްކަމަކީ ﷲ ކަޑައަޅުއްވާފައިވާ ހައްދެއް ފަހަނައެޅެނީއެވެ. އަނެއް ކަމަކީ މީހަކާއި އިދެގެން އުޅޭ މީހެއްނަމަ ފިރިމީހާ އަށް ޚިޔާނާތްތެރިވެ ޢާއިލާއަށް ބޮޑު ހުތުރެއް ދެވެނީއެވެ. ނުއުޅޭނަމަ ޢާއިލާގެ ނަން ޚަރާބުކޮށް އަމިއްލަ އިއްޒަތް ވެއްޔާއި މޮޑެލެވެނީއެވެ. ނުވަތަ ނަހަލާލް ކުއްޖެއް ލިބި، އެކުއްޖާގެ މުސްތަޤްބަލް ގެއްލުވައިލަނީއެވެ. މިއީ ލިބޭނެ ގެއްލުމުގެ ކުދި ކުދި މިސާލުތަކެވެ.\nއެހެންވެ އިސްލާމް ދީނުގައި މީހުންނާއި އިދެގެން އުޅޭ މީހުން ކުރާ ފާޙިޝް ކަންތައްތަކަށް އެހެން މީހުންނަށް ވުރެ ބޮޑު ޢުޤޫބާތެއް ކަޑައަޅާފައި ވެއެވެ.\nސުވާލަށް އެބުރިލަމުން އަނެއްކާވެސް ބުނަން އޮތް ވާހަކައަކީ، ލޯބީގައި ގަސްތުކުރުމާއި، އިސްނެގުންތަކެއް، އިޖާބަދިނުން އަދި ނިމުންތަކާއި ނަތީޖާތަކެއް ވެއެވެ.\nގަސްތުކުރުމާއި، އިސްނެގުންތައް އަދި އިޖާބަދިނުމަކީ އިންސާނުންނަށް އޭގެ މައްޗަށް ބާރުފޯރުވޭ، އިޚްތިޔާރު ލިބިގެންވާ ކަންތަކެވެ. މި ބީދައިން، ބެލުމާއި ހީލުމާއި ވާހަކަ ދެއްކުން ދެން އިޖާބަ ދިނުމާއި ބައްދަލުކުރުމަކީ ކޮންމެ އަންހެނަކަށްވެސް އަދި ފިރިހެނަކަށްވެސް، ކުރުމާއި ނުކުރުމުގެ އިޚްތިޔާރު ލިބިގެންވާ ކަންތަކެވެ.\nލޯބީގެ މި ދެންނެވި ކަންތައްތަކަށް ބޯލަބައި، ނަފްސުގެ ހުންގާނު ދޫކޮށްލައިފިނަމަ، އޭނާ ދާނީ އޭގެ އޮއިވަރުގައި ޖެހި ބެހެމުންނެވެ. އަދި އެންމެ ފަހުން އޭގެތެރެއަށް ޣަރަޤުވެ ސަލާމަތް ނުވާ ހިސާބަށް ހިގައި ދާނެއެވެ.\nޅެން ވެރިއަކު ބުނެފައިވެއެވެ:\nބަލާލުމަކުން، އެއަށްފަހުގައި އަސަރުގަދަ ރީތި ހީލުމަކުން * ސަލާމެއް ކޮށްލުމަށްފަހުގައި ނިމޭނީ ގަޑި ކިޔައިލުމަކުން\nބަލާނެ ކަމެއްނެތޭ، ބައްދަލުކުރާނޭ ކޮންމެވެސް ގޮތަކުން * ހަލާކުވެ ގެނބި ކަނޑަށް ޢިޝްޤީ ދަނީ އެންމެން މިބީދައަކުން\nލޯތްބަކީ ހިތުން ވާއެއްޗެކެވެ. ވީމާ ހިތަށް ނާރުވާނަމަ މިކަހަލަ ފާފަވެރި ލޯބި ހިތުގައި ހެދި ބިޔަވަމުންނެއް ނުދާނެއެވެ.\nލޯބިވެރިއާ ހިތް މައްޗަށް ގެނެސް އެކަމުން ފޮނި އިހުސާސްތަކެއް ނުކުރާނަމަ ކަރަށް މަޅި ބާރުވަމުން ނުދާނެއެވެ. މީހެއްގެ ހިތަށް ޝައިޠާނާގެ ވަސްވާހުން، ފިރިމީހާ ނޫން މީހެއްދެކެ "އެހެންކަހަލަ" ޝުޢޫރެއް ހިތަށް ވަދެދާނެއެވެ. ނަމަވެސް އެއަށް ފެންދީ ކާންދީ ބޮޑު ކުރަނީ ހަމަ އަމިއްލައަތުންނެވެ.\nކުރީގައި "ރައްޓެހި" ވެގެން އުޅުނު ކުއްޖާ ގުޅުމުން ވާހަކަ ނުދައްކާނަމަ އޭނާގެ މަޅީގައި އަލުން ނުޖެހޭނެއެވެ. ފެންނަ ހިސާބަށް ނުދާނަމަ އޭނާ މަތިން ހަދާން ނުވާނެއެވެ. ހުސްވަގުތު ރަގަޅު ކަންތަކުގައި ހޭދަކޮށް، އީމާން ކަމުގެ ނޫރުން ހިތްފުރައި، ފިރިމީހާގެ ލޯބީގައި މަސްތުވާނަމަ އެއްކަލަ ކުރީ "ބިޓަށް" ހިތުތެރޭގައި ޖާގައެއް ނު އޮންނާނެއެވެ.\nޢާޝިޤާ އޭނާގެ ނަފްސު މައިތިރި ނުކުރެވޭ ވަރަށް ހިގަމުންގޮސް، ފާލަމުގެ ނިމޭކޮޅުން ވެއްޓިއްޖެނަމަ އެކަމުގެ މަސްއޫލުވާން ޖެހެނީ ހަމަ އަމިއްލައަށެވެ. ފުރަތަމަ ފިޔަވަޅު އެޅީ އަމިއްލަ އިޚްތިޔާރުގައެވެ. އަމިއްލަ އަށް އަލިފާންގަޑަކަށް ފުންމާލައިފައި ދެން، ތިމަންނައަށް ފިނި އެއްޗަކަށްވާށޭ ކިޔައި ހަޅޭއްލެވިޔަސް ވާނެ ކަމެއް ނެތެވެ. އެވަގުތު އޮންނާނީ ހުރިހައި ކަމެއްވެ ނިމިފައެވެ.\nއަނބިން، އެ މީހުންގެ ފިރިންނާއި މެދު ފުދުންތެރި ކަމުގެ ބެލުމަކުން ބަލާށެވެ. ފުދުންތެރި ވާންޖެހެނީ ހަމައެކަނި ފައިސާއަކު ނޫނެވެ. ފިރިމީހާ ނޫން މީހުންނާއި ދިމާލަށް، އެދުންތެރި ކަމުގެ ލޯ ދިއް ނުކުރާށެވެ. ހިތަށް ފިތުނައެއް ވަދެދާނެ ހުރިހައި ދޮރެއް ބަންދުކޮށްގެން ހުންނާށެވެ. ހިތުތެރޭގައި ކުޑަ އަލިފާން ކަނިކޮޅެއް ހެދިއްޖެ ނަމަ، ހުޅުގަޑަކަށް ވުމުގެ ކުރިން ނިތްވައިލާށެވެ.\nފިރިމީހާ ނޫން މީހަކާއި ހިތް ކައިރިވާކަމަށް އިހްސާސްވެއްޖެނަމަ، އެކަމާއި އިދިކޮޅަށް ކުރެވެން އޮތްހައި ކަމެއް ކުރާށެވެ. ފެންނަ ހިސާބަށް ނުދާށެވެ. ވާހަކަ ނުދައްކާށެވެ. ލޮލާއި ދުރުގައިވާ އެއްޗަކީ ހިތާއިވެސް ދުރުގައިވާ އެއްޗެއް ކަމަށް ހަރުބަހެއްގައި އޮވެއެވެ.\nމީހަކާއި އިނުމަށްފަހު، އެހެން މީހުންގެ މަތިން ހަނދާންވާނަމަ، ކަމެއް ނެތިފައި ހުސްވަގުތު ގިނަވެފައި ނުހުންނާށެވެ. ކޮންމެވެސް ފައިދާހުރި ކަމެއް ކުރާށެވެ. މީހުންގެ ހިތަށް އަންނަ ހުރިހައި ނުބައި ޚިޔާލުތަކެއް އަންނަނީ ހުސްވަގުތު ގިނަވެފައި ހުންންއިރެވެ. އަޅުކަމުގައި ގިނަ ވަގުތު ހޭދަކޮށް، ފިރިމީހާއާއި މެދު ފުދުންތެރިވެ، އެހެންމީހުންގެ މަތިން ހަނދާން ނުކުރުމަށް ނިޔަތް ގަންނާށެވެ. އިޚްލާސްތެރި ނިޔަތަކަށްފަހު ދެން ހިތަށް އަރާ އެއްޗެހި ތަކާއިމެދު ކުރާނެ ކަމެއް ނެތެވެ.\nމިފަދަ ޝުޢޫރުތައް، ހިތައް އެރުން ނު ހުއްޓުވޭނަމަ އެކަން ހިތުތެރޭގައި ސިއްރުކޮށްފައި ބާއްވާށެވެ. ހުންގާނު އަތުން ދޫކޮށްނުލާށެވެ. ނޫންނަމަ ތިމާގެ ކައިވެންޏާއި، ލިބިފައިތިބި ދަރިންގެ މުސްތަޤްބަލް ގެއްލުނީއެވެ. އިރާދަ ކުރެއްވިއްޔާ، މިފަދައިން މަސައްކަތް ކުރާ މީހުންނަށް، ދުވަސްކޮޅަކުން ހިތުގެ މައްޗަށް ބާރު ހިންގުމުގެ ކުޅަދާނަކަން ލިބޭނެއެވެ.\nމި ލިއުން އަންހެނުންނަށް ބޮޑަށް އަމާޒު ކޮށްފައި މި އޮތީ، ކައިވެނީގެ ބައިވެރިއާ ނޫން މީހުންދެކެ ލޯބިވަނީ ހަމައެކަނި އަންހެން ޖިންސުގެ މީހުންކަމަށް ޤަބޫލުކުރާތީއެއް ނޫނެވެ. ފިރިހެނުންގެ ކިބައިގައިވެސް މި މައްސަލަ އޮވެއެވެ. ފަހަރެއްގައި ފުކެއް ބޮޑުވެސް ވެދާނެއެވެ. ދީނުގެ އަމުރުތަކަށް ތަބާވުމުގައި އަންހެނެއް ފިރިހެނެއް ވަކި ތަފާތެއް ނޫނެވެ.


Galolhu dhandu kairiah ehvi bidheyseen fonuvaalaifi – Iru\nގަލޮޅު ދަނޑު ކައިރިއަށް އެއްވި ބިދޭސީން ފޮނުވާލައިފި\nގަލޮޅު ދަނޑު ކައިރިއަށް މިއަދު ހެނދުނުން ފެށިގެން ބިދޭސީންތަކެއް އެއްވާން ފެށުމުން ފުލުހުން އެ މީހުންގެ އެއްވުން ރޫޅާލައި ދުރަށް ޖައްސައިފި އެވެ.\nމިއަދު ހެނދުނު ގާތްގަނޑަކަށް 7:30 އިން ފެށިގެން ދަނޑު ކައިރިއަށް ބިދޭސީން ޖަމާވާން ފެށި އެވެ. އަދި 9:00 ޖެހި އިރު ގިނަ އަދަދަކަށް އެ ސަރަހައްދަށް ބިދޭސީން އެއްވެފައި ތިއްބެވެ. ބިދޭސީންތަކެއް އެ ތަނަށް އެއްވުމާއެކު އެސްއޯ ފުލުހުން އެ ތަނަށް ގޮސް ވަނީޫ އެ މީހުންނަށް ދުރަށް ދާން އަންގައިފަ އެވެ.\nފުލުހުން ބުނީ، ގަލޮޅު ދަނޑު ކައިރިއަށް މިއަދު ބިދޭސީ މަސައްކަތްތެރިންގެ ބަޔަކު އެއްވި ކަމަށާއި އެ މީހުން މިހާރު އެ ސަރަހައްދުން ދުރަށް ޖައްސައި ފޮނުވާލާފައިވާ ކަމަށެވެ. ބިދޭސީން ދުރަށް ޖެއްސުމުގައި އެއްވެސް ހަމަނުޖެހުމަށް ހިނގާފައެއް ނުވެ އެވެ.\nއެ ސަރަހައްދުގައި ހުރި ބިދޭސީއަކު ބުނި ގޮތުގައި އެ މީހުން ދިޔައީ އިކޮނޮމިކް މިނިސްޓްރީން ބިދޭސީން ރަޖިސްޓާ ކުރުމުގެ މަސައްކަތްތަކެއް އެތަނުގައި ހިނގާތީ ކަމަށެވެ. ނަމަވެސް ގިނަ ބަޔަކު އެތަނަށް ދިޔުމުން އެ މީހުން މަސައްކަތް ހުއްޓާލާ ބަންދު ކުރި ކަމަށެވެ.\nދަރުމަވަންތަ ސްކޫލްގެ އާ އިމާރާތް ކުރުމަށް ހަމަޖެހިފައިވާ ބިން ސާފުކޮށް ނިންމާލައިފި\nމިއަދު ބީދޭސީންގެ ބަޔަކުޔ އެއްވީ ރަޖިސްޓާ ކުރުމަށް ކަމަށް އެ މީހުން ބުނި ނަމަވެސް އިކޮނޮމިކް މިނިސްޓްރީގެ އޮފިޝަލަކު ވިދާޅުވި ގޮތުގައި ބިދޭސީން ރަޖިސްޓާ ކުރުމުގެ އެއްވެސް މަސައްކަތެއް މިއަދު ދަނޑުގައި ނުކުރެ އެވެ.\nފަހަކަށް އައިސް މުސާރަ ނުދިނުމާއި ވަޒީފާގެ މައްސަލަތަކުގައި ބިދޭސީންގެ މުޒާހަރާތައް ދަނީ އިތުރުވަމުންނެވެ.


Neymar deal ge therein PSG aa gulhen Dembele dhekolhu | Mihaaru\nއޮސްމާން ޑެމްބެލޭ.-- ފޮޓޯ: އޭއެފްޕީ\n29 އޯގަސްޓް 2019 - 10:59\nފްރާންސްގެ މީޑިއާތަކުން ރިޕޯޓްކުރާގޮތުގައި އިއްޔެ ޕީއެސްޖީއާ އެކު ބޭއްވި ބައްދަލުވުމުގައި ބާސެލޯނާ އިން ހުށަހަޅާފައިވަނީ ދެ އަހަރު ދުވަހުގެ ތެރޭގައި ދައްކާ ގޮތަށް 140 މިލިއަން ޔޫރޯގެ އިތުރުން އިވާން ރަކިޓިޗް އާއި އެއް އަހަރުގެ ލޯން އެއްބަސްވުމެއްގެ ދަށުން ޑެމްބެލޭ ދޭށެވެ. އެ ޑީލަށް ޕީއެސްޖީގެ ރުހުން ލިބިފައިވީނަމަވެސް މިހާރު އޮތް ހުރަހަކީ ޑެމްބެލޭ ކްލަބް ބަދަލުކުރަން ބޭނުންނުވުމެވެ.\nއުމުރުން 22 އަހަރުގެ ޑެމްބެލޭގެ އޭޖެންޓް ސިސޯކޯ ބުނީ ނޭމާގެ ޑީލްގެ ތެރެއިން ޕީއެސްޖީއާ ގުޅެން ޑެމްބެލޭ ބޭނުންނުވާ ކަމަށެވެ.\n"ބާސެލޯނާގައި މަޑުކުރުމަކީ ޑެމްބެލޭ ބޭނުންވާ ގޮތް. އެއީ 100 ޕަސެންޓް ޔަގީންކަމެއް. އޭނަ ކްލަބް ދޫކޮށްނުދާނެ. އޭނާ ބޭނުންވަނީ ބާސެލޯނާގައި ހުރެ ފެންވަރު ސާބިތުކޮށްދޭން،" ސިސޯކޯ ބުނެފައިވެ އެވެ.\nއަންނަ މަހު ދެ ވަނަ ދުވަހު ޔޫރަޕްގެ ގިނަ ގައުމުތަކަށް ޓްރާންސްފާ މާކެޓް ބަންދުވާއިރު، އޭގެ ކުރިން ނޭމާގެ ޑީލް ނިންމަން ޕީއެސްޖީން ބޭނުންވެ އެވެ. އެހެންވެ ޕީއެސްޖީން ވަނީ ވަކި ޝަރުތުތަކެއް ހުށަހަޅައިގެން މި ޑީލް އަވަސްކުރަން ބާސެލޯނާ އަށް އަންގައިފަ އެވެ.\nރިޕޯޓްތައް ބުނާގޮތުން ޕީއެސްޖީން ނޭމާ ވިއްކާލާ އެއްބަސްވުމުގައި ހިމަަނަން ބޭނުންވާ ޝަރުތުތަކަކީ ދެ އަހަރު ކުރިން ނޭމާ ވިއްކާލިއިރު، އޭނާ އަށް ދޭން އޭރު ޕީއެސްޖީން އެއްބަސްވި ބައެއް ބޯނަސްތައް މި ޑީލްގެ ތެރެއިން އޭނާ ސޮއިކުރާ ކްލަބަކުން ހަ މަސް ދުވަހުގެ ތެރޭގައި ހަމަޖައްސައިދޭ ގޮތަށް އެއްބަސްވުމަށެވެ. އަދި ނޭމާ ސޮއިކުރާ ކްލަބަކާ ގުޅިން އޭނާ އަށް ހަމަޖެހިގެންދާ ބައެއް ސްޕޮންސަޝިޕް ޑީލްތަކުން ލިބޭ ފައިދާއެއް އަހަރު ވަންދެން ޕީއެސްޖީ އަށް ލިބޭގޮތަށް ހަމަޖެއްސުމަށް އެއްބަސްވުމުގައި ހުށަަހަޅަން އެދިފައިވެ އެވެ. ރިޕޯޓްތައް ބުނާގޮތުން މިއީ ޕީއެސްޖީން ނޭމާއާ އެކު ސޮއިކުރި ކޮންޓްރެކްޓްގައި ހިމަނާ މިހާތަނަށް ފުރިހަމަނުވެ ހުރި ކަންތައްތަކެއްގެ ބަދަލު ހޯދުމުގެ ގޮތުން އެއްބަސްވުމުގައި ހިމަނާ ބައިތަކެކެވެ. ޕީއެސްޖީން އަންދާޒާ ކުރާގޮތުގައި މި ދެ ބައި ހިމަނައިގެން އެ ކްލަބަށް 70 މިލިއަން ޑޮލަރުގެ ފައިދާއެއްކުރާނެ އެވެ.\nޕީއެސްޖީގެ ފަރިތަކުރުންތަކުގެ ތެރެއިން ނޭމާ.-- ފޮޓޯ: އޭއެފްޕީ\nޑެމްބެލޭ ޕީއެސްޖީ އަށް ދާން ދެކޮޅު ހަދައިފިނަމަ ބާސެލޯނާ އަށް މި ޑީލްކުރިއަށްގެންދަން އޮތްގޮތަކީ އިތުރު 45 މިލިއަން ޔޫރޯ ހުށަހެޅުމެވެ.\nމި ސީޒަނުގައި މިހާތަނަށް ޕީއެސްޖީން ކުޅުނު މެޗެއްގައި ނޭމާ ނުކުޅެ އެވެ. ޕީއެސްޖީ ކުޅޭ މެޗުތަކުގައި ނޭމާއާ ދެކޮޅަށް ލިޔެފައިވާ ލިޔުންތައް ހިމެނޭ ބެނާތައް ސަޕޯޓަރުން ވަނީ ބޭނުންކޮށްފަ އެވެ. ރިޕޯޓްތައް ބުނާގޮތުން ޕީއެސްޖީގެ ކޯޗު ތޯމަސް ޓުޗެލް ވަނީ މި ސީޒަނަށް ނޭމާ ނުލައި އެ ޓީމުގެ ޕްލޭންތައް ހަދައިފަ އެވެ.\nބްރެޒިލާއި ސްޕެއިންގެ މީޑިއާތަކުން ރިޕޯޓްކުރާގޮތުގައި ނޭމާ ހުރީ ބާސެލޯނާ އަށް ބަދަލުވެވޭނެ ކަމުގެ ފުރިހަމަ ޔަގީންކަމާ އެކު އެވެ. އަދި ޓްރާންސްފާ ކުރިއަށްގެންދިއުމަށް ގާނޫނީ ގޮތުން ކަންތައްތަކެއް ފުރިހަމަކުރަން ޖެހިއްޖެނަމަ އޭނާ އެކަން ކުރަން ވެސް ތައްޔާރަށް ކަމަށް ރިޕޯޓްތައް ބުނެ އެވެ.\nވާންކޮށްފަ ބަހައްޓާ. ޑެމްބެލޭވެސް މާ ފޮނިނުވޭ. ނޭމާރ މިފަހަރު ގެންނާނަން\nބަލަ ނޭމާ ގެންނަން މުޅި ކްލަބު އެއްކޮށް ވިއްކާލަން ޖެހޭތަ؟\nކްލަބް އެއްކޮށްތަ ވިއްކާލަނީ؟ އެގޮތަށް މާޒީގައި ކަންތައް ހިނގާފަ ހުރީވެސް. މުޅި ދުނިޔެއިންވެސް 2014އިގެ ފަހުން 1ބިލިއަން ޔޫރޯ ޚަރަދުކުރި ހަމައެކަނި ޓީމަކީ ބާރސާ ކަމަށްވާއިރު ޔޫރަޕުގައި ލިބުނު ކާމިޔާބީއަކީ ކޮބާ؟ އެއާ ގާތްކުރާ ވަރަށްވެސް ޚަރަދުނުކޮށް ރެއާލުން ޖެހިޖެހިގެން3ޗެމްޕިއަންސް ލީގު ނެގި. ބާރސާއަށް ކާމިޔާބު ލިބެން އޮތީ ނޭމާރ ކަހަލަ ހުނަރުވެރި ކުޅުންތެރިން ގެނެސްގެން. ގްރީޒްމަންވެސް ރަނގަޅު\nއޭނަ ކޯއްޗެކޭތަ ތިޔަ ކިޔަނީ؟ ޓްރާންސްފަރ ފެށިއިރު ރެއާލް މެޑްރިޑުގެ ޓްރާންސްފަރ ފެނި މަލާމާތްކުރުމުގަ. އޭރުވެސް މަމެން ކީ ވޭތުވެދިޔަ5ވަރަކަށް އަހަރުވެސް ރެއާލުން ނެތޭ ބާރސާއާ ގާތްކުރާ ވަރަކަށްވެސް ޚަރަދުކޮށްފަ. މި ޓްރާންސްފަރ ވިންޑޯވެސް މިނިމެނީ ހަމަ އެހެން. ދެން ހަޖަމުކޮށްލާ. އަދިވެސް އެހެން ކްލަބްތަކަށް މަލާމަތްކުރެވޭތޯ ބަލާތި.


Madiaa Vahtharu Miyaru, Varah Gina Dhuvas Fahun Fenijje - Vaguthu\nމަޑިއާ ވައްތަރު މިޔަރު، ވަރަށް ގިނަ ދުވަސް ފަހުން ފެނިއްޖެ\nމިޔަރަކީ މޫދުގައި ދިރިއުޅޭ މަހުގެ ބާވަތްތަކުގެ ތެރެއިން އެންމެ އާއިލާ ބޮޑު އެއް ބާވަތެވެ. އިންސާނުންނަށް އަދި ހޯދިފައި ނުވާ އެތައް ބާވަތެއްގެ މިޔަރު އުޅޭކަމަށް ބެލެވޭއިރު، ހޯދިފައިވީނަމަވެސް، މިއިން ޒަމާނަކު މީހެއްގެ ލޮލަށް ނުފެންނަ އެތައް ބާވަތެއްގެ މިޔަރުވެސް އުޅެމުންދެއެވެ.\nއެގޮތުން، އެތައް ދުވަހެއް ފަހުން، މިޔަރު އާއިލާގެ އެންމެ ތަފާތު އެއް މިޔަރު، ވަރަށް ފަހުން ވަނީ ފެނިފައެވެ. އެއީ ހަށިގަނޑުން މަޑިއަކާ ވައްތަރު ގޮތެއް ހުންނަ އެންޖަލް ޝާކް އެވެ.\nޒޫލޮޖިކަލް ސޮސައިޓީ އޮފް ލަންޑަން އިން އެތައް ދުވަހެއް ވަންދެން ކުރި މަސައްކަތުން މި މިޔަރު ފެނިފައިވަނީ އިނގިރޭސިވިލާތުގެ ވޭލްސްގެ ކައިރިންނެވެ. އެސަރަޙައްދުގައި އެންޖަލް ޝާކް އުޅޭކަމުގެ މައުލޫމާތު ދީފައިވަނީ އެސަރަޙައްދުގައި މަސްވެރިންކަން ކުރާ ފަރާތްތަކުންނެވެ.\nމިޔަރުގެ އެންމެ ދުވަސްވީ އެއް ބާވަތަކީ އެންޖަލް ފިޝް ކަމަށްވާއިރު މިއީ ދުނިޔެއިން ނެތި ދިއުމުގެ ބިރު ހީވެފައިވާ ބާވަތެއްކަން ފާހަގަކޮށްލެވެއެވެ. ސައިންސްވެރިން ގަބޫލު ކުރާ ގޮތުގައި މި ބާވަތުގެ މިޔަރު ދުނިޔެއިން ނެތި ދިއުމަކީ މުޅި މިޔަރުގެ ދަރިފަސްކޮޅަށްވެސް ލިބޭ ގެއްލުމަކަށް ނޫނީ ނުވާނެއެވެ.\nވޭލްސްގެ ކައިރިން މިޔަރު ފެނުނުކަމުގައިވިޔަސް، މިއީ އެސަރަޙައްދުގައި އުޅެމުންދާ މިޔަރެއްކަން އަދި އެނގިފައިނުވެއެވެ.\nޖެނުއަރީ 26, 2019 17:07\nއަހަރުމެން ރަށު ފަޅުތެރޭގަ ވަރަށް ގިނައިން އުޅޭ އެއްޗެއްމީ\nޖެނުއަރީ 26, 2019 17:21\nފ އަތުޅު ހިމިތީ ފަޅު ތެރޭގައި ބައިވަރު އުޅޭ ތިކަހަލަ މިޔަރު.\nޖެނުއަރީ 26, 2019 18:54\nމަޑިޔަކީވެސް މިޔަރު އާއިލާ\nޖެނުއަރީ 26, 2019 21:59\nތިކަހަލަ މިޔަރު ބައިވަރު ފެނޭ މަމީ ފީނަށް އުޅޭ މީހެއް މޫދަށް ނުދާ ކުދިންނަށް ނުފެނި ދާނެ ފަހަރެއްގަ\nޖެނުއަރީ 26, 2019 23:32\nފ ހިމިތީގެ ރަށްޔިތުން ތި ހިމާޔަތް ކުރަން ޖެހޭ\nޖެނުއަރީ 27, 2019 09:15\nފ ހިމިތީ އަކީ ފަޅުރަށެއް\nޖެނުއަރީ 27, 2019 08:38\nމިހިރި ކޮމެންޓްތަށް ބަލާލީމާ ގަބޫލުކުރެވެނީ މީ ރާއްޖޭގައި ވަރަށް ގިނަ ބާވަތެއްކަން. ތިޔައިގެ ފޮޓޯގަނޑެއް ނަގާ "ލޮސް އެންޑް ފައުންޑް" ޖަހާ ސޯޝަލް މީޑިއާގައި ޝެއަރ ކޮށްލަންވީނު.


India ge coach kamah4nameh\nއިންޑިއާގެ ގައުމީ ޓީމުގެ ކޯޗް ކަމަށް ޝޯޓްލިސްޓް ކޮށްފައިވާ ހަތަރު ކޯޗުން ލީ މިންގް ސަން، ހޮކާން އެރިކްސަން، އެންޑްރޭ ސްޓަމިކް، އަލްބަޓް ރޮކާ ---\nއިންޑިއާގެ ގައުމީ ޓީމުގެ ކޯޗް ކަމަށް ކުރިމަތިލި މަޝްހޫރު ކޯޗުންގެ ނަންތައް އުނިކޮށް، ފައިނަލް ލިސްޓްގައި ހަތަރު ނަމެއް ޝޯޓް ލިސްޓް ކޮށްފި އެވެ.\nއިންޑިއާގެ ކޯޗް ކަމަށް ކުރިމަތިލުމަށް ހުޅުވާލި ފުރުސަތުގައި، އިނގިރޭސި ގައުމީ ޓީމުގެ ކުރީގެ ދެ ކޯޗުން ކަމަށްވާ ސްވެން ޔޯރާން އެރިކްސަން އަދި ސޭމް އަލަޑައިސްގެ އިތުރުން ފްރާންސްގެ ވޯލްޑްކަޕް ކޯޗް ރޭމަންޑް ޑޮމިނިކްވެސް އެ މަގާމަށް ކުރިމަތި ލި އެވެ. އަދި ކޮސްޓަރިކާ އަށް ދެ ފަހަރެއްގެ މަތިން ވޯލްޑްކަޕުގައި ކޯޗް ކޮށްދިން ގިމަރޭސްވެސް އިންޑިއާގެ ފެޑްރޭޝަނަށް ސީވީ ހުށަހެޅި އެވެ.\nއެހެންނަމަވެސް އިންޑިއާއިން ވަނީ އެ ހަތަރު ކޯޗުންގެ ނަންވެސް ފައިނަލު ލިސްޓުން އުނިކޮށްފަ އެވެ. އެ ކޯޗުންގެ ނަން ފައިނަލު ލިސްޓުން އުނިކުރީ، އެ ކޯޗުން ހުށަހަޅާފައިވާ މުސާރަ ބޮޑު ކަމުންނެވެ. ބައެއް ރިޕޯޓްތަކާއި ހަވާލާދީ ޓައިމްސް އޮފް އިންޑިއާއިން ބުނެފައި ވަނީ އެންމެ ބޮޑު މުސާރައަކަށް ޑިމާންޑް ކޮށްފައި ވަނީ އަލަޑައިސް އެވެ. މުސާރައިގެ ގޮތުގައި އަހަރަކު އެއް މިލިއަން ޑޮލަރު ދިނުމަށް އޭނާ ހުށަހަޅާފައިވާ ކަމަށް އެ ނޫހުން ބުނެ އެވެ.\nޝޯޓް ލިސްޓް ކުރި ހަތަރު ކޯޗުންގެ ތެރޭގައި، 2014 ގެ ވޯލްޑްކަޕަށް ކްރޮއޭޝިއާ ކޮލިފައި ކޮށްދިން އެންޑްރޭ ސްޓަމިކް ހިމެނެ އެވެ. ސޯޓްލިސްޓްގައި ހިމެނޭ އެންމެ ހައިޕްރޮފައިލް ކޯޗަކީވެސް އޭނާ އެވެ. އެ އަހަރުގެ ވޯލްޑްކަޕަށް ކޮރޮއޭޝިއާ ކޮލިފައި ކޮށްދިން ނަމަވެސް އޭނާ އާއެކު ވޯލްޑްކަޕަށް ދާން ކްރޮއޭޝިއާގެ ފެޑްރޭޝަނުން ބޭނުމެއް ނުވި އެވެ. އެއީ އޭރު އޭނާގެ ތަޖުރިބާ މަދު ކަމުންނެވެ. އޭނާ ވަނީ އިރާން ލީގް އަދި ގަތަރު ލީގްގަ މަސައްކަތް ކޮށްފަ އެވެ. އޭޝިއާގެ ތަޖުރިބާ އޭނާގެ ކިބައިގައި ބޮޑުވުމަކީ އިންޑިއާއިން އޭނާގެ ނަން އިހްތިޔާރު ކޮށްފާނެ ސަބަބެކެވެ.\nޝޯޓް ލިސްޓް ކުރި ހަތަރު ކޯޗުންގެ ތެރެއިން އިންޑިއާގެ ފުޓްބޯޅަ އެންމެ ބޮޑަށް އެނގޭނެ ކޯޗަކީ، ބެންގަލޫރު އެފްސީގެ ކުރީގެ ކޯޗް އަލްބަޓް ރޮކާ އެވެ. އޭނާ ވަނީ އައި ލީގް އަދި އިންޑިއަން ސުޕަ ލީގް ގައި ބެންގަލޫރަށް އިރުޝާދު ދީފަ އެވެ. އޭނާގެ އެންމެ ހާއްސަ ކާމިޔާބަކީ، 2016 ވަނަ އަހަރުގެ އޭއެފްސީ ކަޕުގެ ފައިނަލަށް ބެންގަލޫރު ގެންގޮސް ދިނުމެވެ.\nއިންޑިއާގެ ފައިނަލު ލިސްޓްގައި އޭނާގެ ނަން ޝޯޓްލިސްޓް ކުރި ނަމަވެސް، ބާސެލޯނާގެ ކުރީގެ އެސިސްޓެންޓް ކޯޗަށް އޮތް އެންމެ ބޮޑު ޑިސްއެޑްވާންޓޭޖަކީ، ގައުމީ ޓީމަކަށް ކޯޗް ކޮށްދިނުމުގައި އެކަށީގެންވާ ތަޖުރިބާ ނެތުމެވެ. އެހެން ނަމަވެސް އޭނާ ވަނީ ބާސެލޯނާގެ ކުރީގެ ކޯޗް ފްރޭންކް ރައިކާޑްގެ އެސިސްޓެންޓެއްގެ ގޮތުގައި ސައުދީ އަރަބިއްޔާގެ ގައުމީ ޓީމުގެ އެސިސްޓެންޓް ކޯޗެއްގެ ގޮތުގައި މަސައްކަތް ކޮށްފަ އެވެ. އަދި ދުވަސްކޮޅެއް ވަންދެން އެލް ސަލްވަޑޯގެ ގައުމީ ޓީމަށް ކޯޗް ކޮށްދިނެވެ.\nހޮކާން އަކީ، ސްވިޑެންގެ ގައުމީ ޓީމުގެ ކުރިގެ ކޯޗް ޖޯޖް އެރިކްސަންގެ ދަރިފުޅެވެ. އޭޝިއަން ކަޕުގައި އެންމެ ޒުވާން ސްކޮޑެއް އޮތީ އިންޑިއާގެ ޓީމުގަ އެވެ. އަދި ބޮޑެތި މުބާރާތްތަކަށް ދާއިރުވެސް އިންޑިއާގެ ޓީމުގައި ގިނަ އަދަދެއްގެ ޒުވާން ކުޅުންތެރިން ހިމެނުމަށް އެ ގައުމުން އިސްކަން ދެ އެވެ. އެކަމަށް ބަލާއިރު ހޮކާން އަކީ އިންޑިއާގެ ޓީމަށް ވަރަށް އެކަށޭނެ ކޯޗަކަށް ވާނެ އެވެ.\nއޭނާ ވަނީ ހަ އަހަރު ވަންދެން ސްވިޑެންގެ 21 އަހަރުން ދަށުގެ ގައުމީ ޓީމަށް ކޯޗް ކޮށްދީފަ އެވެ. އެހެންނަމަވެސް އޭނާއަށް އޮތް އެންމެ ބޮޑު ޑިސްއެޑްވާންޓޭޖަކީ އޭޝިއާގެ ފުޓްބޯޅައިގެ ތަޖުރިބާ ނެތުމެވެ. އަދި ޔޫރަޕްގެ ފުޓްބޯޅައިގެ ތަޖުރިބާވެސް އޭނާގެ ނެތެވެ. ސްވިޑެންއިން ބޭރުން ޔޫރަޕްގެ އެއް ވެސް ކުލަބަކަށް އަދި ޓީމަކަށްވެސް އޭނާ ކޯޗް ކޮށްދީފައެއް ނުވެ އެވެ.\nލީ މިންގް ސަން\nދެކުނު ކޮރެއާގެ ތާރީހްގައި ހޯދި ވޯލްޑްކަޕުގެ އެންމެ ބޮޑ ކާމިޔާބު ހޯދިއިރު ލީ މިންގް އަކީ އެ ޓީމުގެ ކުޅުންތެރިޔެކެވެ. ކޮރެއާ ޖަޕާންގައި 2002 ވަނަ އަހަރު ބޭއްވި ވޯލްޑްކަޕުގެ ސެމީފައިނަލަށް ވަރުގަދަ އިޓަލީ ކަޓުވާލުމަށް ފަހު ދަތުރު ކުރި ކޮރެއާގެ ޓީމުގައި ލީ މިންގް ހިމެނެ އެވެ. އޭނާ ވަނީ ވޯލްޑްކަޕުގައި ދެ ފަހަރަށް ކުޅެފަ އެވެ.\nމާ ހައިޕްރޮފައިލް ކޯޗެއް ނޫން ނަމަވެސް އިންޑިއާގެ ކޯޗް ކަމަށް އައުމުގައި އޭނާ އަށް ފަހި ފުރުސަތެއް އޮތް ކަމަށް ގަބޫލު ކުރެވެ އެވެ. އެއީ ކޮރެއާގެ 23 އަހަރުން ދަށުގެ ޓީމުގެ ކޯޗަކީ އޭނާ ކަމަށް ވުމުންނެވެ. ކޮރެއާގެ ދުރު ހިސާބުތަކުން ޒުވާން ކުޅުންތެރިން ގެނެސް އެ ކުޅުންތެރިން ތަމްރީން ކުރުމަށް އޭނާ ވަނީ އިސްކަން ދިފަ އެވެ. މިއީ އިންޑިއާއިންވެސް އޭނާ އާ މެދު ޝައުގުވެރިވާ އެއް ސަބަބެވެ. އެހެންނަމަވެސް ސީނިއާ ޓީމެއް ގެންގުޅުމުގެ ތަޖުރިބާ އޭނާގެ ކިބައިގައި އެހާ ބޮޑަކަށް ނެތެވެ.


Iulaan | Dhiislam\nދިއިސްލާމް ޑެއިލީ ފެބްރުއަރީ 10, 2010\nލިޔުނީ؛ މުހައްމަދު ސިރުހާން (ސިރޫ)\nމިހާރަކަށް އައިސް ދިވެހިރާއްޖޭގައި މީހުންގެ ޢިއްފަތްތެރިކަން ފޭރިގަތުމާއި، މީހުން މެރުމާއި މިފަދަ ލާއިންސާނީ ނުބައި ކުށްތައް ގިނަވަމުން ދާތީވެ، ދިވެހިރާއްޖޭގައި ތިބި އިސްލާމްދީނުގެ ސަޕޯޓަރުންނަށް ބުނެ އަންގަމެވެ. ހަމައެކަނި ސަޕޯރޓުކުރުމުގެ ބަދަލުގައި، އިސްލާމްދީނުގައި އެންގެވި ހުރިހާ ކަމެއްގައި ހިފައި އިސްލާމެއްކަން ޢަމަލާއި ބަހުން އަންގައިދެމާ ހިނގާށެވެ. އިސްލާމީ ފުރިހަމަ ޝަރީޢަތް ދިވެހި މިފަސްގަނޑުގައި ޤާއިމުކުރަމާ ހިނގާށެވެ. އަދި އިސްލާމީ ރިވެތި ތަރުބިއްޔަތުން އަހަރެމެންގެ ދަރިން ތަރުބިއްޔަތު ކުރަން އަންގާ ނަޞީހަތްތެރި ވަމެވެ.\nމިކަންތައްތައް އަހަރެމެންނަށް ކުރެވޭނީ އަހަރެމެން ހޮވާ ރައްޔިތުންގެ މެންބަރުންނާއި އަދި ރައީސަކީ އިސްލާމީ ޝަރީޢަތަށް ލޯބިކުރާ މެންބަރުންތަކަކަށް ވެގެންނެވެ. އަދި އަހަރެމެންނަކީ ދީނީ ޢިލްމު ހޯދާ އެޔަށް ޢަމަލުކުރާ ބަޔަކަށް ވެގެންނެވެ. އަދި އަހަރެމެންގެ ދަރިންނަކީ އިސްލާމްދީނަށް ލޯބިކުރާ އެދީނުގައި އެންގެވި ކަންތައްތައް ކޮށް ނަހީކުރެއްވި ކަންތައްތަކުން ދުރުވެގެންވާ ބަޔަކަށް ހެދިގެންނެވެ.\nވީމާ ތިޔައެންމެހާ އަޚުންނާއި އުޚުތުންނަށް ހަމައެކަނި ސަޕޯރޓުކުރުމުގެ ބަދަލުގައި އިސްލާމްދީނުގެ ހުރިހާ ކަމެއްގައި ވަރުގަދައަށް ހިފަހައްޓާ ﷲއަށް ތަޤުވާވެރިވުމަށް ގޮވާލަމެވެ. އަދި އަމާން އޮމާން ދިވެހިރާއްޖެއެއް ބޭނުންނަމަ ކުށްކުރާ މީހުންނަށް އިސްލާމީ ޝަރީޢަތުގައިވާ އަދަބު ދިނުމަށް ގޮވާލަމެވެ.\nއަމާން އޮމާން ދިވެހިރާއްޖެއަކަށް - އިސްލާމީ ޝަރީޢަތް ގެންނަމާ


Aharu nimeyiru 18 insahtha igthisaadhu kuri araane: Minister Ameeru | Jazeera\tއަހަރު ނިމޭއިރު 18 އިންސައްތަ އިގްތިސޯދު ކުރިއަރާނެ: އަމީރު - Jazeera\nއަހަރު ނިމޭއިރު 18 އިންސައްތަ އިގްތިސޯދު ކުރިއަރާނެ: މިނިސްޓަރ އަމީރު\nމަރިޔަމް ނިމާ ހަސަން June 23, 2021 554 views0\nއަހަރު ނިންމާލާއިރު ރާއްޖޭގެ އިގްތިސޯދު 18 އިންސައްތަ ކުރިއަރާނެ ކަމަށް ފިނޭންސް މިނިސްޓަރ އިބްރާހިމް އަމީރު ވިދާޅުވެއްޖެއެވެ.\nމިނިސްޓަރ އަމީރު މިހެން ވިދާޅުވީ، ކުދި އަދި މެދުފަންތީގެ ވިޔަފާރިތަކަށް އަމާޒުކޮށް ސަރުކާރުން އާ ސްޓިމިއުލަސް ޕެކޭޖުތަކެއް އިއުލާން ކުރުމަށްފަހު ރައީސް އޮފީސް މެދުވެރިކޮށް މީޑިއާތަކަށް ފޮނުވި ވިޑިއޯ ކްލިޕެއްގަ އެވެ. މިނިސްޓަރ އަމީރު ވަނީ ކޮވިޑާ ގުޅިގެން ކުރި ހަރަދުތަކާއި، އިގްތިސޯދަށް އައި ލޮޅުމުން އަރައިގަތުމަށް ކުރާ ކަންތައްތައް ފާހަގަކުރައްވާފަ އެވެ.\nއަމީރު ވިދާޅުވީ ކޮވިޑް-19ގެ ސަބަބުން 2020 ވަނަ އަހަރު އިގްތިސޯދު ވަނީ 34 އިންސައްތަ ދަށަށް ގޮސްފައި ކަމަށެވެ. އެއާއެކު ސަރުކާރުން އަންދާޒަ ކުރި އާމްދަނީ ވަނީ ގާތްގަނޑަކަށް 15 ބިލިއަން ރުފިޔާއިން ދަށަށް ދިޔަ ކަން އޭނާ ފާހަގަ ކުރެއްވިއެވެ.\nއޭނާ ވިދާޅުވީ 2021 ވަނަ އަހަރު ވެސް އާމްދަނީއަށް ބޮޑުތަނުން ލޮޅުން އައިސްފައިވާ ކަމަށެވެ. އެހެންކަމުން ސިއްހީ، އިގްތިސޯދީ އަދި އިޖުތިމާއީ ދާއިރާއަށް ވެސް ރިލީފް ޕެކޭޖުތަކެއް ދެމުންދާ ކަމަށް އޭނާ ވިދާޅުވިއެވެ. އަމީރު ވިދާޅުވީ ރިލީފް ޕެކޭޖުގެ ބޭނުމަކީ ކޮވިޑާ ގުޅިގެން އާންމު ފަރުދުންގެ ދިރިއުޅުމަށް އަންނަ ލޮޅުންތަކަށް ސަރުކާރުން އެހީތެރިވެދިނުން ކަމަށެވެ.\nއެގޮތުން 2020 އިން ފެށިގެން މިއަހަރު މިހާތަނަށް އާންމު ފަރުދުންނަށް އަދި ވިޔަފާރިތަކަށް ބީއެމްއެލްއާއި އެސްޑީއެފްސީ މެދުވެރިކޮށް ގާތްގަނޑަކަށް 1.7 ބިލިއަން ރުފިޔާގެ ރިލީފް ލޯނުތަކެއް ދީފައިވާ ކަން އޭނާ ފާހަގަ ކުރެއްވިއެވެ. އޭގެ އިތުރަށް ކޮވިޑާ ގުޅިގެން ސިއްހީ ދާއިރާއަށް ކުރަންޖެހޭ ހަރަދުތަކަށް އިތުރު 1.7 ބިލިއަން ރުފިޔާ ހަރަދު ކޮށްފައިވާ ކަމަށް އަމީރު ވިދާޅުވިއެވެ.\nކޮވިޑާ ގުޅިގެން މިއައި ލޮޅުމަށް އެހީތެރިވެދިނުމުގެ ގޮތުން ރާއްޖޭގެ އުފެއްދުންތެރިކަމުގެ6އިންސައްތަ މިވަނީ ހަރަދު ކޮށްފައި.\nމިނިސްޓަރ އަމީރު ވިދާޅުވީ ސަރުކާރުގެ އަމާޒަކީ 2019ގަ އޮތް އިގްތިސޯދަށް ވީހާ އަވަހަކަށް ވާސިލުވުމަށްޓަކައި ކުރެވެން ހުރި ހުރިހާ ހަރަދެއް މިހާރު ކުރަމުން ގެންދިއުން ކަމަށެވެ. އެގޮތުން ހުރިހާ ރިލީފް ލޯނުތަކުގެ ބޭނުމަކީ ވީހާވެސް އަވަހަކަށް އިގްތިސޯދީ ކާރިސާއިން އަރައިގަނެ، 2019ގަ އޮތް އިގްތިސޯދަށް ދާން މަގުފަހި ކުރުން ކަމަށެވެ. އަދި މިހާރު މި ހުރި ސިޔާސަތުތަކާއެކު، މިއަހަރު ނިމޭއިރު، ކޮވިޑް އައިއިރު އޮތް އިގްތިސޯދަށް ވާސިލުވެވޭނެ ކަމަށް ގަބޫލު ކުރެވޭ ކަމަށް ވެސް އޭނާ ވިދާޅުވިއެވެ.\nހަމައެއާއެކު، އީއައިބީ މެދުވެރިކޮށް ބީއެމްއެލްގައި ކުރިން ވެސް 20 މިލިއަން ޔޫރޯގެ ޕެކޭޖުތަކެއް އިއުލާން ކުރިކަން ފާހަގަ ކުރައްވާ އަމީރު ވިދާޅުވީ މިހާރުވެސް 375 މިލިއަން ރުފިޔާގެ ރިލީފް ލޯނުތަކެއް ބީއެމްއެލް މެދުވެރިކޮށް އިއުލާން ކޮށްފައިވާ ކަމަށެވެ. އަމީރު ވިދާޅުވީ މިއީ ރާއްޖޭގެ ތާރީހުގައި ވެސް ނުދެކޭ ފަދަ އިންޓްރެސްޓް ރޭޓް ކުޑަ، ގްރޭސް ޕީރިއަޑް އެއް އަހަރަށް ދެމޭ ވަރަށް ލުއި ލޯނެއް ކަމަށެވެ. މިއީ4އަހަރުން ދައްކާ ގޮތަށް އެއް އަހަރުގެ ގްރޭސް ޕީރިއަޑަކާއެކު6އިންސައްތަ އިންޓްރެސްޓުގައި ދޫކުރާ ލޯނުތަކެކެވެ.\nއަހަރު ނިމޭއިރު 18 އިންސައްތަ އިގްތިސޯދު ކުރިއަރާނެ: އަމީރު